Red. Bram Boers 01-04-2020; Jan Bloemendal 02-02-2020

a

/front/

COMOEDIA  
NOVA AC SACRA, CVI  
TITVLVS, SOTER  
GLORIOSVS.  
Auctore  
Francisco Eucolo Gandensi.  
  
   
LOVANII,  
Apud Ioannem Bogardum, sub Biblijs  
aureis, Anno  
M.D.LXIII.

[2]

Priuilegij tenor.  
REgio diplomate cautum est ne quis Francisci Eucoli Comoedias, collectos hymnos ac adagia, ceterasque eiusdem auctoris lucubrationes in omnibus hisce suae maiestatis ditionibus intra sex annos proximos vllo modo imprimat, aut alibi impressas importet aut venum exponat, absque expresso dicti Francisci consensu eiusque voluntate. Qui secus faxit, poena ex sanctione multabitur, librique impressi, aut inter promercales habiti, fisco addicentur. Datum Bruxellae vij. Id. Febr. 1562. [< 1663] Subsignatum  
De Langhe.

[3]

EXIMIO RERVMQVE EXPERIENTIA ET ERVDITIONE PRAESTANTI THEOLOGO, sacraeque paginae apud Louanienses professori, ac Ecclesiae B. Petri in eadem vrbe pastori vigilantissimo, Brugarum Episcopo nuper designato, D. & M. Petro Curtio, fautori suo semper colendo, Franciscus Eucolus Gandae ciuis salutem hîc optat felicem, & olim immortalem.  
  
SOlent reuerende D. qui artificum inuisêre officinas, non illubenter eò subinde animi gratia regredi: & quae ipsi elaborare mente ac manibus opera nequeant, per otium nec moleste cernere, & gratanter alienam probare industriam. Quin, vbi a proprijs quid negotijs superest temporis, simios agere, atque obseruatas imitari lineas, modosque, vt qui dum auloedi esse non possunt, cytharaedorum tamen se loco censeri non aegre ferant. Quod mihi a iuuentute vsu prope venisse subin memoror. Etenim tuae benignitatis candore in familiam olim & mensae communionem admissus, adque Scripturarum studia vtcunque prouectus, etsi deinde certis alio de caussis descierim, & me connubij insuper foedere adstrinxerim: tamen si quando feriari a prophanis datur occupationibus, antiquius habeo nihil, quàm vt in omissis non felici

A 2

[4]

ter diuinae scientiae viretis iucunde diuerser, illicque mentem ac ingenij vires abunde solideque refocillem: vbi veteris flammae scintilla ducente verus ignis animaeque pabulum modo deprehenditur. Horum lectione quondam affectus, non superuacuum duxi vnà materiam totius Christianismi palmariam, nempe magnificam Sotéris nostri, pastorumque Principis in carne anastasim, certam resurrectionis humanae initiationem firmamque basim per comicos quinque dispartiri actus. Impulerat eodem, pietate & doctrina celeber paedagogus D. Egidius tutor, litteris & amicitia pridem mihi deuinctus, cuius quoniam hortatu primam summamque stylo manum apposueram, eiusdem cura lucubratiunculam in theatro peritorum choris exhibendam, expendendamque coactus demum fui permittere. Quod postquam ille anno partae salutis 1550. publice ipsa Adscensionis die non illaudatus peregerat, monere non destitit deinceps per interualla, tum familiarium aliquot, vt typographo excudendam mandarem. Ego vero domi conscius haud in vulgari, verum libera, nec vllis circunscripta cancellis periculose versatum me palaestra, neque rursum pro dignitate argumenti prudentioribus fecisse satis, nullam mihi veniam, purgationem, aut defensionem magis aequam aut propinquam fore perspexi, quàm si fautoris tam idonei auspiciis in apertum prodire sinam. Quis enim potior contigit aut occurrere queat, cuius dignitati hoc, quidquid est, libelli magis opor¬

[5]

tune dedicare possim aut obliger? Ipse enim (ne cetera referam benemerita) propalandam studiosis tunc opellam nominis tui subscriptione comprobasti, cui vni has sacrae primitias actionis, qualescunque profectus nostri reliquias, vt non dicam meipsum, omni iure debeo: qui tenerorum olim morum ac disciplinae partim formator, patronus esse in posterum nunquam supersedisti. Quapropter eximie Doctor ac Episcope, hunc libellum vtpote grati animi symbolum, sereno vultu, propensaque dextra excipere, ac in pretiosae infimum admittere nidum bibliothecae, tum me meaque porro tueri ne pigeat. quod pro communis patriae regionis, natalisque mihi vrbis amore, in qua pueritiae ac adolescentiae cursum absque taedio duxisti, tuaque genuina humanitate, ac sincero erga me vsque affectu beneuole neque minus strenue facturum spero atque confido. Vale praestantissime in Christo Domine, qui tuos successus augere in melius, ac beato tandem fine perficere dignetur. E. Gandauo Flandriarum, post assertum Orbem anno 1560. quinto Kalendas Martij.  
A 3

[6]

Encomium exercitationis tempore spectaculi pro valuis positum.

QVisquis ab Aonio vitreum bibis amne liquorem,  
 Nataque musaeo diligis orsa choro,  
Et petis intento surrecta proscenia passu;  
 Limine pernicem siste patente gradum.  
(5) Siste pedem, breuis est mora: praeterijsse licebit,  
 Cum ratio nostrae cognita mentis erit.  
Comica solenni quoniam monumenta receptum  
 More per est actus edere secta suos:  
Nos quoque tam longo nihil imminuemus ab vsu,  
(10) Hoc decet, id magnae est vtilitatis opus.  
Jmbuat egregias cum quippe scientia mentes,  
 Pingitur vt tabula mollis imago rudi,  
Accipiunt faciles, memori male parte recondunt,  
 Obstat enim aetatis culpa vagusque calor.  
(15) Qui tamen euadunt dein exercendo tenaces,  
 Sedulitas artes irrequieta docet.  
Nunc duo disceptant, comes est infamia victo,  
 Soluitur alterna quaestio mota vice.  
Nunc peragunt ludos, constans spectacula circum  
(20) Excitat auditor sollicitatque metu.  
Nanque nihil iuuenes animos accendere palmae  
 Nobilis, & validum laudis amore magis.  
Hinc pudor, hinc decoris stimulat generosa cupido,  
 Turpe premi: pulcrum, si patiatur honos.  
(25) Tunc literis studuisse iuuat, iam discere carum.  
 Jncipit immensus sponte placere labor.

[7]

Alter adest fructus: quod hebes doctrina reformat  
 Pectus, & ingenium diuite dote polit.  
Saltubus in siquidem generis cum semina nostri  
(30) Errarent mistis non aliena feris,  
Jpsa rudes populos facundia mercurialis  
 Legibus induxit viuere prima datis.  
Ocius ambitas subierunt moenibus vrbes,  
 Et pariter ritus obtinuere probos.  
(35) Scilicet eloquio flectente ferocia corda,  
 Prorsus & hic vires expediente suas.  
Tunc & in arboreis cecinerunt carmina ripis,  
 Totaque per partes fabula coepit agi.  
Protinus vt praesens imitatae mentio vitae  
(40) Posset in exemplum ruri & in vrbe trahi.  
Jdque satis liquido reor insinuasse quid, aeuis  
 Sicut in antiquis, scenica cura iuuet.  
Jndolis hinc celsae specimen dare sedula pubes  
 Prodit in expositis structa theatra locis.  
(45) Materiae nomen, rediuiui adspectus Iesu,  
 Jnclyta quem nullo gloria fine beat.  
Nec tamen auctoris tacitum scrutabere nomen,  
 Vilior hac ne res sit ratione tibi.  
Jpse sui quoniam curam seponit honoris,  
(50) Sit modo pectoribus functio grata bonis.  
Paruit accepti voto precibusque sodalis,  
 Numina post erat hunc demeruisse satis.  
Vos tamen offici ne more absistite vestri  
 Plaudere, supremus cùm sinet ora sonus.  
(55) Nec quia, qui Latio donauerat ante Menandrum  
 Non sit, eo rapias languidiore manu.  
Vt tepor, & vernae demulcet vt aura diei,  
A4  
[8]

Commendat missus gratia mira nouos.  
Spargitur in vulgus simul actio siqua frequenter,  
(60) Assolet applausu frigidiore dari.  
Nil sub sole recens, alias tamen addidit ansas,  
 Cultior historiae statque superficies.  
Jamque benigna cohors, horae sonuere secundae  
 Signa, domo praeceps interiore subi.  
(65) Libera quae extremis patet aedibus area, turbam  
 Excipit, hîc palmam fine memento dare.  
Sed fuge, cortinae diducit vela choragus:  
 I, rue. dum restas, infit ibi prologus.

OCTOSTICHON MORIOnis instructi, foribus praefixum.

ANte fores quidnam restas spectare vocatus?  
 Janua Piërio cum fit aperta choro.  
Ecquid adhuc dubitas? carmen scio poscis: at extra  
 Limen eas nugas chartula nulla dabit.  
(5) Non didici graece, docuit me nemo latine:  
 Verba nec hebraea proloquor orta domo.  
Perge, vel extemplo fronti complosus ineptae  
 Cottabus insano findet ibi silicem.

[9]

Tragicomoedia, cui titulus  
Soter Gloriosus.

/main/

Prologus.

Iambici Senarij.

O Ter decora Patriciorum concio,  
Eque mediocri sorte non ignobiles,  
Quibus secundum stemma conciliant litterae,  
Quòd in benignis hospitata mentibus  
(5) Dias Minerua functiones suggerit,  
Humaniore cuius auocamine  
Mulcetis acta saepe serio publica:  
Vobis Choragus vniuersis sedulo  
Sanis salutem dicit, optatque assiduam.  
(10) Candoris ingens cogit exemplum: quoniam huc  
Vnanimis ardor allicuit spectaculi.  
Quapropter illud cauit accuratius,  
Ne alicubi vestram opinionem falleret.  
Si fallat vsquam: lene sperans iudicium.  
(15) Nanque institutae haec actionis materia est,  
Quae, praeter hoc quod integrum sibi ingenium  
Deposcit, haud in qualibet tractabilis  
Manu: sed alia parte tam vera ac sacra,  
Ut in amorem singulos trahat sui,  
(20) Facilemque possit parere veniam, si minus  
Sit eleganter, aut tractata dextere.  
Quaecunque tandem eum manet sententia,  
Sublimiore periclitatus in stilo,  
A 5

[10]

Modo ad humilem sua verba demittit sonum,  
(25) In hoc amicorum obsecundans arbitrio:  
Alioqui scriptis timidus in theatricis,  
Quando alius alijs seruit aut placet modus.  
Tam multa rerum ad inuicem discordia, &  
Dissimilis adeo mentium est philautia.  
(30) Nunc agite puris (ò viri) penetralibus  
Patulas per aures traditote Euangelium,  
Et tempori, nostroque statui accommodum  
Velut medullam bibliorum: quandoquidem,  
Postquam soli caelique rector oppetijt  
(35) Mortalium dignatus exequi vicem,  
Quid laetius festiuiusque quiuerat  
Succedere, ac non dubia resurrectio?  
Certam futuri quae nouat spem saeculi?  
Ne more pecorum, ex haeresi Sadducia,  
(40) Reamur animam cum loculo decedere.  
Hanc vero Soter gloriosus asserit,  
Pullos sub alas, sicut ouipara, conuocans,  
Vtque pelicanus sanguine suos nutriens:  
Jdem ipse Phoenix morte vitam restituit,  
(45) Caelosque celso aquilae volatu transiit,  
Vt carne, mundo, daemone, ac praua haeresi,  
Impressione quadripartita hostium,  
Pessundatis nos raperet illo denique.  
Adeste proni pectore, oculis, gestibus:  
(50) Ne si seueram ruga frontem praeferat,  
Pudens ephoebus peccet in scena: prius  
Quàm thema facti dixerit, non fabulam.  
[11]

Argumentum.

Idem genus carminis.

Actus 1.  
SOtére Iesu condito subter lapidem  
Excussa somno turma militum trepide  
Diffugit, adsunt Magdalena, Iacobi, &  
Maria Salome, parantque Christum obungere.  
(5) Nusquam reperto corpore, ablatum memorant.  
In hortulani postea apparet specie,  
2.  
Castrum deinceps cum duo Emaus peterent,  
Incognitus sese obtulit comitem viae,  
Jn fractione panis inde notus, &  
3.  
(10) Mox congregatos medius inter discipulos  
4.  
Petrus Simon fors atque Thomas Didymus  
Nati Zebedaeo, iunctus & Nathanael  
Mare Tyberiadis nauigabant, complacuit  
Piscatus, ipse Dominus interea obuenit:  
(15) Grauíque captu interloquens discernitur.

5.  
In praestituto monte Galileae dein  
Cum se videndum constituisset omnibus,  
Hinc in Oliuetum deuiat Bethaniae,  
Jbi, vt cacumen tetigit, igneo eloquio  
(20) Hortatus omnes ad fidei constantiam:  
Tandem Angelorum obsequio in astra assumtus est.

[12]

Partitio locorum theatri.  
Monumentum. Hierosolyma.  
Porta vel Rus. Synagoga.  
Domus matris Marci, quò conueniebant discipuli.

Personae.  
Primo: Recitator prologi, periochae siue argumenti, & perorationis.

Interlocutores.  
Maria Magdalena. Caiphas.  
Maria Jacobi. Amos.  
Maria Salome. Petrus.  
Gabriel Angelus. Barptolomaeus  
Gillo & Romani milites Philippus

Casca Jacobus Justus

D. Maria mater Domi. Thomas.  
Joannes. Nathanael.  
Lucas. Osias.  
Cleophas. Syba, seruus sacerdotis.  
Christus apparens.

[13]

Actus primi Scena prima.

Maria Magdalena, Jacobi, Salome.

Iambicum anacreontium, dimetrum catalecticum.

MAG. AGedum piae sodales  
Tendamus ad sepulcrum.  
MAR. En nos tibi propinquas.  
MAG. Num pixides parastis?  
(5) MAR. Hem? singulae, pretiosam  
Vim balsami fragrantes.  
MAG. Alacres profecto adestis,  
Adhuc quidem sopori  
Vos deditas verebar.  
(10) MAR. Jtan’ putas inertes,  
Vt vnctione Christi  
A biduo instituta  
Jgnauiae vacemus?  
MAG. Non adeo, verum inopinas  
(15) Natura saepe fallit:  
Vbi promta licet voluntas  
Infirma caro dominatur.  
MAR. Humanus ille lapsus.  
MAG. Quem sedulo vt cauerem,  
(20) Serae sub alta noctis  
Me sobria ad precandum  
Conuerti. MAR. Idem imminentem  
Somnum fugauit ardor.  
MAG. Nunquam tamen perinde

[14]

(25) Jn sabbato supina  
Fui, omnia experientem  
Mens quassa deserebat.  
MAR. Fortasse pridianus  
Cor impedîbat horror.  
(30) MAG. Fieri potest, vel illud  
Vexabat inaduertentem:  
Quod officium haud  
Praestare Domino possem.  
MAR. Propiora vero dicis.  
(35) Nanque ille non vulgari  
Amore te ambiebat.  
MAG. Agnosco Dei bonitatem.  
Quo modo etenim merebar?  
Cum filiam gehennae  
(40) E morte, daemonumque  
Septem manu, virûmque  
Complexibus retractam,  
Modum erudijt salutis.  
Nec facile fabor, hunc quàm  
(45) Suspexerim vicissim.  
Tam firma quem dolorem  
Compago passa! quam vim!  
Cum debuit reuelli!  
Proin viam voremus,  
(50) Lubet iterum sacratos  
Pedes, caput, pedesque  
Tepidis rigare guttis.  
Et lacrymis lauare,  
Et osculari, & odoro  
(55) Perfundere oleo membra.

[15]

MAR. Quo currit? apud se non est.  
MAG. Quin me sequimini? tarde  
Nimis venitis. MAR. SA. at tu  
Porro volas, quasi sis  
(60) Sublime nacta corpus.  
Resiste. MAG. quid moraris?  
Prope terminum ne cessa.  
MAR. Pró? MAG. Quid vides? MA. Ni in vmbra  
Hallucinor, tacentem  
(65) Cum lanceis cohortem.  
MAG. Ah, vbi? MAR. Ambitum per horti.  
Fugimúsne? MAG. Resta paullum,  
Dormire nam videntur.  
MAR. Quantum libet quiescant,  
(70) Numero latere nunquam  
Valemus hoc agentes.  
MAG. Quid ergo facimus? MAR. isthinc  
Eo retrocedamus  
Rupis latus ad sinistrum,  
(75) Dum sponte locum relinquant.  
MAG. Statímne? MA. Simul ac ortus  
Sol aërem inuehetur,  
Statione prouolabunt.  
MAG.Incerta coniectura.  
(80) Recurre Salome quaeso  
Petroque nuntium fer  
Praetorios venisse  
Vt auferant Jesum,  
Ruat, exitumque spectet.  
(85) MA. SA. Quando ita iubes, parebo.  
Etsi via longa, faxo.

[16]

Actus primi Scena secunda.

Gabriel vnus Angelorum, progressus ad septa maceriae.

Iambici Senarij.

PLurifariam multisque nuper est Deus  
Modis locutus per Prophetas patribus,  
Nouissime autem filij plectro sui,  
(90) Christique Iesu, celsa cui diuinitas  
Hereditatem deputauit omnium:  
Per quem creauit quidquid est, & saecula.  
Qui cum paternae splendor extet gloriae,  
Figura pariter illius substantiae,  
(95) Virtutis vniuersa suae verbo ferens,  
Purgationem detulit reatuum.  
Statimque sanctae sede maiestatis ad  
Dextram recliuis maior (ó) nobis: erit.  
Tantoque maior, quantus heres dignior.  
(100) Nemo proinde gaudij sit immemor  
Spe caelitus data beatitudinis  
Clarum per alti numinis praeconium.  
Nam si fefellit Angelorum sermo nihil,  
Dictum Tonantis finis asseret solidus.  
(105) Signis cui vsque huc atque portentis varijs  
Miraculisque illustris adstruxit fidem.  
Plerisque sacri Pneumatis donum insuper  
Largitus, vt suae voluntatis placitum.  
Hic etsi paullo minus humilior me & meis,  
(110) In passione tempore breui apparuit,

[17]

Nunc ille Iesus singulis salutifer  
Ornandus est honore iuxta ac gloria.  
Cum nullius non fata gustauit vice,  
Perpesque laeta morte lethum sustulit  
(115) Soluendo nempe daemonis potentiam:  
Et quos tremenda seruitute presserat.  
Debebat etenim vester ille pontifex  
Humanitatis ideo naturam induere,  
Vti benignus & efficax coram deo  
(120) Placaret intercessione eum populis,  
Cum tot volutus atque tentatus malis  
Victor valeret ferre lapsis subsidium.  
Nec segnius se publicam hostiam obtulit,  
Clamore valido lacrymisque supplicans:  
(125) Quapropter exauditus ob reuerentiam est.  
Adeo fidelis nuntius leganti erat,  
Et amplioris quàm Moyses laureae:  
Quoniam is minister in domo tantum Domini  
Fuit: Sed ipse dominus, atque proprios  
(130) Credentium in sese incolens cordis sinus.  
Quapropter hodie, adhuc oportunum est, hodie,  
Quae praedicauit auribus demittite.  
Jugis sacerdos subito conscendet polos  
Jnfirmiorum vbique misereri facilis.  
(135) Vel hic vel illic ante regnantis thronum  
Veniam petentes in genu procumbere  
Estote proni, fons cito vber gratiae  
Absterget omni criminum vos a nota,  
Et in supernam introire concedet requiem.  
(140) Inde exulabunt vrbe ciues in Solymis,  
O pertinax & progenies non credula:  
 B

[18]

De pristina nec quid remittens indole,  
Promissus orbem cum redemit Messias.  
Grauiora proinde scelera designauit auis  
(145) Quos obstinatae idololatriae iugum  
In vasta eremo per hiemes quater decem  
Caelo execratos mille multauit nexibus.  
Quando tabellas legis exarante duce  
Conflauit auro totus Israel vitulum,  
(150) Vel cum rubentis ductus aequoris vado  
Tendens in aruum lactis & mellis ferax  
Pelusij desiderauit fercula.  
Iudaea tali natio sata propagine  
Immane non satis arbitrata flagitium  
(155) Sotera miris excruciasse doloribus,  
Sic vt sacrati capitis infra verticem  
Adusque talos vnda flueret sanguinis,  
(Scatebra presso quanta subsultat mero)  
Etiam poposcit Pontium abiectissima  
(160) Daret cohortem, quae sepulti sub petra  
Monumenta vigili clauderet custodia,  
Ne fors sequaces (stulto quod persuaserant)  
De nocte furtim corpus hinc sustollerent,  
Famamque late spargerent prolem Mariae  
(165) Noua resurrexisse vita a mortuis,  
Primoque peior fieret error vltimus.  
Nihil grauatus ille permisit, subito  
Rupem coronant vndiquaque milite,  
Ingensque saxum fauce surrigunt specus,  
(170) Contigua cuius latera signant desuper.  
Secura tali mystica secta praesidio  
Discessit, alius alio, ad repotia.

[19]

Quid inuidorum techna? quid contra Deum  
Profecit inita saepe consultatio?  
(175) Cuncti (en) profundo turgidi somno iacent,  
Romana nusquam cura, nullae vigiliae.  
Hos (vt merentur) panico promiscue  
Procul tremore dissipatos exigam,  
Regnare numen hoc vt eiulent solo.

Actus primi Scena tertia.

Magdalena, Gabriel Angelus, Gillo & Casca.

Vt supra.

(180) O quàm serenum Titan ostendit iubar?  
Quasi alius, ac qui nuper abscondit radios.  
ANG. Heus, heus inertes administri nequitiae,  
Quos sempiternus tartaro dicat stupor,  
Quousque stertitis? quid hoc socordiae est?  
(185) MAG. Audire vocis videor e loco sonum.  
ANG. Quod si non olim aedenda vos sententia  
Damnaret, hodie(tempore etiam gratiae,  
Rebusque laetis ) sisteremini infero.  
Exurgite, ite daemonis ludibria.  
(190) GIL. Quid sic ô Casca pungis auersum gladio?  
CAS. Rides? an aliquid tale sentis somnians?  
ANG. Victoriosae noscitis robur crucis?  
GI. Prô Jupiter: quem cerno: vae misero mihi. AN. heus,  
Eia, apage perdita natio. CAS. Eheu vulneror, ah?  
(195) Albis quis hic totus nitens amictibus?  
Hei hei? iaculatur igneas in me faces:  
B 2  
[20]

Tremulamque plausu passuum terram quatit,  
Etiámne tonitru terribilissimus increpat?  
AV. Fuge moribunde. CAS. parce, parce, profugimus,  
(200) GIL. Laedor, ío: parce, nil mali commisimus:  
Conducta nostra vigilia est stipendio.  
CAS. Hem Gillo, quemnam reris esse? G. Roga vt lubet,  
Donec medentis indigebo dextera,  
Responsa reddere mens mihi non suppetet.  
(205) Nam paene plagis mille fossus occido.  
CAS. Solúsne? neuter alteri improperauerit.

Actus primi Scena quarta.

Magdalena, Maria Jacobi, Gabriel Angelus.

Iambicum dimetrum cum dimetro anacreontio.

POstquam frequens pedum strepitus,  
Fremitusque silet loquentum:  
Pergamus, Euge, militum  
(210) Nemo remansit, at quis  
Monumenti ab ostio lapidem  
Nobis reuoluet? MAR. vnà  
Amoliemur, plurium cuncta enim  
Virtute onus leuatur.  
(215) MAG. Te praeterit imbecillitas  
Sexus, ehodum, remotu’st  
Scrupus. MAR. quo pacto? MAG. respice  
Saxum procul volutum.  
MAR. Bene habent adhuc prooemia,  
(220) Jnfer gradum profonde.

[21]

MAC. Papae. MAR. qui sic percelleris.  
MAG. O Maria, nulla Christi  
Heic inuenio vestigia:  
Iuuenes duos, sed intus  
(225) Stolis decoros candidis.  
ANG. DEXTER. Quem quaeritis mulieres?  
Nolite tam expauescere.  
MAG. Jesum (ô) Nazarenum.  
GAB. ANG. Cur quaeritis, qui viuus est  
(230) Cum mortuis? haud est hic.  
Surrexit, en locus quo eum  
Posuere. Nunquid estis  
Vaticinij parum memores?  
Oportuisse Christum  
(235) A conuictore traditum  
Jn vincla Iudaeorum,  
Pendere tresque post dies  
Exurgere e locello?  
Quapropter ite, & asseclis  
(240) Euangelium referte,  
Quoniam vos antecedet in  
Galilaeam, ibi videndus.  
MAR.IAC. Terricula mira, non queo  
Jncolumis hic manere.

Actus primi Scena quinta.

Maria Magdalena. Christus in specie hortulani.

Iambici senarij cum dimetro interserto.

(245) MAG. O Christe praesens languidis solatium  
 Cur nunc ademtus es pauidae?  
 B 3

[22]

Ad quem refugiam exanimis horrore & nouis  
 Concussa spectris funditus?  
O dulcis olim Domine? oh? hoccine illud erat:  
(250) Jd vero (iam recordor) erat:  
Quod in Simonis quando leprosi aedibus  
 Supra recumbentis caput,  
Nardum profudi fracto alabastro pisticam,  
 Ad murmur infrementium  
(255) Dixti patronus, sinite, nec molesti ei  
 Este: obsequium nam praestitit  
Bonum, occupans superstitem me inungere,  
 Si fors sepulto non daret,  
Neque do, proin non prosequar absentem lacrymis,  
(260) Tot pignorata beneficiis?  
Stat immori ploratibus, loco, & malis.  
 IE. CHR. Age mulier. MAG. Hem? quis hic adest?  
Ah hortulane. IES. Quid impotenter te excrucias?  
 MAG. E conditorio Dominum  
(265) Quoniam meum tulere, verum tu pariter  
 Me affligis, amabo monstra vbi  
Locaueris. IE. Maria. MAG. Magister, oh Domine?  
 Tristis venustas spiritus?  
Dignosco te, libóne sanium pedibus.  
(270) IES. O Magdalena quid paras?  
Caueto me contingere: Non adhuc quidem  
 Jn Patris eleuor thronum.  
Sed vade perfer ceteris: quod ad Patrem  
 Meum, Patrem vestrum omnium,  
(275) Deum meum, Deumque vestrum, propediem  
 Ascendo. MAG. Prô? disparuit:  
Bene famulam dimittit in pace: Ex quo sum

[23]

Salutis auctorem intuita.  
Eo, atque gesta, visa simul ex ordine  
(280) Narrabo memoriter vndecim.

Actus secundi Scena prima.

Maria, Joannes.

Iambicum dimetrum.

MA.O Dulce noctis somnium?  
Si vero somnium fuit, &  
Non vera prorsus visio,  
Quanto frui voluptiae  
(285) Miserae dedisti munere?  
Jam delibutum gaudio  
Cor e malis repullulat,  
Vt cum recens arentia  
Vos mane tingit germina.  
(290) IOAN. Quid hoc genitrix maxima  
Verosimilis spectaculi?  
MA. Mi fide custos virginis  
Visus sub auram filius.  
IOAN. Adeon amoena se tibi  
(295) Jmago mater obtulit?  
MA. Non, si loquar caelestium  
Linguis, ô care, differam.  
Vix me silenti tempore  
Pronam quieti straueram,  
(300) Cum mira species turbidae  
Coram ante sensus paruit.  
IOAN. Exspecto. MA. Fulgenti meus  
In pompa lesus prodijt  
  
B 4

[24]

Archangelis ducentibus  
(305) Per plena loca caliginis.  
Quacunque pes grassantium  
Incessit, obscurum nouo  
Chaos refulsit lumine:  
Adusque portas inferi.  
(310) Hic primus anteambulo  
Valuas propulsans impetu,  
Clamauit altum: attollite  
Vectes, ô, vestros principes.  
Rex introibit gloriae.  
(315) Ad Regis aeterni titulum  
Nostrae parens originis  
Cum patriarchis subsilijt.  
IOAN. Jucunda memoras. MA.non secus,  
Quàm seruus emissus manu,  
(320) Reúsue liber nexibus,  
Alacritate gestijt.  
IOAN. Quid ad haec tenebrarum potens?  
Nihil ille contra dixit, aut  
Hostile fecit? MA. Ocyus  
(325) Antro barathri contumax  
Vocem tyrannus extulit.  
Quis iste Rex illustris est,  
Qui claritatis fulmine  
Praestringit oculos insolens?  
(330) Quid hic viro negotii?  
Abscedat in suas domos,  
Jbi se iactet, ac fero  
Conuexa regna temperet.  
Haec mussitantem praemij

[25]

(335) Duces reuellunt de solio,  
Nudumque fuga satellitum,  
Ligant catenis flammeis.  
O qualis aura iubili  
E limbo auerni increbuit,  
(340) Cum raptor orbis in suas  
Jnermis incidit plagas!  
IOAN. Non hoc profecto de nihilo  
Ostensa. MA. sic existimo.  
Repente ouantem immunium  
(345) Secuta pone frequentia.  
Hanc quando longinqua via  
Abduxit, vltra & Armenios,  
Ibi paradisi Roscido  
Seposuit in viridario.  
(350) IOAN. Perquam venusta suggeris,  
MAR. Paean triplo venustior,  
Quem concinebant interea.  
IO. Meministin? Ma. ex parte. IO. obsecro, dic.  
MA. O festa mire nunc dies?  
(355) O numen immense pium?  
Quod a profundo carceris ex,  
Audire non grauatus est.  
Preces recepit supplicum  
Humana passus supplicia,  
(360) Christus triumphali manu  
Sibi subegit omnia.  
Populus sedens in nubilo  
Praegrande lumen vidimus,  
Jn noctis vmbra conditis  
(365) Affulsit ipsa claritas.  
 B 5

[26]

Laus sit Patri, qui Filio  
Jn vnione Spiritus  
Jdem relictum credulis  
Descripsit in polo chorum.  
(370) Illinc reuersus ad caua  
Petrae videbatur antea  
Mortale corpus indui.  
IOAN. Forsan resurget ergo, ni  
Surrexit. MA. id spero quidem.  
(375) Nam posita linteamina  
Et sindonem seorsum, ais,  
Spectasse proprijs oculis.

Actus secundi Scena secunda.

Lucas, Cleophas, Christus.

Iambici trimetri & dimetri.

LVC. PRofecto rite Cleopha nobis hoc  
 Est institutum. CL. quidnam ita?  
(380) Primum duo quòd inuicem noti, sumus  
 Vnanimiores in via.  
CL. Recte. LV. alterati quippe sermonis vice  
 Plus mutuo oblectamus, ac  
Si forsan impare proficiscentes numero  
(385) Rixando non sapiamus idem.  
CL. Argutus es. LV. Sic audio solere qui  
 Telluris obeunt plurimum.  
Si quando videant velle collegas fieri.  
 Modo hunc modo illum posteris  
(390) Mutant diebus, aequa cuique stet vt fides,

[27]

Crescatque familiaritas.  
CLE. Hem? tam venusta oratione me facis  
 Rapi pedestrem curriculo.  
LVC. Deinde, quoniam functione pro pia  
(395) Hanc poscimus prouinciam.  
CLE. Villam putas. LV. Sic nempe, castellum Emaus,  
 Quo nostra Susanna decubat.  
CLE. Sane benigna semper erga omnes fuit.  
 LVC. tanto proin propensius  
(400) Mulcenda sanctae monitionis obsequio.  
 Nam si fidelium Dominus  
Misereri, & animos imbui voluit sophia,  
 Quo quaeso poterimus officio  
Pensare eam, quae(dum valetudo dedit)  
(405) A rure in vrbem prosequens  
Aerarij fauore palantes aluit.  
 CL. Jnsigne meritum nominas.  
LV. Is vero caritatis ardor, hanc toties herus  
 Largitionem consuluit.  
(410) CLE. Oh? mentionem tempori inijcis. Quid est  
 Quod spargitur? surrexit herus?  
LV. Jta autumant pleraeque, nisi quod Apostolis  
 Non adeo fit verosimile.  
CHR. Mortale quanquam sic sit acceptum genus  
(415) Vt assidue pro erroribus,  
Jnstem piorum, continere tamen nequeo  
 Quin, sicubi conuenere duo  
Jn opus Patris, repente me in eorum medio  
 Statuam loquelae interpretem.  
(420) CLE. Atqui quid illo sensit Hebraeis ferens?  
 Templum hoc statim dissoluite:

[28]

Post tres eadem mole luces erigam  
 LV. Ita me propitius respiciat,  
Vt distrahor, pendensque stricte ex animo  
(425) De sene tandem dixerit.  
Eo amplius, quod paulo prius quàm passus est  
 Jam propior Hierosolymis  
Quosdam auocans, secreto coepit eloqui  
 En scandimus in Ierusalem,  
(430) Tradetur hominis filius ordinis sacri  
 Primatibus, Scribis simul.  
Quem degrauabunt mortis ad sententiam  
 Prodentque porro gentium  
Et conspuendum & verberandum praesidio.  
(435) Adde crucis immanissima  
Exempla: At ipse post secundum crastinum  
 Resuscitabitur vibius.  
CLEO. Exorbitanti tale duci Carthagine  
 Vulgo irrogatur supplicium.  
(440) LV. Ah? quemnam Jesus e salutis semita  
 Seduxit? ô crudele odium!  
Jncensa quod non facinus audet iniquitas!  
 CH. Aggrediar obiter inscios.  
LVC. Si iure litem persequi vix lex sinit,  
(445) Jniuria hominum neutiquam.  
CHR. Vtrique fauste cedat itiner ô viri.  
 CLE. Bona ominare.LVC. Nos tibi  
Jtidem, lubet ne progredi recta? CH. lubet  
 Leuare vobis taedium, hem?  
(450) Quid ambulando contulistis, quod minus  
 E fronte hilares videmini?  
CLEO. An tu exterorum solus vrbem deserens

[29]  
 Scitare quid ijs diebus in  
Ea sit actum? CH. quid? CL. de Jesu a Nazareth  
(455) Adhuc nihil explorati habes?  
CH. Dic vero. CL. praestans iste vates extitit  
 Miraculis & eloquio:  
Liquitque dubium saepe, num deo fuerit  
 Populóue commendatior.  
(460) Ei sacerdos creber & notarius  
 Suspendio attulere necem.  
Nos vero spes (heu vana) fouerat quoniam  
 Redemtor Israel foret.  
CHR. Non esse qui scis? LV. rite ais, nam post nefas  
(465) Tantum redit trinoctium.  
Haec praeter, & hodie feminarum quaepiam  
 Conterruere nos nimis:  
Quae cum crepusclo dum sepulcrum viserent,  
 Reperisse corpus abnegant:  
(470) Sed angelorum cominus spectasse duos  
 Qui viuere Christum asseruerant.  
CH. Jbi vos, quid? LV. aliqui iere monumenti ad locum,  
 Ceteraque quidem conformiter  
Renuntiarunt comperisse, eius nihil.  
(475) CH. Sic estis ergo increduli,  
Vel obaudientes ad sonum prophetiae,  
 Vt vos aliqua subterfugiat  
Oportuisse Christum id omne perpeti, &  
 Jntrare sic in gloriam?  
(480) LVC. Jta liquido non comprehendi, sed velut  
 Per speculum & in enigmate.  
CH. Hic agnus est, qui seruitutis exitum  
 Semel immolatus praestitit.

[30]

Hunc aenei serpentis expressit typus,  
(485) Cum sauciatos toxico  
Affixus alte iuuit aspectu coluber.  
 LV. Quod toxicum tandem putas?  
CH. Delicta mundi, quae libenter sustulit  
 Seipsum offerens vice populi,  
(490) Cuius sacerdos non caducus hostiam  
 Jn sancta caeli se euehet.  
Nam morte plexus, atque vatis instar ad  
 Ionae intra (terrae) viscera  
Triduo latens, Hieremiae effecit ratam  
(495) Vocem: Super Jsrael nouum  
Implebo testamentum, & in Iuda domo  
 Mea placita mentibus inseram.  
CL. Vt eleganter omnia & vere. CH. vlterius  
 Dauidis ore persequerer,  
(500) Sed me institutum longius vocat viae:  
 Valete. LV. Oh hospes? Quo properas?  
CHR. Hîc meta vobis. LV. Jtaque nobiscum mane,  
 Non cernis vt lux vespero  
Decedat? CH. Ohe. LV. abs tam praescio mysterij,  
(505) Nisi satur, auelli haud queam.

Actus secundi Scena tertia.

Cayphas, Casca, Gillo, Amos.

Iambici Senarij.

AIn ô vero Casca tale prodigium  
Tibi accidisse? CAS. Non, Caypha, si decem

[31]

Mihi ora sint, vel Tullij facundia,  
Vel longa seram lux adusque vesperam,  
(510) Sermone possim consequi, Quantus tremor  
Vel qualis omnes horror occupauerit.  
CAY. Visósne manes certum habetis? CAS. neutiquam  
Profecto manes, tum propitios sentiat,  
Quicunque vanos retur: Obstupeo metu,  
(515) GIL. Quoties recordor, quàm feroce spiritu  
Sonoque nos terribilis excitauerit.  
AM. Quis? CAS. Daemon ingens, aut minister numinis,  
Fulgebat etenim Veneris astro clarior.  
GIL. Vsque adeo vt oculos singulorum obtunderet.  
(520) Quin porro verbis increpabat, non pudet  
Miseri ob receptae dedecus prouinciae?  
En positus ille Christus, e vestro sinu,  
Vlnisque paene (& integris signaculis)  
Rediuiuus inter ambulat superstites.  
(525) Respicio, mecum quisquis expergiscitur,  
Jamque reuolutus cernitur specu lapis:  
Humuna nusquam forma, nullae reliquiae.  
CAY. Insueta narras. GIL. Visa sub pedibus quoque  
Salire tellus. CAS. Nempe, denique crebrius  
(530) Ac nuper alta cum pependit in cruce.  
Quatiebat ilico membra continuus tremor.  
CAY. Num te febris agitabat? CAS. Irrides? CA. Rogo,  
Vel noctis aër te rigens perstrinxerat?  
CAY. Fortasse, namque totus algebam gelu.  
(535) Quidquid ferebat casus, haud meliora morans  
Iussus volensque memet eieci in pedes:  
Nec retro spectans, nec fugae exspectans comitem,  
Tam insana mentem excusserat trepidatio.

[32]

AM. Haud militare praedicas. GILL. facile quidem  
(540) Securus hoc tam grandia loqueris loco.  
Praesentis animi quis sit irato deo?  
Simul stupentes illud externauerat,  
Ratione quanam ratio reddi praesidi  
Quiret. CAS. Jo Mauors! inde periculum ingruit.  
(545) AM. Vestra patratum quo modo culpa feret?  
Obrepsit oculis somnus ignaris semel.  
CAS. Odiosa ducibus post malum excusatio.  
GILL. Ergóne nostra tandem eo fortuna recidit,  
Vt hactenus non contubernij infimi,  
(550) Trudamur e castrensibus cum ignominia?  
Quae nos domus, quae patria extorres alet?  
CAS. Vbique forte premium offertur viro.  
CAY. Non hac necessitate vertetis solum,  
Si quid mei praestare vultis arbitrij,  
(555) CAS. Equidem, minore si licet discrimine.  
CAY. Licet. CAS. cedo dum, nanque me mirabili  
Amoenitate vestra ciuitas reficit.  
CAY. Sic accipe, hostis legis ac dei fuit  
Ter impiatus ille Christus, qui nouae  
(560) Rumore sectae pristinos conatus est  
Abolere ritus. CAS. fama sic tulit, & fuit.  
Accommodari verba personis decet.  
CAY. Nunc maius aliud, simplicem quod alliciens  
Secessione populum, & esse rex voluit,  
(565) Caesareae sic maiestati se ingerens.  
Quapropter illum iure Pilatus neci  
Deuouit. AM. hominem mundo & aetheri grauem.  
CAY. Rursum mouendo idoneus tumultui,  
Occasionem opperiebatur callide,

[33]

(570) Qua posset arcas inuolare ciuium,  
Communia omnia omnibus fieri imperans.  
AM. Haereticorum techna, praetexendo fidem  
Direptioni prorsus & predae inuigilant.  
Et vos o Casca destinabat hic furor  
(575) CAS. Quo pacto? AM. quippe rebellionum principes  
Praesidia primum e medio curant tollere.  
CAS. Plerumque. CAY. turbam mox repressam fingite,  
Vos Claudius deleret vt culpae reos.  
GIL. Potiora nobis ominare. CAY itaque merito  
(580) Exanguis etiam nomen & titulum odimus.  
Hunc si sequaces redditum vitae serant,  
Per vulgus iterum diffluet contagio.  
Jdeo rogamus. CAS. Quid. CAY. velitis spargere  
Passim, suos venisse noctu, & clanculum  
(585) Corpus tulisse. CAS. Rémne suppressam satis  
Prodemus, & nos? CAY. ponite ex animo metum,  
Nostra interest purgare factum praesidi.  
Denus cuique dabitur insuper aureus.  
CA. Quid Gillo ais? CAY. Non expedit vltra quaerere.  
(590) Heus Malce adesdum. CAS. at vereor. CAY. vmbrae imaginem.  
Summus sacerdos atque Scriba negotium  
Auctoritate sustinebunt, denique  
Responsa sunt non pauca, scilicet biforem  
Patuisse petram: nónque cognitum prius  
(595) Subesse fraudem, parte quam auersa ab oculis  
Cadauer eruere, vel asseclas eum  
Magiam eruditos euocasse carmine,  
Dum vos perennis arte stupefecit sopor,  
Et alia multa. Eho: sume. GIL. Pontius tamen  
(600) Nequid resciscat. CAY. Quid requiritis fidem?  
 G  
[34]

Nil iusiurandum oportet interponere,  
Silentium est, vbi mutua conscientia.  
CAS. Vale Caipha. CAI. Valete, sed pacti memores.

Actus secundi Scena quarta.

Lucas, Cleophas.

Alcmanium dactilicum tetrametrum acatalecticum, praeponitur Asclepiadaeo & Pherecratio.

LVC. PRô clemens Domini pectus Iesu!  
(605) Communes quoniam non renuit dapes  
Conuiua vnus adire.  
 CLE. Nos vero miseri & lumine coeci  
Inter quos medius sedit, & inscios  
E uestigio liquit.  
(610) LVC. Iam praesens fuit. CLE. Hem? siccine raptus?  
LVC. Sed durum minus hoc, & tolerabile,  
Postquam viuere certum.  
 CLE. Assertoris ego non egeo vltra,  
Nam vultum ad faciem vertit, & alloquens  
(615) Se gessit popularem.  
 LVC. Quod non officium ostendit amantis!  
Ambobus Cereris fragmina diuidens  
Sacre pauit vtrunque.  
 CLE. Speranti, reliquum defuit vnum,  
(620) Vt, quod pactus eras, nec nimis abnuit,  
Explanaret operta.  
 LV. Num desiderio hoc perfruar vnquam?  
Quod si contigerit, nemo beatior

[35]

Grates panget Olympo.  
(625) CL. Non iccirco iterum viuit, opinor,  
Vt non se reliquis praebeat, & pari  
Jnstinctu expleat omnes.  
 LV. Accedo, atque diem cernere glisco  
Jllum, quo rediens nos saliente fons  
(630) Jn vitam riget haustu.  
O quantus penitus ardor edebat.  
Fibras, cum gradiens prisca recluderet  
Pulcro scripta tenore!  
 CL. Quocirca celeres vnde profecti  
(635) Vertamur, prius ac ille refrixerit.  
LV. An sic reris honestum?  
CL. Prorsus, quandoquidem, vt insidiarum  
Seri est indicis haud optima gratia:  
At suspectior idem,  
(640) Succedente ita re nunc satagendum,  
Jnuidisse alijs ne videamur hunc  
Nuntium, Lucas, bene suades.

Actus tertii Scena prima.

Christus solus.

Iambici Senarij.

ADsum triumphans de superbis Manibus  
Orcique regno, inuisa quo rebellium  
(645) Latet Angelorum longe ab arce poli legio.  
Sed non ita adepto ibi tropaeo glorior  
Legationem Patris obijsse fideliter,  
In posterum quam sollicitus de discipulis,  
 C 2

[36]

Attendo, ne quis cum diabolo exorbitet  
(650) Eoque nunc intentius: quod vt prius haud  
Pauci malorum in aëre haeserunt genij,  
Qui continenter insidiantur terrigenis,  
Haec ne, refractis post auerni carceres  
Peruersitate mota conspiret manus  
(655) Aliquem meorum omni impugnare machina.  
Jbo, atque praesenti imbuam animos antidoto  
Vt me videntes praesto teneant firmi apud  
Se: quod Deus Dominusque viuo in saecula.

Actus tertii Scena secunda.

Maria virgo, Maria Magdalena, Maria Salome.

Iambicum anacreontium.

QVando foras regressus  
(660) Hic tuta solitudo,  
Aísne Magdalena  
Mihi tibique dulcem  
Apparuisse Iesum?  
MAG. Sic, ô veneranda, dixi.  
(665) Prius habitu hortulani,  
Hinc propria in figura  
Sese obtulit videndum.  
Dein cum reuerteremur  
Occurrit, ac auere  
(670) Nos iussit vniuersos.  
Extemplo gaudium me  
Mistusque corripit horror,

[37]

Ita dum stamus silentes  
Jpse interim recessit  
(675) MAR. Sed quis status erat euntis?  
MAG. Diuinus, adeo circum  
Fulgebat, atque multo  
Augustior vadebat.  
MAR. O magna vis Tonantis!  
(680) Post fata filium quae  
Restaurat. MAG. illud vnum  
Admiror, ecquid omnes  
Tam vera nuntianti  
Fidem abrogant clientes.  
(685) MAR. Noli aestimare tanti,  
Si luce destituti  
Sublime nil capessunt.  
Quin id magis voluta,  
Quod fratris ad sepulcrum  
(690) Cum Lazari veniret  
Jngensque turba multis  
Gemeret situm querelis,  
Dixisse, dormit, & mox  
Marthae precibus sororis  
(695) Donasse quatriduanum.  
Plus hoc Pater supernus  
Solamen ob piorum  
Jn filio nouauit.  
MAG. Atqui fuisse phasma  
(700) Corpusque inane membris,  
Tangi quia abnuebat,  
Plerique plus sequuntur.  
MAR. Eodem profiteor ore

C 3

[38]

Non phasma tamen nec inane  
(705) Fuisse, gloriosum  
Sed, inclytumque corpus,  
Quod nullus inquinata  
Manu tenere posset.  
MAG Prô verisimile narras.  
(710) Talem profecto montis  
Fastigio micuisse  
Apostoli recensent.  
MAR. Eiusmodi per omnia  
Qualis, quantúsque nube  
(715) Inuectus orbis olim  
Sententiam recludet.  
MAR. SA. Tecum tamen Ioannes  
Adimit securitatem,  
Quoniam si herus reuixit  
(720) Tam feruide de amatis  
Primo obuiasset, aut ei,  
Mentem daret fidelem,  
Vt crederet leuatum.  
MAR. Homo est, Dominumque quamuis  
(725) Ardens colat vicissim,  
Adhuc fide laborat.  
Idque esse censeo caussae  
Meus quod hos Iesus  
Secedere in Galilaeam  
(730) Mandauit, MAG. Oh! id inquam.  
MAR. Vt pectora haesitantum  
Arcana Bibliorum  
Doceret, atque sanis  
Formaret institutis.

[39]

(735) MAG. Oracla fare. MA. Proinde  
Jn concionem euntes  
Haec conferamus, atque  
Jteris diem notemus.

Actus tertij Scena tertia.

Petrus, Barpt. Phil. Christus.

Scazontes duo, & totidem senarij.

PET. TEstor parentem Christi Iesu in id fratres  
(740) Dominum reuersus in suburbio ostensum.  
BARPT. Dixere & illae, sed parum dignae fide,  
Delirium nam mulier, vt verum aestimat.  
PET. Verum perinde praedicant duo nostrûm  
Quibus in petitam socius accessit villam.  
(745) Proinde amici (exilis etsi grex sumus)  
Nil ambigendum, iussus ingratos moneo  
Firmoque vos, vt sentiatis hoc ipsum.  
BARPT. Quisnam silenti limen intrat huc passu?  
CH. Saluete, vobis pax sit & concordia,  
(750) Quanquam Angelorum resonet in caelo melos,  
Symphonia mentium Patri magis dulcis.  
PHI. Ehem, quis es? CH. Fiducia cor implete  
Ego Christus, ecce vester omnium Dominus.  
BA. Heu phasma. phasma? PHI. Spiritus.. BA. Spectrum, exanimis  
(755) Jmago. CH. quid turbamini? quid in pectus   
Varias vocatis cogita tuum formas?  
O corde duri, meque coram increduli!  
Adspicite vero quamlibet manus, pedes,  
Quin insuper palpate: nanque ego ipsus sum.  
 C 4  
[40]

(760) PHI Oh? itáne prorsus res se habet, vti contemplor?  
CHR. Quicunque viuunt spiritus, inanis est  
Substantia membris, carne non constans, neque  
Ex osse solido, vt iam me habere sentitis.  
PET. Tangendo quisnam te magister explorat?  
(765) O Domine. BARPT. Hui, prae gaudio impos efficior  
Animi. PHI. Vacillo, nec satis queo credere. CH. Ah,  
Generatio parum fidelis & praua?  
Quousque ero vobiscum? an haec feram rursus?  
Nihílne superest manducari quod potest?  
(770) PHI. Hoc commodum poposcit, en mellis fauus  
Assique frustum gobij: velis vesci,  
Nostraeque probrum fragilitatis auferre.  
CH: Recte Philippe, Nunquid aliud exigis?  
Fragmenta sume. PH. et BAR. O lenis in finem Domine?  
(775) Jgnosce quidquid inscienter admissum,  
Vel est omissum, non resipiscimus sero.  
Mortalium etenim huiusce minime prodigij  
Sensus capaces obstupuerunt hactenus.  
CHR. O grex Patri dilecte, Filio care?  
(780) Expende verbi veritatem: eò vergebant  
Taliaque paene fuere dicta, cum viuus in  
Vobis agebam, sicut absolutum adhuc

Aliud genus carminis, nempe Iambici senarij.

Stupetis. Atque vt a Moyse mutuer  
Exordium: Quid ille Deuteronomio  
(785) Signauit aliud, in hanc loquens sententiam:  
Eis prophetam suscitabo(inquit Dominus)  
E sede media fratrum & agnito genere,

[41]

Similem tui: Per cuius os mentem meam  
Effabor, hunc quicunque ne auscultauerit,  
(790) Deperdet animam (sospite populo) suam.  
Rursusque velut popularium praesagiens  
Duritiem, in alto vita pendebit tribulus  
Manifesta ligno, non aliter ac ignei  
Serpentis aestro nuper ictis, neque tamen  
(795) Credent salubrem: tanta caecitas erit.  
BAR. &. Nos vero kirie illuminari coepimus.  
Mysteriorum accipite intelligentiam,  
Hariolus eadem tempestate Balaal,  
Cum patriis benediceret tentorijs,  
(800) Nónne vehementer raptus ecstasi intulit?  
Excrescet olim virga in Israel potens,  
Cui terra Idumae grata erit possessio.  
De me ne cuncta personant vaticinia?  
Audite saxis obrutus quid Hieremias  
(805) Prospexit, oris Spiritus nostri & Dominus  
Christus prehendi debet ob omnium vitia.  
Jdemque Daniel nominatim commemorat.  
Quis vero tandem plenius vel planius, ac  
Jsaias ille videntûm facundissimus?  
(810) Futura qui non visus est praedicere,  
Sed vt modo comperta conspectaque oculis  
Colore viuo pinxit & aeternis literis:  
Rorate caeli desuper, nubes pluant,  
Largum recludat fertilis tellus gremium,  
(815) Mox germinabit saluatorem & iustitiam.  
Radice Iessae virga surget florida,  
En virginis concipiet vterus, & pariet  
Prolem tacita, absque dolore parturientium,

C 5

[42]

Quam nuncupabunt principes Emmanuel.  
(820) Cognoscet asinus & bos auctorem suum.  
Puer suaue nuntium feret pacis.  
Diuinitus pollebit: & scitantibus,  
Arcana doctor pandet admirabilis.  
Jtaque superno praesidenti carus erit,  
(825) Vsque adeo, vt ingens mandet humeris imperium:  
Praeesse gentibus, atque leges figere,  
Ferire terram verbere eloquij sui.  
Non gratia mouebitur, nec aurium  
Sensu, sed aequo iure tuebitur bonos.  
(830) Etenim in id vnctus, spirituque Dei satur  
Placabilem annum praedicabit Numini,  
Et vltionis voce conuersa diem,  
Tunc cum creator corde paenitentibus  
Nefas remittet, atque vinctos expediet,  
(835) Vt stabiliantur qui tremebant in Sion.  
De monte tanquam scissùs absque manu lapis,  
Lapis angularis, insuper summi pretij,  
Se reprobantem per minuta conteret.  
PHI. Praeceptor alme, dispudet, immo nos piget,  
(840) Taedetque vitae, ob pristinam ignorantiam.  
CHR. Manete, firma signa venturi edidit,  
Vt praeualentem ostenderet etiam extrinsecus.  
Aures aperiet surdo, & adspectum indigo,  
Ab increpante neutiquam auertet faciem.  
(845) Praebebit os sputo, & genas vellentibus:  
Nudumque corpus vsque percutientibus,  
Non plaga, nusquam liuidum obligabitur  
Vulnus, nec arte neque oleo fouebitur.  
Sanabitur leprosus, ac a vindice

[43]

(850) Proiectus: vltra, sicut ouis ducetur ad  
Caedem, & cum iniquis deputabitur medio  
Loco, interim ipse tot excruciatus mortibus  
Durabit agni more mansueti silens.  
An aliquid horum protulit non actum ita?  
(855) Quidnam reliqui nesciénsue praeterij?  
PET. & alij. Ne punctum ô minimum, celse Domine. Profecto tu  
Nostris profunde impressus es languoribus.  
CH. Haec ad salutem cuncta vestram scripta sunt,  
Vt illud, ecquis iste formosus stola,  
(860) Jn copia qui fortitudinis graditur?  
Quis suscitauit iustum ab orientalis plaga?  
Respondet idem, nempe Dei fungens vice,  
Ego Dominus, qui primus & nouissimus.  
PET. & alij. Prô confitemur. CH. Conuenit sic credere:  
(865) Jn ceteris Psalmista concors harmonia,  
Fodere, ait, manus pedesque: dein mea  
Recensuerunt ossa, nónne plus canit?  
Non derelinques eius animam ad inferos,  
Videre nec permiseris Sanctum tuum  
(870) Corruptionem, & vt sit istorum nihil,  
Afflata pijs suffecerit sapientia.  
Monitionis illa principio suae:  
Quo pacto narrat de impijs! quàm perfida  
Contentione destinent me persequi!  
(875) Quî dormis igitur, expergiscere anime mi,  
Exurge a mortis nocte, & i, me lumine.

[44]

Actus tertij Scena quarta.

Philippus, Joannes.

Iambici senarij misto anacreontio.

REs foeda, quosdam in tam solenni laetitia  
 Non continere se intus.  
Vel hic Jacobus, tantus inter compares  
(880) Virtutis aestimator,  
Jnebriatus vltimae philotesio  
 Nuper cratere cenae,  
Quàm deterebat sancte, in os escae nihil  
 Sese antea admissurum,  
(885) Quàm Rabbi reducem mortis a victoria  
 Jntuitus esset, hem? nunc  
Jpso potitus, quaeso vbi apparet. Itáne  
 Repente fastiditur?  
IOAN. Quid hoc Philippe, quod de amico mussitas?  
(890) PH. Hui? sic eras propinquus?  
Quonam exijt cognatus obsecro tuus?  
 IOAN. Nil certo referre possum,  
Nisi quod haud vulgariter torquebat eum:  
 Thomam desiderari.  
(895) PH. Aliquídne tale questus est? IO. Mî, & pluribus  
 Hero vsque disserente.  
PH. Ea itaque tantum occasione cessit, vt  
 Reducat ἀκρωατήν.  
IOAN. Opinor. PH. Ergo triste iudicium reuoco,  
(900) Nam protuli imprudenter.

[45]

Actus tertij Scena quinta.

Iacobus Justus, frater Domini, Thomas Dydimus.

Iambici senarij, ceu trimetri cum dimetris.

IAC. Nunquámne Thoma pertinaciae modum  
 Statues? THO.Itan’ vesanus es  
Amore, vt illum esse rediuiuum semines?  
 IAC. O dux Iesu spiritus,  
(905) Quousque mentis impoti errorem sines?  
 THO. Quid vota pro me concipis?  
IAC. Pro te ne fundam vota, qui verno similis  
 Flori repente deficis?  
Tanti eruditum voce prophetae decuit  
(910) Fructum ampliorem gignere.  
TH. Jdeon’ maligne de magistro me putas  
 Sentire, quod non ilico eum  
Absens stetisse medio vestrum sentiam?  
 Imago vana quospiam  
(915) Jllusit: illis erimus omnes creduli?  
 IAC. Stetisse dixi, & insuper  
Clara petenti voce piscem traditum,  
 Fauúmque mellis: amplius  
Requiris? ecquid si peculiariter  
(920) Mî apparuisse dixero,  
Credésne? age, factum, denique tactum fingito:  
 Nihil est, nisi conspexero.  
IAC. At illud ab alijs audies. TH. Aeque reliquis  
 Surdus, repudio fabulas.  
[46]

(925) IAC. O cor supinum. THO. qualecunque sit: vt lubet  
 Clama: modo edico tibi,  
Nisi manifesta videro foramina  
 Clauorum in vtraque manuum,  
Jnque benedictum misero dextram latus,  
(930) Volasque fixerim digitis:  
Spectro nihil me, somnióue moueritis.  
 IAC. Prô crassa nimis astutia!  
Tam scrupulose quisquis indagat fidem  
 Quid vero credit? THO. Ita est animus.  
(935) IAC. Apage Satanam, si sic intime autumas:  
 Palam caue aliquem offendere.

Actus quarti Scena prima.

Christus solus.

Idem genus, praeter quàm quòd impari loco scazon est.

IAm vero tempus instat, vt meis vltro  
 Oblatus in adspectum semel ac  
Iterum, tamen non orsa frustrer illorum,  
(940) Nec id laboris in mari  
Vano experiri patiar vsque conatu,  
 De nocte quos hinc concubia  
Vsque Tiberiadis litora amore piscatus  
 Abegi: at ibi potius adhuc  
(945) Manifestus ipse memet aperiam lassis.  
 Quoniam clientum haud infimi  
  
Sunt, inque primis feruidus fide Cephas  
 Cui, me licet abnegauerit,

[47]

Ob singulare amoris antea exemplum,  
(950) Volui videri extra numerum.  
Carumque nostri pectoris onus & sponsus,  
 Cum fratre, Zebedaei genus.  
Thomas deinde Dydimus, animo duplex  
 Etenim nequaquam simplici  
(955) Persuasus argumento adesse me, tactis  
 Tandem acquieuit vulneribus.  
Vnà integerrimus agnitor Dei Israel,  
 Regem professus insuper.  
Reliquique, quibus subinde me salutare est  
(960) Cerni, nec vno perpetim  
Loco: sed eo potissimum: quia in viuis  
 Agens lubenter adfui.  
Inde occupatos aduocaui, & adscensa  
 Naue populos frequens docui.  
(965) Talis voluntas Patris, vt fatigati  
 Nil proficiente industria,  
Demum sciant e piscium graui captu,  
 Vbique praesentem Dominum.  
Suaeque vulgent conscij artis, absque esca  
(970) Non posse tam grandes, neque  
Tot, tamque subito, viribus hominum prehendi,  
 Sic gloria accrescet Deo.

Actus quarti Scena secunda.

Petrus, Thomas, Nathanael.

Iambici senarij.

QVanquam vsque tota nocte piscando nihil  
Captum, quod huius damna compenset morae,

[48]

(975) Repetere nauem denuo Thoma collubitum.  
THO. Jtan’ suaue est occuparier solitis?  
Mihi taediosa est absque lucro peruigilia.  
PET. O Thoma Thoma, siquid attendis, grauius  
Nauando frustor taedium. TH. Quodnam? PET. Rogas?  
(980) Tam mitis orbum viuere intuitu Domini  
Extrema nónne aerumna? NAT. Amanter commemoras  
PET. O frater, aurae dum vitalis relliquiis  
Fruiscar, animo nunquam aboleuero meo,  
Quàm, me negatus misericordibus oculis  
(985) Cernens magister, paenitenti cor icerit.  
Dum longus almam referet aestatem dies,  
Tardusque lucem Phoebus hibernam vehet,  
Non negligenter mane cum gallo in pedes  
Erectus id defleuero periurium:  
(990) Heroque, qui me lauit, obsequar lacrymis.  
NAT. Mi Petre benignitatis infinitus est  
Penes Deum thesaurus, hanc offensam diu  
Remisit. PET. Ideon’ non lugere perfidiam  
Ingratus ausim? non patiar. NAT. Honestus es.  
(995) PET. Itaque minoris cuncta duco, dum memor  
Lenimen aliquod solicitudinis inueniam.  
THO. Sic nempe monuit, Et diurno daemonem  
Labore, morsus & doloris vincere.  
PET. Imúsne? NA. Plane assentior. PE. Rem commodam  
(1000) Praestas, per otium experiemur aleam.  
Victus profecto gratia & spe moueris. PET. Vt  
Nil rete claudat, quid perit? dicta siquidem  
In Galilaeam aurora non adhuc oritur.  
NAT. Cras alterum interest. PE. Vice fortunae Deum.  
(1005) Vt iactus attrahat, auspicem inuocabimus.

[49]

Actus quarti Scena tertia.

Osias, Machir.

Vt ante.

Oh summe veterum Patriarcharum Deus,  
Deus Abraham, Deus Jsaac & Jacob:  
Qui stemma nostrum gentis ac originem  
Duri exemisti Pharaonis e manu:  
(1010) Jnfunde dubijs quaeso lumen sensibus.  
Hei me? quo vertar? quid tenebo? quem sequar?  
Statísne credam perseuerans legibus,  
An monte fixi me trahent miracula?  
Ambiguus animi pendeo. veruntamen  
(1015) Praedestinatum sic reperio caelitus, vt  
Aliquando cesset nostra circuncisio:  
Saluator apparuerit vbi Messias,  
Quem nunc adesse multa controuersia est.  
Eousque, Princeps vt Sacerdotum frequens  
(1020) Parsque Phariseorum atque Scribarum asserat.  
Hunc dignitate superiores & numero in  
Sublime tolli compulerunt patibulum.  
MACH Prouiso iámne synagoga confluat,  
Cum tutiore paullo sistimus vado.  
(1025) OSI. Prô, monstra quae post accidêre? quandoquidem, vt  
Turbam secutus proximo institeram loco,  
Vidi pio clamore vitam reddere.  
Mox clarum, ó mens me deficit, solis iubar  
Condidit opacae nube se caliginis,  
(1030) Jlluminantis sicuti Christi vicem  
Doleret, ac negaret Orbi lumina.  
 D

[50]

MA. Sed en verendus me antecedit Osias,  
Lubet gradum conferre: mirum ni illò abit.  
OSI. Pro se parat redire, quiuis, interea  
(1035) Jmis reuulsum sedibus solum tremere,  
Crepare petrae, illidimus inuicem metu,  
Planctuque pectora, vrbis ad pomoerium  
Terroris alia imago: Sanctorum siquidem  
Obambulare conspicabamur corpora.  
(1040) MA. Quid solus obiter intra labia murmurat?  
OSI. Postridie velum templi scissum contuor,  
Ostensa quorsum haec, hora si non gratiae  
Per sectionem legis imaginariae  
Dissoluit antiquatque ceremonias.  
(1045) MA. Quid gratiis vult, quídue cum ceremoniis?  
Aggrediar, ò vicine salueto Osia.  
OSI. Et tu Machyr. MA. Quid solus te adeo discutis?  
OSI. De Christo Iesu varia cogitatio  
Subit cor. MA. Apage, curiosus es nimium,  
(1050) Seductor ille debitum tulit meritum.  
OSI. Nolito praeceps iudicare. MA. Iam satis,  
Satis superque pseudoprophetae datum.  
Sentire de damnato adhuc bene, scelus est.  
OSI. Scelus? id ego non vnus aut temere facio,  
(1055) Gentilis an centurio non idem tulit?  
MA. Longius? atqui subita consternatio  
Expressit, aliter nunc rogatus dixerit.  
OSI. Non arbitror, cum signa tanta viderit. MA. haud  
Hodierna sunt non nulla, siquid est reliqui,  
(1060) Daemoniorum per potestatem valuit.  
OSI. Resuscitatum si audias, quid inquies?  
MA. Aha he, profecto tempori hunc scrupulum inicis.

[51]

I, milites scitare, quanam discipuli  
Astutia furtim cadauer abstulerint.  
(1065) OSI. Jsthaec ne fama est? MAC. Nil foro iam tritius.  
OSI. Gens vana, precio facile subornari potest.  
MA. Ergo Nazareos vis tueri? Eia modo  
Jn concionem prodeamus. OS Ibo quidem, at  
Simul vacauerit, etiam atque etiam penitus  
(1070) Rimabor, & scrutabor arcanas litteras.  
Fidemque veri dogmate amplectar prius.

Actus quarti Scena quarta.

Philippus solus recurrens Hierosolymam.

Iambici trimetri cum dimetris.

QVid nunc parabo fessus ac cursu prope  
 Confectus? hem! pedes labant,  
Vtrunque, sectis sicuti neruis, genu  
(1075) Solitum remittit officium.  
Resto semianimis: & calore diffluens  
 Recipere vix queo anhelitum.  
Jtan’ insperato gaudio perfusus in  
 Felicitate concidam?  
(1080) Age vero Philippe, recipe te, paullum modo  
 Quiesce, in vrbis limine es.  
Statimque mente indefatigatus vola  
 Quousque metam contigeris.  
Oh? egóne tanti particeps spectaculi  
(1085) Portabo famam ceteris?  
Ab ore meoque edisseram pendentibus,  
 Vt ad crepidinem sali  
Obambularit ante meridiem Dominus?

D 2

[52]

Quo pacto & incipiens prior  
(1090) Rogarit, an pulmentum habetis ò viri?  
 Nil suspicantes nos ibi  
Respondimus deesse: confestim excipiens,  
 Proijcite, ait in dexterum  
Latus celocis, res stupore digna! non  
(1095) Haeremus, adhibemus fidem.  
Laxamus ilico retia iuxta consilium.  
 Oh, quid dein miraculi  
Effulsit! Euge: quid boni, noui fero!  
 Vix mente complecti valeo.  
(1100) Nam dum inuicem molimur, & iunctis manibus  
 De gurgite texta adducere,  
Vinclum atque praeda pondere subsedit suo.  
 Attactus ilico ingenua  
Existimatione Joannes prior  
(1105) Alijs, ad astantem procul  
Versus, sonore clamat, ío: Magister, oh?  
 Magister est. vix innuerat  
Petro: repente Petrus accingens tunicam,  
 Nudus etenim eatenus manserat,  
(1110) Sese in profundum misit imperterritus.  
 Nos vero pariter residui  
Ad solida terrae dirigendo nauigium  
 Attraximus eo retia.  
Prô quantus ibi thesaurus! & quàm immania  
(1115) Aquaticorum corpora!  
Cete putares, nec minor erat calculus.  
 Numerum ineuntes sedulo,  
Non pauciores quinquaginta ter & tribus  
 Per ordinem discreuimus.

[53]

(1120) Quod amplius, ruptura nusquam, nec minimam  
 Pressura nassam fecerat.  
Tunc itaque cunctos tenuit admiratio,  
 Et parilis exultatio.  
Nos porro Dominus prandium inuitans,  
(1125) Dignatus est humillime  
Offerre panem singulis, velut famuli  
 Locata obiret munia.  
O caelicam benignitatem! id non satis:  
 Porrexit assum praeterea  
(1130) Piscem. quid hoc ostendit? iturus ad superas  
 Vocauit aequales epulas.  
Quippe dubitare nemo tam recentibus,  
 Quin ipse idem esset, indicijs.  
Haec nónne sunt praeclara? maius omnium,  
(1135) Quod imperauit eloqui  
Absentibus: Adornate vos, vt crastino  
 In montis excelsi iugum  
Gradiamini, comitantibus quorum fides  
 Perspecta fuerit vndecim.  
(1140) Extemplo sparsos coge: resumsi spiritum  
 Festiuitatem commemorans.  
Quid est morae nunc, quo minus potens mei  
 Jter capessam: profugio.

Actus quinti Scena prima.

Jacobus Justus, Osias, Thomas.

Iambici Senarij.

IAC. IVuat Osia catalogum te ecclesiae  
(1145) Intrasse. THO. Iuxta familiari gratulor.  
D 3

[54]

OSI. Vtrique summam post Deum habeo gratiam.  
IAC. Hoc illius infinita bonitas promeruit.  
Nos vero, praetor vota, nulli quiuiuimus id  
Praestare, nec praedestinare quempiam:  
(1150) Nisi Monarcha quem vocauit aetherius.  
At commodum sic incidit vt ab vnguiculis  
Eductus, vnà vnius efficerere gregis.  
Ob hora felix: legere quae vaticinia  
Suggessit! huc spectantia quod nouitiae  
(1155) Figura legis, anxiaque superstitio  
Deficeret, etenim postea fere fui  
Securus aduenisse sectae deliquium.  
Baptista siquidem in solitudine fatus erat  
Missis, mihique: Parate semitas Dei.  
(1160) Non ipse sum, sed pone me subit ilico  
Cui calceamen soluere indignus precer.  
Tandem cum acerba passionis (heu) Domini  
Tormenta coram ac euidenter cernerem,  
Commotus adeo liquidis veri notis  
(1165) Vsque in hodiernam scripta contuli diem,  
Jnde elicienda veritas. OSI. sic credidi.  
IAC. Beatus ideo es. ante qui quàm videris  
Non abnuisti lege, cedere & haeresi.  
Quapropter annuente Christo itidem tibi  
(1170) Adspicere morte liberum concessimus.  
OSI. Dos magna, perquam in posterum deuinctior  
Recedo, nequid apostatare cogitem.  
IAC. Hac mente semper permane. nam militans  
Deo sine graui scelere nunquam transfugeres.  
(1175) Tu vero Thoma satísne firmus es? THO. ah? etiam  
Requiris? obsecro percontari desine.

[55]

IAC. Ex re tua est. THO. Infamiam veterem recolis.  
Quando deinceps destiti esse credulus?  
IAC. Hoc tibi perenne faxit Iesus propositum.  
(1180) Nihilominus succedite in Marci domum  
Vti fidele conciliemus symbolum.  
Praecepta Domini conferendo ad inuicem.  
Dictúmne. IA. nempe, nequid effluat. TH sequimur.

Actus quinti Scena secunda.

Petrus, Chorus discipulorum per os Ioannis vel Iacobi.

Iambici trimetri & dimetri.

PET. NII adeo volupe est, coetus electissime,  
(1185) Quem retroactis saeculis  
Praeordinauit filio Pater frui,  
 Quàm conspicari vos modo  
Flagrantius confluere consuetudine.  
 CHO. Jta ductor optime concitat  
(1190) Spes & probatae cupiditas concordiae.  
 PET. Sublimem abominor titulum.  
Jd vero laude prosequar, quod nemo foras  
 Externa sequens dilabitur.  
Vt vniuersis liberum sit repetere  
(1195) Interpretata per Dominum  
Et inuicem collatione sedula  
 Vatum erudire recondita.  
CHO Recte mones ò frater. PET. accuratior  
 Adhibenda iam iam cautio  
(1200) Ne viua post quam vox in auribus silet,  
 Emanet aliqua depositum:

D 4

[56]

Quod mordicus tenere & animo insculpere, est  
 Hortatus Iesus non semel.  
CHO. Sic euenire cernitur non raro, cum  
(1205) Didascalus digressus est:  
Agitata quisque extollit, at sententiam  
 Vix meminit vnus reddere.  
PET. Jta salutare semen, in petram veluti  
 Ceciderit, aret in sterili.  
(1210) Hoc porro probrum insigne foret nostro ordini,  
 Si quos sacrauit episcopos  
Vigilanter aliorum operibus intendere,  
 Redarguamur indociles.  
Verum secus nauatis & reuerentia,  
(1215) Praesente quae Domino, manet.  
CHO. Ac ture: quoniam cum seorsum sisteret  
 Tres Christus in fastigio  
Montis decorus, vbi Moises & Helias  
 Occurrerant in colloquium,  
(1220) Repente vehemens factus e caelo sonus  
 Per nubis vmbram lucidae,  
Clamauit ad nos, Filius dilectus hic,  
 In quo mihi bene complacui,  
Audite voces eius en. audiuimus,  
(1225) Vtque reor, auscultauimus.  
At cum nequiret adesse praesto in corpore,  
 Caput omnium te constituit,  
Claues polorum tribuit & regni scelerum,  
 Ne praeualeret inferus.  
(1230) Herique rursus talibus onerauit, ut  
 Res clara, mandatis ouium  
Te pastor ingens, ante quàm disparuit,

[57]

Ouile pasceres suum.  
PET. Proinde vilis ipse custos, quandoquidem  
(1235) Dominus talentum hoc credidit,  
Obsecro, quin obtestor: vt e sacris litteris,  
 Non litterae superficiem,  
Occidit enim: sed nucleum sub cortice,  
 Intus latens mysterium,  
(1240) Conemini decerpere cum prudentia,  
 Tractare cum modestia.  
Bipennis est, improuidosque laederet.  
 CHO. Vltroneis stimulum adijcis.  
PET. Quod quisque reperit, in commune proferat,  
(1245) Curaeque partem subleuet.  
CHO. Placet auspicari?: PET. rite principio preces  
 Fundantur. ita procedet opus.

Actus quinti Scena tertia.

Syba seruus presbyteri solus.

Alcaici duo cum Iambico dimetro &c. & Alcmanio.

PRô? quid tumulti est in aedibus!  
Quam turbulenta concio! non pudet  
(1250) Antistites legisque peritos  
Tam streperis caluisse rixis!  
Vnde ista nouitas? quanta licentia!  
Postquam de Iesu mentio facta, mox  
Primi Sacerdotum & sequaces  
(1255) Vociferando vetant referri.  
Repente, quantum proximus ad fores  
Audire quibam, cetera factio

D 5

[58]

Par dignitate & albo, quorum  
Gamaliel, vti Nicodemus,  
(1260) Sese tueri, tendere sedulo  
Jllum fuisse, non fore vel, ducem  
Quem patriarcha femore Iudae  
Jam moriens oriturum Iacob  
Praedixit: Ex quo maxima gentium  
(1265) Penderet exspectatio, donec in  
Orbem veniret missus. hic ijdem  
Multo inamabilius reclamant.  
Quàm tunc verebar! ne, vehementer vt  
Verbis agebant, vlterius citi  
(1270) Opinionis in furore  
Verbera veridicis pararent.  
Retudit horum paullulum ineptiam  
Resuscitatum nuntius adferens  
Apparuisse plus quingentis  
(1275) Fratribus in Galileae aperto.  
Jbi ille minister firte probantium,  
Periclitari, dicere quipiam  
Jdoneis sic comperisse  
Testibus, & bene conuenire  
(1280) Cum voce psaltis, Jsaia simul,  
Ac plura. Nec tot litigiis tamen,  
Neque partium redintegrari  
Pax studiis aliquando coepta.  
Abeo: mihi nil quippe negotij  
(1285) Illic, nec vsus tum ardua iurgia  
Diiudicandi. Quòd si porro  
Pugna sequatur iniqua pugnis,  
Longe minus, non pactus enim fui

[59]

Seruire cum discrimine tergi hero,  
Nec fas sine iure suffragari.  
(1290) Fortior haud inopes grauarem.  
Mos fit diurnus. Quis scit an hac die  
Redire possit mutuo gratia?  
Nae signifer ego vapularem!  
Tutius est vim agere in culinam.

Act. quinti Sce. quarta, & vltima.

Christus, Chorus discíp. per os Petri.

Iambici trimetri & dimetri.

(1295) PRodite alacriter dulcia mihi pignora  
 Addicta prae Orbis initio,  
Quorumque laetus neminem desidero  
 Reprobissimum, quàm vasculum  
Damnationis. CHO. Adsumus agiles Domine.  
(1300) CH. Nulli est, opinor, amplius  
Ambigua mens, quin glorioso corpore  
 E mortuis surrexerim.  
Nam quadraginta per dies affabilem  
 Crebro fuistis intuiti.  
(1305) PET. Tu nempe Patris vnigenitus es Dei.  
 CH.: Nunquam tam amica sodalitas  
Cohaesit, vt non dirimeretur postmodum.  
 Proinde, quoniam tempus est  
Adire sacram me parentis regiam,  
(1310) Nouissima haec infigite  
Mandata. Primo diligatis inuicem,

[60]

Nil caritate excelsius.  
Vos habeo testes, aetheris quod est soli  
 Mihi potestas tradita.  
(1315) Eáque fungens, ac modo dispartiens  
 Mortalium fidissimus,  
En mitte vos, me sicuti misit Pater  
 Apostolos Euangelij:  
In cuncta terrae vester intonet sonus  
(1320) Gentilium confinia.  
Tamen exeuntes, in Palaestina prius,  
 Hinc contiguis regionibus,  
Populo ibi praedicate paenitudinem,  
 Et instituite moribus.  
(1325) Quemcunque veteris corriget vitae pudor,  
 Intingite illum, in nomine  
Patris, perinde Filij, atque Spiritus  
 Sancti: insuper remittite  
Delicta, veniam consequentur ita ratam.  
(1330) PET. Quo pacto Domine quibimus  
Dignoscere? CHO. Haec indicia prae sese ferent  
 Vestro additi commercio.  
Mox inuocato me propellent Daemones,  
 Lingua loquentur omnigena.  
(1335) Venena tollent, vtque biberint mortiferum,  
 Jnnoxij vim digerent.  
Manus super aegros applicabunt, & statim  
 Languor recedet artubus.  
Qui vero tantum deprecabitur officium,  
(1340) Diffisus ac incredulus,  
Scelere obligatus perpetim cruciabitur.  
 De pedibus in nunc puluerem

[61]

Excutite: vindex assero, quoniam Zodomis  
 Clementius erit iudicium.  
(1345) Hierusalem, oh Hierusalem non amplius  
 Visura promissi faciem:  
Prophetico polluta pridem sanguine,  
 Ab Abel vsque Zachariam,  
Quoties tetendi prolibus expansam tuis,  
(1350) Vt mater alas, dexteram:  
Nec subter vmbram passa es occuli meam.  
 Impleto mensuram patrum.  
En deserentur propediem lares tui  
 Lateque ruina concidet.  
(1355) PET. An ergo nondum venit hora, regnum vti  
 Dominator Israel statuas?  
CH. Fas neutiquam momenta vos praenoscere,  
 Quae genitor asseruat sibi.  
Jd scite tantum, tempus imminere, quo  
(1360) Beata vocabitur sterilis.  
Aduento in oliuis inclytum modo iugum,  
 Puncto reuellar ab omnibus.  
Nihilominus subite relicti moenia,  
 Jbi sedebitis aequanimes,  
(1365) Dum Paracletus imbuet vos desuper.  
 PET. Itan’ separaberis Domine?  
CH. Sedate luctum, haud orphanos ideo sinam.  
 Solator ille spiritus  
Agenda in aulis, medio & in discrimine  
(1370) Responsa fide suggeret:  
In vite semper palmites haerebitis  
 Quamuis recondar paullulum,  
Ero penes bos vsque finem saeculi:

[62]

Donec per ignem euerrero  
(1375) Purgamen Orbis: & adhibuero iudices  
 Duodecim super tribus.  
Tunc confruemur gloria absque termino.  
 PET. Quod ante plasma syderum  
Diuina faxit rite prouidentia,  
(1380) Et nunc & aeternum vigeat.  
  
Amen.  
   
Peroratio.

Senarij.

AD vos ò plena beneuolentia ingenia  
Reuertor, intra pectus ambigens quibus  
Orationis viribus digne queam  
Humanitati tantae gratias agere,  
(1385) Et quo meremini ad vnum honore prosequi.  
Quoniam inchoato primitus ab exordio  
Adeo stetistis consilentes & placidi,  
Et more saniae conferentes nil scholae,  
Vt liberum mihi fuerit pendentibus  
(1390) Ex ore nostro mentibus stimulum addere.  
Siue illud exquisita suasit indoles,  
Vel irremissa cupiditas mysterij.  
Vtrique singulare do praeconium.  
Nanque ille candor in theatris infrequens  
(1395) Impendio placere monstrat Pallada.  
At haec sacri dilectio spectaculi,  
Quanto magis propensa, eo ampliore fit

[63]

Pietate, postquam sedulo reminiscimini  
Caelo profectos quid manere conueniat:  
(1400) Hereditatem nempe regni perpetui,  
In quam citati voce caelesti sumus,  
Cuiusque signum Dominus ipse praeferens  
Corruptionem carnis in se sustulit  
Ut nos deinceps semen & genus Dei  
(1405) Linquendo praua retro desideria,  
Excresceremus in viros prudentiae,  
Quibus foret non triste, de terrae hospitio  
Domum, inque patriam postliminio excedere.  
Et cum tuba cantante, momento breui  
(1410) Nutari, & immortale corpus effici.  
Nam suscitauit filium iccirco Pater,  
Potissimas tunc dormientûm primitias,  
Vt mortui post tempus omnes surgerent,  
Et orta ab homine mors per hominem occumberet,  
(1415) Qui transfiguret singulos cum gaudio,  
Dum sanguis absit atque carnalis nota.  
Eaque spe fouente versamur peregre.  
Quod mortuorum nemo si resurgeret,  
Periere quotquot recta egere per fidem,  
(1420) Virtutis & nos perderemur aemuli,  
Ita feriatis miseriores ethnicis:  
Quia caritatis igne mentem perciti,  
Studio iudicatae cum salutis ducimur,  
Vmbraticis fraudamus hîc genium bonis.  
(1425) Sed aliud almus insufflauit spiritus,  
Secusque vates asseuerat Ezechiel,  
Neque id negare vel Iosephus, vel suis  
Pilatus audet dissimulare litteris.

[64]

Proinde sursum commigremus vnanimes,  
(1430) Sensim: & dietim vt fructus aeui defluit.  
Grata apice montis mansio exspectat Sion,  
Jntus, Dei in viuentis vrbe Hierusalem.  
Sic institutis non molestum erit mori,  
Incerta postquam veniet hora. viuite  
(1435) Laeti, atque scelere intaminati plaudite.

/back/

FINIS.