/front/

BVSTVM SODOMAE

ARGVMENTVM.  
OFfensus Deus scelere Sodomitarum,  
destinat ANGELOS ad ABRAHAMVM,  
qui hospitio apud illum excepti & liberaliter  
habiti, SODOMAE excidium denunciant. Inde  
Sodomam diuertentes, & LOTI humani¬  
tate refecti, Sodomitis stuprum & violen¬  
tiam interminantibus, LOTVM cum suis,  
vicinae stragis immunem statuunt, & porrò  
SODOMA cum alijs opidis, loco & nequi¬  
tiâ confinibus, sulfure, & incendio vasta¬  
tur. Genes. 19.

/main/

PERSONARVM NOMINA.  
NEMESIS DIVINA. LOTVS.  
ABRAHAMVS. IPHILLA.  
SARA. ANGELI.  
CHORVS.

ACTVS PRIMVS

DIVINA NEMESIS.  
QVicumque scelerum monstra vipereo sinu,  
Et nutrit hydros noxiam Inferni luem,  
Criminibus vrget funera, & nunquam boni  
Securus animi, lubrico passu labat.  
5 Seu Phoebus altos lustrat in gyrum polos,  
Seu Luna fratris aemulas promit faces,  
Carpit diurnos, siue nocturnos miser,  
Tractatque Manes, mortis & vitae anxius:  
Nusquam quies post scelera: crudeles minae,  
10 Laruae, tumultus, & catenatus pauor,  
A tergo anhelant; nec sibi fidit satis,  
Tam dirus agitat terror ancipitem fugae,  
Et quâ citatos exuat latebrâ metus.  
Sodoma! rebellis Sodoma: quid primum querar?  
15 Incoesta! abominate! noxae dedita!  
Quo te nemore, quâ valle, quo condes specu,  
Vt tibi minantes fortè defendas rogos?  
Damnata meretrix! si quis aut sontes ferit,  
Aut pertinaces exigit noxas Deus,  
20 Supplicia pendes; dira tum armabit meam  
Fulgêtra dextrâm, & lapsa flagranti impetu  
B

2 IACOBI CORN. LVMM. A MARCA  
Vastabo trepidos vndique à fundo lares.  
Non me cadentûm gemitus & paßim obrutae  
Lamenta turbae, nulla me vota aut preces,  
25 Aut noxiae tunc lacrymae incoepto abstrahent,  
Ibo per omnes, atque pernicie vagâ  
Miscebo strages, funera, & flammam & Stygem.  
Tunc, vt nefandae Veneris in gremio sedens  
Turpis cinaedus hauriet praesens malum,  
30 Laetâ abstinebit tibiâ, & citharae leues,  
Tenore verso, lugubre exodium dabunt:  
Tunc, vt Venerëus heluo repetet schyphos,  
Vino sepultus, sulfur, vt nectar, bibet:  
Tunc, vt recentes mane purpureo rosas,  
35 Et quaeret vmbras, criminis testes sacri  
Audax Iuuentus, fulmine obliquo cadet,  
Et quos morantes spreuit, inueniet Deos.  
Illa, illa, & illa Sodoma, non florens magis,  
Opulenta, delicata, luxuriae scatens;  
40 At sulfure atro sordida & stagnans palus,  
Hauriet hiulco gurgite & merget reos.  
Et te Gomorrha luridum inuoluet malum,  
Teque Adama, teque Seböin flammae induent,  
Vicina Sodomis opida & scelere & loco:  
45 Tunc, vt remotis accubans in vallibus  
Timidi magister pecoris adspiciet procul  
Serpere fauillas, & grauem nebulâ diem,  
Tonantis irae fulmina, horrendas faces,

BVSTVM SODOMAE. 3  
Corripiet agilem tramite ambiguo fugam,  
50 Nec flectet oculos: at prece & votis Deum  
Pro se fatigans, Sodomam haud quaeret magis:  
Tunc vt recuruâ Iardis in ripâ sedens  
Piscator, hamo doctus & naßâ breui  
Captare praedam, forte pinnigero gregi  
55 Tendet periclum, non satis gnarus sui,  
Flammam vndique & flammam vndique, vndantes rogos,  
Et fulminantis Angeli gliscens malum  
Spectabit amens, & breuem faciet moram.  
Heu! quod timendos nemo tam nouit Deos,  
60 Quàm, qui probauit! Sodoma luxuriae parens  
Foeta peregrinae! Sodoma, non Sodoma magis!  
Iam te meto, quid obstat? an gemitum dedit,  
Aut imminentes lacrymis flexit Deos?  
Ridet etiam, & bacchatur; hoc dêerat quoque,  
65 Vt prouocaret Numinis lenti impetum.  
Dehisce tellus, tuque Taenareae potens  
Regnator aulae, sulfur & flammas age.  
An fallor? anne sibilo rictu cauùm  
Insonuit? anne signa mugitu dedit?  
70 Agnosco, specto nebulam, & obscuro halitu  
Fumare campos: qualis, vbi radit solum  
Chaelydrus audax, ardet, ac signans viam  
Rubente nebulâ, luridam caudam trahit.  
Agnosco, diras facibus instructae manus  
75 Eumenides adsunt; Sodoma! iam praegnans malum est,  
B 2

4 IACOBI CORN. LVMM. A MARCA  
Et quà pudendum flamma purgârit nefas,  
Lethaea viui sulfuris stabunt vada,  
Et olentis Erebi grande fumabit chaos.

CHORVS.  
Heu! quod nulla voluptas,  
80 Rebus nata secundis,  
Froeno temperat aestum!.  
Felix Sodoma, si non  
Spurco lubrica lecto  
Diuûm cogeret iras!  
85 Tum prima. malo semita ducta est,  
Cùm securi fertilis agri  
Vbere, fluxit copia, cornu,  
Et luxuries ponè secuta est,  
Quot diuersis horrida formis,  
90 Tot foeta malis; tunc exeso  
Mollis arator vomere sedit,

Et purpurëi veris in vmbrâ  
Longo segnes ordine lusus,  
Longo choreas agmine duxit,  
95 Et quos iuuenis riserat olim,  
Horrida sparsus tempora canis  
Fleuit amores: facilè externum  
Marcida sugunt ocia virus,  
Haustâque semel labe veneni

BVSTVM SODOMAE. 5  
100 Animus caeco carpitur igni,  
Et defixo saucius oestro  
Flectere dociles nescit habenas.  
Ocia tollas, periêre vagi  
Semina luxus, & dirus Amor  
105 Truncus geminis concidit alis;  
Ocia tollas, viuet Sodomae  
Nobile regnum.  
Illa, illa Dei distincta manu  
Gratia nemoris, Sodoma Tempe,  
110 Ille, ille nitor puberis agri,  
Qui Paradisi ruscula vincat,  
Quamuis rigüi fontis in vmbrâ  
Frugum saturos nutriat hortos,  
Quamuis vitreae flumina lymphae  
115 Tot diuersis digerat oris,  
Quot mundus habet.  
Dum mihi viridi crispulus vndâ  
Iardes Genitor. temperet aestum,  
Et vicinos impete facto  
120 Diluat agros, non ego Nili  
Ostia quaeram, vel quae tumidus  
Ruperit Indus, vel qui Aßyrijs  
Dominatur aquis, vel qui tygridis  
More, citatas proripit vndas.  
125 Extrà Sodomam nulla voluptas,  
Tantùm vt calidâ temperet irâ,  
B 3

6 IACOBI CORN. LVMM. A MARCA  
Qui vaga torquens sidera, terret  
Iracundo fulmine Gentes.  
Et nunc librat mißile telum,  
130 Et Taenareo sulfure coctum  
Mandat liquidas ire per auras,  
Mandat Sodomae vertere muros,  
Mandat Sodomae vellere turres,  
Sodomae foetos vrere campos,  
135 Heu! heu! olidos lambere cineres,  
Atque aeternum condere bustum!  
Hîc, vbi laeto caespite ridet  
Distinctorum gratia florum;  
Hîc, vbi geminae margine ripae  
140 Vernae semper rident violae;  
Hîc, vbi plenos olim calathos  
Legimus, isto margine & isto;  
Hîc, vbi totas sedula noctes  
Attis anhelat;  
145 Hîc vbi viduus Coniugis, altùm  
Deflet querulâ turtur ab vlmo;  
Hîc, vbi patriae gremio silüae,  
Quà propter aquas porrecta iacet,  
Plurima nidos instruit ales,  
150 Et secretos operit foetus!  
Hîc, in riguâ valle, sub illâ  
Rupe, sub istis montibus, eheu!  
Ignea current flumina, & alto

BVSTVM SODOMAE. 7  
Sulfure stagnans inamoena palus,  
155 Latè cultos obruet agros.  
Tunc, vt vastam viderit vrbem,  
Si quis rapidos fugerit ignes,  
Campis Sodomam quaeret in istis,  
Et nulla videns signa, sepultam  
160 Dicet, & atram spectans coelo  
Serpere nebulam, Sodomae bustum  
Indice prodet.

ACTVS SECVNDVS  
ABRAHAM, ANGELI.

EX quo reliqui patrios Hurae lares  
Chaldaea latè iugera, Aßyrias opes,  
165 Semper benignus sequitur à tergo Deus,  
Et Chananaeis accolam terris beat.  
Mecum inter alios Lotus imperium tulit,  
Mecum aegra Coniunx legit auspicium Dei,  
Annosa Saré, lassa connubij & fugae,  
170 Cuius senectam miseror & curas graues,  
Tot lustra passae taediosi temporis,  
Tot noctium suspiria, & cassas preces,  
Et heu! pudendam segnis inuidiam tori.  
Et me illud olim conficit thalami probrum,  
175 Fastidiumque; nempe dum nullus meam

8 IACOBI CORN. LVMM. A MARCA  
Haeres flagellet aream, sanguis tuus  
Saré, meusque, Gargara haec frustrà meto,  
Frustrà vda quercus melle & ambrosiâ scatet,  
Et rupe durâ balsami sudat latex.  
180 Heu fida Coniunx! heu! quod amplexu meo,  
Heu me! quod vteri vota non stringo tui!  
Nullus paternos ducet in campum greges,  
Blaesâque anhelans fistulâ, chorum reget  
Laetos herilis inter armentarios,  
185 Et coget agmen; Ismäel seruae est puer,  
Et vultu & oculis barbaram Agaram refert.  
Heu! ore toto Matris apparent notae,  
Et non decorae plusculum impudentiae,  
Nihil est Hebraeum, scilicet Abrâmi nihil,  
190 Et tetricâ illâ fronte mentitur Patrem.  
An ille stellas stemmate aequabit suo,  
Oceani arenas, caeruli conchas sali?  
Aut me ista fallit indoles, aut non erit  
Generosus ille, femore nec dignus meo.  
195 Heu stolida semper, vota, cum agnatam mihi  
Iungeret Aramus Virginem, & non mobili  
Connubiorum lege fecisset virum,  
Sperabam amoeni flosculos consortij,  
Vernantis vteri germina, agnomen Patris,  
200 Natosque natorum & nepotes posthumos,  
Examina ampli generis & stabilem domum.  
Coniunx fefellit, nempe cui foetos sinus

BVSTVM SODOMAE. 9  
Obstruxit ille, cuius arbitrio fluunt  
Mortalis aeui spatia, & humanae vices,  
205 Qui prole laetâ complet aut viduat torum,  
Et nuptijs signauit hoc olim meis.  
Nec abominamur Genitor, & sequimur tuum  
Numen volentes: nempe sic visum est tibi,  
Et forte tabulis scribis hoc olim tuis,  
210 Quas nulla series temporum mutat loco,  
Et condit aeuiternitas fixo situ.  
Saré! ferendum est; nemo, qui pugnat Deo,  
Palmam meretur: Manibus forsan meis  
Hoc demet olim, taedio Coniunx tuo,  
215 Qui post opaca nubila serenat diem,  
Et fulminantem tergit à nimbo manum.  
Sed lassat oculos interim somnus meos,  
Hîc, vbi profusas dißipat latè comas  
Mambraea quercus, pectoris curas domo.  
220 An ludit oculos somnium? an visus stupet?  
Speculor euntes; currite ô Vernae mei,  
Properate, & illos sistite hîc nobis viros  
Quos ista vertit semita, ambiguos viae.  
Saluete Iuuenes, si placet vobis locus,  
225 Mecum cubate, frondeo accubitu pares,  
Prandere, bibite, media nunc vrit dies,  
Et tempus hoc quiescere, & suadet torus.  
ANGELUS. Quid stamus etiam? mandat hîc requiem Deus.  
C

10 IACOBI CORN. LVMM. A MARCA  
CHORVS.  
Turbatur intrò, Sara laetitiae vacat,  
230 Iuxtà senex accumbit aequali toro,  
Interque laetos hospites libat merum;  
Quorum ille princeps entheo obtutu micat,  
Et maius aliquid homine mortali sonat;  
Sed floret alijs vultus, & florent genae,  
235 Et nescio quid simile Coelicolis gerunt.  
Foelix Abraham, qui pennigeros  
Stringit Iuuenes hospite tecto!  
Nec tantum istâ diuite mensâ,  
Omnia puri vt nectaris irent,  
240 Quantum niueo pectore, lactat  
Olim aeterni saturos epuli,  
Quod Diuino rorat gremio,  
Et tot Genios implet hiantes:  
Quisquis Superis ritè litatis,  
245 Vitae innocuus transigit aeuum,  
Coeli natos colligit hospes,  
Et securo ludit thalamo:  
Non ille auidos sentiet hydros,  
Non mordacis virus echidnae,  
250 Non tot miseros vndique Manes,  
Semperque boni conscius animi  
Mentem patrijs inseret astris.

BVSTVM SODOMAE. 11  
Illic vigiles condet ocellos,  
Et terrenis foecibus exstans,   
255 Ignea penitus lumina figet  
Et tu Abrâmi sedula Coniunx,  
Chaldaeorum nobile germen,  
Rides placidos inter Ephebos,  
Et casta genis oscula libas,  
260 Nunquam saturis ebria votis.  
Quod tamen isto Spirat ab igni,  
Non est Veneris murice tinctum.  
Non est Superis grata libido.  
Et vindicibus mergitur vndis,  
265 Quicquid Cyprio sordet oleto.  
Foelix Abraham, foelix Saré,  
Si non sterili damnata toro  
Plangeret orbae fata senectae,  
Et ranciduli taedia lecti.  
270 Saré infoelix! & tu Genitor  
Grandaeue senex, qui Chaldaeis  
Natus in oris, hîc tua condis  
Moenia, nostris accola terris  
Nuper trepidae vindex Sodomae,  
275 Quandò vernas inter ouantes  
Caesum spolijs exuis hostem,  
Lotumque tuum compede soluis,  
Quo nec spirat iustior alter,  
Nec magis aequis carus Superis.  
C 2

12 IACOBI CORN. LVMM. A MARCA  
280 Eheu! Sodomae tutela meae,  
Si fors Sodomis parcere vellent  
Aemula prauae Numina Gentis.  
  
ACTVS TERTIVS.  
SARA, ABRAHAM.  
ERgóne iterum viuimus Abrâm,  
Et connubij copula nostri  
285 Solido Diûum munere vernat?  
Quis mihi rugas expolit istas,  
Atque exsuccos imbuit artus?  
Fallor? an iterum redeunt calidae  
Vota iuuentae, labemque vteri,  
290 Natura parens florida, terget?  
An quae roseae nunc lucis egens,  
Pendet gelido marcida lecto,  
Pronuba nobis taeda virescet?  
Credite populi, credite Gentes.  
295 Quid te ambiguo turbine versas  
Semper fidei languida Saré?  
O mihi similes semper veniant,  
Si promissum fallere nolunt,  
Qui nos tanto munere donant!  
300 O quandò iterum pascimus istos?

BVSTVM SODOMAE. 13  
Quandò amplexus inter amicos,  
Stringimus aulae limine fessos?  
Venient olim, venient, & tu  
Condictum vteri pignus habebis,  
305 Natumque tuo tolles gremio,  
Qui te aeterno tempore clarat,  
Tam conspicui nominis haeres,  
Quàm perpetuae Gentis alumnus,  
Quae stirpe bonâ sidera vincat.  
310 O si ille meis rideat oculis,  
Et materno ludat in ostro!  
O si teneris nunc pressa genis  
Oscula figam! nequeo Superi,  
Nequeo tacitum condere votum,  
315 Et mea rimas gaudia ducunt.  
At nunc etiam ringitur Abrâm,  
Et fronte iterum nubila ducit.  
Quid sit, dubito; certè est aliquid,  
Et nos iterum sauciat Até.  
320 Heu! quod semper tristitia laetis  
Miscet dubiâ callidus vrnâ,  
Cuius nutum pronus adorat,  
Quisquis Superos nouerit aequos,  
Et cûique vicem promere iustos.  
325 Quodcumque doles Abraham, cordis  
Strictura mei est, quodcumque iubes  
Plangere, reperis ecce vacantem.  
C 3

14 IACOBI CORN. LVMM. A MARCA  
Quicquid pateris, diuide mecum,  
Vnà melius fortè feremus.  
330 En solicitâ prodijt aulâ,  
Et collectis paßibus haeret,  
Maeret, dubitat, pallet, anhelat,  
Lacrymat, vrget, supplicat, eheu!  
Quaenam est Abrahae fortuna mei,  
335 Aut cui curam digerit istam?  
Salue Marite, cur tibi madent genae?  
Cur ista frons tam nubila & rugas trahit?  
Aut quam reliquit hospes offensam Deus?  
ABRAH. Quid te fatigas mulier? aliunde est labor.  
340 SARA. Sed prome curam, saepè se exonerat dolor  
Fidas in aures: gliscit occultum malum,  
Vt mole preßâ sedit introrsùm nimis.  
ABRAH. Heu Sodoma! SARA. Cur deplangis? an Loto doles?  
ABRAH. Heu Sodoma! SA. Quid turbaris? ABR. Heu Sodoma! SA. Quid est?  
345 ABRAH. Sodoma peribit! SAR. Scilicet. ABRAH. Certum est nimis.  
SARA. Parcius Abrâme, forsan ignoscet Deus,  
Veniae profusus. ABRAH. Sodoma non stabit magis.  
SARA. Quis nunciauit? ABRAH. Angelus. SAR. Parce ô Deus!  
Sodoma peribit? ABRAH. Sodoma! SAR. Quid Lotus meus?  
350 Heu me! quid ille? seruat insontem Deus?  
ABRAH. Non vapulabit iustus, & recti tenax,  
Interque flammas medius atque inter faces  
Tutum leuabit verticem, impauidus mali.  
SARA. Heu! heu! sed illum liberet saltem Deus,

BVSTVM SODOMAE. 15  
15  
355 Interque auaros vendicet nobis rogos  
O si ille viuat! ABRAH. Parce nunc isto metu.  
SARA. Sed timeo, semper pendet infoelix timor.  
ABRAH. Quicumque vitae purus obseruat Deum,  
Seruabit illum promptus in laeuis Deus,  
340 Tutanus ille, cuius auspicio, tuus  
Lotus furentes ignium vincet globos.  
SARA. An ergò fixum est? Sodoma supplicium dabit?  
Ah! Sodoma in ignes? Lotus vt viuat precor.  
Taedae perennes parcite! ô coelum! ò Deus!  
345 Taenareus ille sulfuris viui liquor  
Ah! ne perurat! viuat ô frater meus,  
Bustoque superet! dignus est vitâ frui.  
At, si quid vltrà liceat, atque aurem Deus  
Inclinat istis, Sodoma ne tanto luat.  
350 ABRAH. O misera! sic decreuit aeternùm Deus,  
Et iam rubentem dexteram strinxit quoque,  
Vt perdulles feriat, inuictum est malum;  
Curare Lotum desine, immunis manet.

CHORVS.  
Nemo tam Diuos habuit secundos,  
355 Semper vt poßit sibi polliceri  
Lenè currentis spatium iuuentae.  
Laeta miscentur tragicis, & vdae,  
Occupant risum, lacrymae, dolorque

16 IACOBI CORN. LVMM. A MARCA  
Gaudio fidus comes, imminentes.  
360 Ducit Erynnes.  
Nulla tam pura est animi voluptas,  
Vt nihil fellis tegat, aut laboris.  
Semper in poenas aliquid recurrit,  
Et flagris cinctae posuêre sedem in  
365 Limine Dirae.  
Cùm tibi nutum radio serenat  
Laeta Fortunae facies, amicam  
Stringe, nam cursum rapiet citatum,  
Tetrica & semper facilis ruinae,  
370 Et rotâ nunquam stabili quiescens.  
Donec humanam patiêre sortem,  
Corporis vinctus loculo tenaci,  
Non bibes puri latices Olympi;  
Fonte terreno generosa nullis  
375 Vena distillat, vitiatur haustu,  
Et stupet primis etiam labellis,  
Ne se in humanis animus saginet,  
At Deum gnauo repetat volatu,  
Vnde primaeuos tulit exul ortus.  
380 Hîc nihil pulchrum, quod amare poßis,  
Nîl & intêgrum maculae videtur:  
Talis in scitâ facie notatur  
Naeuus & bellum minuit leporem:  
Sic & in coelo speculum Dianae  
385 Vernus infuscat vapor, & nitentes

BVSTVM SODOMAE. 17  
Condit introrsum radios, silenti  
Pallida in vmbrâ.  
O mihi semper liceat tueri  
Igneum coeli iubar! ah! nitentem  
390 Aureo vultu Superûm Parentem,  
Nulla quem labes violauit vnquam,  
Cuius aeternam speciem, cadentes  
Mille ter centum Genij salutant!  
O si ibi purae laticem scatêbrae  
395 Hauriam, & plenos calices, & vdum  
Nectar, & rorem phialae meracum,  
Quam Deus semper cupidis propinat,  
Et tamen semper sitiunt bibentes.  
Quicquid hîc specto, nihil est, & vno  
400 Liquitur puncto; modò laeta duris  
Temperant, laetis modo dura, miscent  
Omnia Diui.  
Sara florescens vtero, Marito  
Gratulans, laetis animata votis,  
405 Repperit curis grauibus sepultum,  
Et pio luctu Sodomis dolentem.  
Tunc vt in nostro gemuit perîclo  
Flebilem vertit Sodomis Camoenam,  
Es suo Loto miseram querelam.  
410 Sodoma! infoelix Sodoma! ô tuorum  
Ciuium quondam generosa Mater!  
Sodoma! heu tanto peritura damno!  
D

18 IACOBI CORN. LVMM. A MARCA  
Iam tuos specto cineres, & illud  
Triste mirâclum Patriae cadentis,  
415 Heu manum nimbo grauidam, tonantis  
Dexterae fulmen. nimiùm coruscum,  
Sulfur & flammas Erebi trisulcas,  
Et graues quicquid Superi minantur!  
Nempe non viues magis, & tuorum  
420 Scena mutata est scelerum, perenni  
Dedita noxae.  
Et Gomorrhaeis venit hora fatis,  
Impio nexu Sodomae iugalis  
Ciuitas, tetro furiata luxu  
425 Ibit in flammas, nec habet medelam  
Vulnus infandae meretricis vllam.  
Sentiet taedas Seböin, & illud  
Adamae sacrum scelus expiabit  
Dura laesorum Nemesis Deorum.  
430 Quisquis adsueuit vitijs & Orco  
Saepè damnauit caput impiatum,  
Sentiet tandem Superos, & inter  
Fulmina, atque inter tonitrus, & illud  
Dexterae robur nimiùm rubentis  
435 Anxiam torquens animam, cadensque  
Induet tetrum chaos, & pudendo  
Exitu fastos memores notabit.  
Ludite ô stulti Iuuenes, & inter  
Lilia & campi violas, cupitos

BVSTVM SODOMAE. 19  
440 Stringite amplexus, tonuit seuerum  
Numen, & caecas gradiens per vmbras  
Coget Inferno scelera, & nocentes:  
Quisquis insano studio secutus  
Ocium, segnes lapidauit horas,  
445 Cùm semel iustam subijt bilancem,  
Taenaro vinctus sedet inquieto,  
Heu! vbi longas vigilare noctes  
Cogitur, saxo domitus, vel vrnâ,  
Et nimis lentos satiare Diuos.  
450 Ocio sentina fluit malorum,  
Ocio ludit Venus & Cupido  
Spiculum & nexos medicatur hamos:  
Ocium & blandae saties Voluptae  
Perdidit Vrbem.

ACTVS QVARTVS.  
  
LOTVS, ANGELI.  
455 INcaesta semper Sodoma! quid primum querar?  
Et quid deinde? mutus est omnis dolor,  
Quicumque magno victus incubuit malo:  
Et sic iuuat tacere; non possum tamen,  
Et feruida indignatio luctum exprimit,  
460 Bilem refundit: saepè lenimen fuit  
D 2

20 IACOBI CORN. LVMM. A MARCA  
Vulgare, quicquid pectoris claudit sinus.  
Sentio mephitim, sentio; heu scelus! scelus!  
Quò te pedes nefanda? quò rapit furor?  
Gliscit voluptas, fraena non docilis pati,  
465 Et non lupatos audit, vt sonuit flagro,  
Quicumque nostrum mulcet arbitrium Deus.  
O lenta semper Numina! at quàm suspicor  
Ne forte celeri Sodoma momento cadat,  
Seu mersa Ponto, siue flammarum globis,  
470 Vt fortè iaculum strinxerit vindex Deus,  
Quod ille trifidum vibrat, incoctum ignibus,  
Et sulfure atro, sequitur immanis fragor,  
Nubemque hiulcans, impetu certo ferit:  
Grauis ira Superûm, lenta vindictae quidem,  
475 Et tarda ad ignes, sed moram poenae, graui  
Damno rependit, fulmine & flammis agens,  
Quicquid tonanti dexterae, & pugnat polo.  
Nec tu moueris Sodoma! quid celebras tuum  
Vaesana crimen? caecus est omnis furor,  
480 Quicumque Veneris saeuit in campo, magis  
Quàm taurus actus stridula corno, magis  
Quàm flamma, preßis abdita eluctans focis.  
Furiosa Venus est, illa praesertim, sacros  
Quae iungere, & foedare complexus docet,  
485 Quam nulla satis incendia & flammae doment.  
Vel vda Tethys mergat Oceano satis,  
Flammis tamen perire, vel dignam salo.

BVSTVM SODOMAE. 21  
Specto ruentem nubilo condi diem,  
Totumque fusco syrmate induci polum,  
490 Et inter ista, nescio, quid luridum  
Absterret oculos, sulfuris cocti globos  
Specto, & comantes sideris diri faces,  
Et gelidus artus pallor incurrit meos:  
Qualis, vbi Tyrij marmoris conchas legit  
495 Piscator audax, stupuit vndosum cauo  
Trepidare pontum litore hiberno leues  
Gestire fulicas, spectat Halcyones fugam,  
Fixos echinos breuibus aut scopulis notat;  
Quod si reducat lumina, impendent quoque  
500 Coelestia olli monstra, & horrificant magis,  
Caeruleus imber, turbidum Cori gelu,  
Et grauida nubes, candidum eripiens diem.  
Tum verò litus celere remigio legit,  
Spumasque torquens, caerula & pontum fugit.  
505 Talis Gomorrhae pastor in conuallibus  
Corniculam vlmo garrulam, aut mergos timet  
Campo incubantes, aut tepentes naribus  
Auras trahentem buculam, & tonitru cauo  
Perculsus hyemem pallido vitat metu.  
510 Et fugimus etiam Sodoma, quò fugimus tamen?  
Aut quò familiam ducimus? durum est nimis  
Fugere, manere taedium; ô Diuum Pater  
Nutu labantem dirige, auxilio tege,  
Atque eripe istis! taedet ah! Sodomae nimis,  
D 3

22 IACOBI CORN. LVMM. A MARCA  
515 Taedet meorum Ciuium, & perij quoque,  
Dum metuo, ne cubile sordescat meum,  
Et fortè labes aliqua commaculet torum,  
Quem nulla, praeter Coniugem nouit Venus.  
Vicina quandò tecta depascit lues,  
520 Res agitur, & periculum incubuit meum.  
An fallor? an me dubia caligo tenet?  
An hebetat oculos vesper illunis meos?  
Quis misit istos ô Deus Sodomae hospites?  
Aetate vernâ floridos, vultu probos,  
525 Facie nitentes? ô Deus! serua tuos.  
Laßi appulistis, si mei rident lares,  
Diuertite intrò, sera deuergit dies,  
Et alta fumant, culmina à villis procul.  
ANGELUS. Scio, hospitalis signat has Genius fores,  
530 Comitemur, ille vultus hoc suadet Viri,  
Et nota probitas, &, quod excellit, Deus.

CHORVS.  
Audax Terrigenûm genus,  
Seu cùm frugibus imminet,  
Lectae frugibus arboris,  
535 Nostro crimine nobilis;  
Cùm serpens malè perfidus,  
Seruans herbida pascua,  
Euae credidit auribus  
Primae vota superbiae,

BVSTVM SODOMAE. 23  
540 Semper ludere callidus,  
Semper laedere promptulus,  
Virus fundere blaesulum,  
Et nos prodere simplices,  
Fidus Lucifero comes.  
545 Nunc aluum quoque lubricat  
Terrae faecibus, & Deo  
Detestabilis vndique,  
Prono pectore rasiles  
Spiras implicuit solo.  
550 Nos verò grauis exulî  
Longa & longa neceßitas  
A tergo sequitur reos,  
Et nos destinat Inferis.  
Nec sic corrigimur tamen,  
555 Semper degeneres, malo  
Procedente licentius,  
Postquam obliuio Numinis  
Ostendit sceleri viam.  
Cain aemulus optimo  
560 Fratri, non tenuit diu  
Conceptam rabiem ferus  
Verè ferreus, & vagus  
Terris omnibus exulat.  
Iam ferro hauserat ilia,  
565 Tacto sanguine luridus,  
Pastus liuida viscera,

24 IACOBI CORN. LVMM. A MARCA  
Cùm coelo micat aureo,  
Et miscet tonitru Deus  
Verbis grande sonantibus:  
570 Quò tu corripis hanc fugam,  
Vel quò dirigis improbe?  
Cur frater lateri tuo  
Non haeret placidus comes?  
Dic, quo lanigeros greges  
575 Secreto silüae tegat;  
Dic, quo sidat in arbuto,  
Vel quo monte mihi litet  
Mentis munere candidae,  
Aut castas numeret preces;  
580 Quâ valle, aut scopulo, refer  
Curas fletibus expleat.  
Quid te pallidus occulis?  
Quid circumspicis? ah scelus!  
Vidi, cùm trepido metu  
585 Lassum traxit anhelitum,  
Cùm pressus genibus tuis,  
Campo procubuit miser,  
Alto vulnere saucius,  
Membris morte gelantibus!  
590 Quo nunc supplicio cades?  
Nec plura addere sustinet.  
Ille obmutuit, anxius  
Tanti criminis, & fugae.

BVSTVM SODOMAE. 25  
Desperat tamen vndique,  
595 Non dignus veniâ frui.  
Restant omnia posteris,  
Nec tantum quoque sanguinis  
Vno vulnere liquitur,  
Quanto progenies luit  
600 Olim obnoxia funeri.  
Sed non constitit hîc malum,  
Creuit dira licentia,  
Vel non conscia Numinis,  
Vel contemnere pertinax  
605 Torti spicula fulminis,  
Et quicquid tegit ignea  
Moles aethereo sinu.  
Tantùm supplicijs Nöe  
Placat Numinis impetum,  
610 Nec placabilis est tamen,  
Quem circùm feriunt latus,  
Et circùm caput, impiae  
Gentis mille piacula;  
Tum putres Hyadas vocans,  
615 Coeli turbida sidera,  
Mandat soluere turbines,  
Heu! foedas hyemes cauo in  
Terram ducere nubilo;  
His iungit comites Notum, et  
620 Crebrum fluctibus Africum,  
E

26 IACOBI CORN. LVMM. A MARCA  
Et foeto scelerum hispidos  
Mundo destinat alites.  
Illi peruolitant citò  
Pennis vsque madentibus,  
625 Et coelum vndique languidum  
Densis impediunt aquis.  
Tum facto simul impete  
Tempestas sonat horrida,  
Atque inter vaga fulmina  
630 Terris omnibus incubat.  
Tum paßim sata florida,  
Et laetas segetes & ô  
Quicquid purpureo Ceres,  
Aut Tellus gremio fouet,  
635 Inter caerula fluctuum  
Pontum voluere cerneres.  
Tum summâ haesit in arbore  
Glauci squammigerum pecus,  
Tunc inter capreas lupus  
640 Fessam corripuit fugam;  
Tunc luscinia perditum  
Fleuit lugubris Itylum,  
Et Terêo magis horridos  
Vidit gliscere vortices,  
645 Et Prognen gemitu vocans,  
Clausit luctisonum vale.  
Vix nubem grauidam Deus

BVSTVM SODOMAE. 27  
Desiccauerat, & suo  
Pontum litore strinxerat,  
650 Vix collegerat impetum,  
Cum nec dira minus patrat  
Humani ceneris lues:  
Nemrotthus scelerum artifex,  
Iusti Numinis aemulus,  
655 Nimborum & pelagi metu  
Molitur stolidam Pharon,  
Et stellis caput inserit.  
At qui sidera vendicat,  
Et coelum imperio suo,  
660 Stricto fulmine, Barbarum  
Ausis arcuit impijs,  
Et ne luderet amplius,  
Confundens operas simul,  
Linguarum chaos intulit.  
665 Pendent vndique & vndique  
Ingentes operum minae,  
Et plangunt humiles solum  
Coeli haud scansilis hospites.  
Sed peius Sodomâ nihil,  
670 Nec vidit magis improbum,  
Qui flammas simul, & simul  
Spißi nubila gurgitis,  
Torquet purpureo sinu,  
Voluit caeruleo sinu;  
E 2

28 IACOBI CORN. LVMM. A MARCA  
675 Nec toto Oceano satis,  
Nec purget satis ignibus  
Nostri crimina saeculi.  
Eheu! quis scelerum modus?  
Heu! quàm dira catastrophe  
680 Nostris imminet Vrbibus!  
Heu! quantum Stygis & luis  
In ceruicibus incubat.!  
Venient olim tempora, & omnes  
Vndique terras ignis habebit,  
685 Cùm terrifico stridula cantu  
Buccina clanget, caesimque ciens,  
Nostra à tumulo busta vocabit.  
O cùm miseros agmine denso  
Coget trepidam lictor ad vrnam,  
690 Et Taenareos soluet hiatus!  
Cùm pennigeros inter Ephebos  
Chlamydem roseo murice pictus,  
Iudex variâ nube sedebit,  
Et censuram diuidet aequam.  
695 Tunc in pullo syrmate, nigris  
Tincta fauillis Sodoma, planget  
Nobile crimen, frustrà ingeminans  
Desperatae vota querelae;  
Nec se cupido differet Erebo,  
700 Iustum arbitrium lassa tueri.  
O si fisso monte liceret

BVSTVM SODOMAE. 29  
Scindere latebram, quâ se penitus  
Mergere posset!  
Nusquam effugimus, cùm caeruleo  
705 Directa volant fulmina nimbo:  
Quocumque loco Diuina tenet  
Dextera sontes.  
Ah! parce, ô Deus, ô Pater!  
Aut si te Sodomae nihil,  
710 Aut Gentis miseret, tamen  
Lotum subtrahe funeri,  
Quem non commaculat probrum,  
Probrum Gentis inhospitae,  
Dignum fulmine, vel mari.

ACTVS QVINTVS.  
LOTVS, IPHILLA, ANGELI.  
715 FEralis axe pallet Eöo dies,  
Et lassa tepido sidera incumbunt salo,  
Et tu peribis Sodoma! quid rides meos  
Vaesana questus? Sodoma! non ludes magis.  
Quid ringeris furiosa? non stabis super  
720 Ah! quid minaris? tota non ibit dies,  
Et tu cineribus condita, ô bustum! ô dolor!  
Immanis irae sulfur & flammam indues,  
Tot decora Gentis lurido inuoluens situ,  
E 3

30 IACOBI CORN. LVMM. A MARCA  
Regumque turres; nempe maturum est malum,  
725 Et sentio atrum fulmen, & mistum putri  
Sulfure bitumen, naribus capto meis.  
Vae Sodoma! quid turbaris? an sonuit Deus?  
An fulminauit? anne mugitum dedit?  
An fallor? an nunc icta fulmineâ manu  
730 Sodoma dehiscit? Sodoma non superat magis?  
Quid loquor? & ibi sum? Fallor? an viuo quoque  
An somnium oculos mersit, aut lethum meos?  
Sed recipe mentem Lote, quid stupes miser?  
Quodcumque statuit Numine aeterno Deus,  
 735 Certè ferendum est; Sodoma vindictam luat,  
Sat lenta venit; quid mihi rursum imperas  
Anime? dolorem tegere non possum meum.  
Iterum calentes lacrymas voluunt sinus,  
Et temperare nescio, iterum plangimus  
740 Sodoma, rubentem dexteram strinxit Deus,  
Et tu perîsti; lacrymis saltem meis  
Lenire possem incendia & Manes tuos!  
Non possum, & ipsum lacrymas vincit malum.  
Sodoma, bidental! si quid exstabit tamen,  
745 Vbi illa fati signa scribantur tui,  
Damnata meretrix! non erit Sodomae locus,  
Non erit, & alto sulfure obducet palus  
Vicina latè iugera, hoc tantùm, hoc erit.  
Quò tu malorum conscia? IPHILLA. O Lote! LOT. O Deus!  
750 IPHILLA. O Deus LOT. Iphilla! IPH. Lote! LOT. Nîl superat magis,

BVSTVM SODOMAE. 31  
 Sodoma dehiscet! IPH. Saucias iterum. LOT. Hoc erit.  
IPHILLA. Abominari liceat. LOT. Hoc erit tamen.  
IPHILLA. Ploremus oculi, Sodoma non viuet super!  
Heu Sodoma! florens opibus & florens viris,  
755 Regina magnarum Vrbium! hei violae! hei rosae!  
Et quicquid olim floruit campis tuis  
Formosa regio! LOT. Sodoma nunc lamias alet,  
Et quicquid opicas maeret inter alites.  
Heu! illa culti picta luxuries soli  
760 Lentum bitumen voluet, & si quid rogo  
Erit superstes; vndique horrendum chaos  
Incumbet istis, sulfure & nebulâ tumens.  
ANGELUS. Quid statis etiam languidi? impendet malum.  
Properate, rapite, trahite, nunc ferio. IPH. Deus!  
765 LOT. Parce, ô Deorum quisquis es. ANG. Rapite fugam.  
Quid te fatigas Lote? nequicquam facis.  
Laxabo grauidam sulfure & nimbo manum,  
Et stabit ignis Sodoma, si stabit tamen.  
LOT. Quò fugere mandas? ANG. Montis exeso specu  
770 Arce perîclum. LOT. Timeo spelaeo nimis.  
Si fortè nostri placuit hospitij focus,  
Concede Segor. ANG. Accipe, intactam dabo.  
At cùm sonantes flamma deuoluet rogos,  
Oculos tenete, mandat hoc vobis Deus.  
775 Heu! fugite manibus fulmen exilijt meis,  
Et tota diram Sodoma concepit facem.

/back/

FINIS.