/front/

CARCER BABYLONIVS.  
TRAGAED. SACRA,  
AVCT.  
IACOBO CORNELIO A  
MARCA, REL. SACERD.  
ad D. Petri in Monte Blan¬  
dinio.  
  
GANDAVI,  
Ex Officina Gualtéri Manilij, Typogr.  
Iurati, ad signum albae Co¬  
lumbae. 1610.

SERENISmo. ARCHIDVCI ALBERTO BELGARVM PRINCIPI.

DIVA MELPOMENE C. D. D.

DIVE heros, nostri cui sudauere dolores,  
 Accipe quae pullo syrmate MARCA vehit,  
Ille tuus vates, & qui tibi debita sacrat  
 Omnia, quae genio digerit hausta meo.  
(5) Dum canit arma virûm, Solymamque á culmine lapsam,  
 Quaeque sub offenso Principe damna tulit,  
Templorum strages, orbi ludibria Regis,  
 Cum Reblathae ante oculos exoculatus ijt,  
Defletum ad salices non retractabile fatum,  
(10) Heu desperatas Isacidum lacrumas!  
Siqua videbuntur docto minus apta cothurno,  
 Si libet, hanc noxam diluet ipse dolor,  
Ignarus dolor & qui tantum plangere possit  
 Ad lebusaeae marcida fila lyrae.  
(15) Tempus erit quando teneros siccabit ocellos,  
 Quis scit an & magno Principe digna canet?  
Interea promptae veniant dum sponte Camaenae  
 Hic animus magni pignoris instar erit.

CORNELIVS A MARCA  
ANAGRAMMA.  
Clarior Musâ cane.

MElpomene genium, cytharam tibi pulcher Apollo,  
Incipe & ô MVSA CLARIOR vsque CANE.

GODEFRIDVS LEMMENS  
ABBAS VLIERBEKANVS.  
  
Musis Doctmi Poëtae Cornelij á Marca  
Benedictus Sossagus Mediolanensis ex  
nutu IlImi, Cardinalis Borromaei.  
SI quando Parcas atque Fatorum vices  
Phoebus recenset carmen attonitis bibit  
Auribus & animis lupiter tacitis probat,  
Quin delibutum gaudio ad numeros hians  
(5) Vulgus Deorum consono applausu exilit;  
Talis & iambos, Belgicae vates, tuos  
Federicus hausit, dulce Musarum decus,  
Sancti Senatus columen, Insubrum Parens;  
Et nos stupentes lumine immoto hausimus  
(10) Vt temperatos aure Phoebaeâ sonos  
Simul ac ab ipso Principe acciti sumus.  
Nunc quoniam ad aras ambo bacchamur pares  
Socijsque fontes petimus Aönios labris  
Coniunge dextrâm dexterae, aeternum & ratum  
(15) Coniunge foedus, sicque concordi tubâ  
Meum canamus Principem atque adeo tuum,  
Nihil hoc tuetur maius aut illustrius  
Quacumque Titan aperit aut condit diem.

CORNELIVS A MARCA  
ANAGRAMMA.  
O RARA LVCE MICANS!

MERSA foret stygijs soboles lephtaea tenebris,  
 Sed rediuiua nitet CARMINE CLARA SVO.  
Mersa foret coeco squallens Iudaea sub antro,  
 Sed viget O RARA LVCE redempta! MICANS,  
(5) Scilicet A MARCA (docto cui Delius ore  
 Viuificum tribuit posse animare melos)  
Aeternam post vincla dedit post funera vitam  
 Factus Phoebaeo carmine vtrisque dies;  
Ergo etiam Vati (si quid fert nominis omen)  
(10) Immortale decus fama corusca dabit.

GEORGIVS CHAMBERLAYNVS  
CAN. AD S. B.  
  
  
  
CARCERI BABYLONIO  
Venerabilis Viri & Docti Poëtae Dni. IACOBI CORNELII A MARCA.

SIC nunquam metuant res magnae obliuia longi  
Temporis, aut odium populo exitiale Tyranni.  
llicet inuitâ proscindat Pallade Mauors  
Arces suspectu vastas & maenia sternat [A iij]  
(5) Neptuno indignante, ferox per tela, per ignes,  
Caenet Tantalides natos & viscera matris  
Impius eruncet Natus; noua vita (perennem  
Quam dat Musa suis) orbi spectanda reponet  
Abdita terrarum pelagoque immersa profundo.  
(10) Expugnans Vrbe incensâ Babylonius ipso  
Dilectos caelo Abramidas, sacra lumina Regis  
Commaculata pio Natorum sanguine vindex  
Exorbat, Ciues patrio procul orbe remotos  
Seruitio premit & vinclis ac carcere seruat  
(15) Assirio miseros fastu nutuque fatigans,  
Et Ducis & Populi frustra molitus auitum  
Extinxisse decus, lessaeum stemma silenti  
Obthurante cauo, sed docto lumine Phoebus,  
Pirithoum Stygijs clarum qui fecit ab vmbris,  
(20) Inuidiae fugat hanc noctem lauruque coruscans  
Accendit Famam, toto quae didita mundo  
Et saeclo, tantae vulgaret nomina gentis.  
Virtus laesa, malis & pessum pressa resurgit  
Laetior & nigrae maior superemicat vmbrae;  
(25) Post Hyadas tristes, rigidi post frigora Cauri,  
Ceu nitet extuberans venturum gemmula Bacchum  
Granaque telluri tacitae commissa rigescunt  
Senta situ & lentâ tabescunt morte, refundant  
Luxuriem vt multam segetum flauentibus aruis:  
(30) Sic Priamus cineres inter stragesque suorum  
Demessus caput eductum caligine fati  
Pulchrius attollet medijs ex ignibus Arcis;  
Consona Maeonio dum Vati Musa Maronis  
Arma virumque canet, nec Thebas longa vetustas [Aiijv]  
(35) Erodet, doctas nec vincet tempus Athenas,  
Semper Roma suis stabit rediuiua ruinis.  
Sic Solymam Caeli curam, sic sacra Sionis  
Templa, Dei sedem augustam, tot clara triumphis  
Atria, christorum tot celsa palatia Regum  
(40) Aeterno discent versu ventura Nepotum  
Saecla, per & tenebras nebulosae noctis & atri  
Liuoris flammas, cernent extincta Parentum  
Ornamenta nouo nunquam peritura decore:  
Tantum Dîa valet Phaebi per carmina virtus;  
(45) Qualia magniloquo Sophoclaeus Marca cothurno  
Hîc resonans, tragicis posita olim docta theatris  
Praemia debebat victor retulisse, dolebat  
Dum lephtes votum infoelix per funus Hyanthae,  
Dumque opibus celebrem atque epulis damnabat Auarum.  
(50) Scilicet hircino Vates hic maior honore,  
Cui vetus Orchestra inuideat velaria scenae  
Obscurasse suae melioris tegmine cultus.  
Huius non hederae frontem, non laurea Dîum  
Sat valeant cinxisse caput, sed sola perennis  
(55) Anna aeuo atque orbi & Patriae tibi, Gaïa Ganda,  
Aeternet decus hoc Marcae indelebile Nomen;  
Quod nec liuor edat, nec Vatibus aemula rodat  
Barbaries, nec Mars laedat, nec Mulciber vrat.

SIMON KERCKHOVIVS GANDENSIS  
PRESBYTER. L. C. D D.

IN TRAGAEDIAS SACRAS Rdi. CORNELI A MARCA.  
  
ISacidûm vindex, proles Mauortia IEPHTES  
 Dum vouet, & soluit vota cruenta Deo;  
Indoluit Tragico Marcani Musa cothurno  
 Tristius Aeschyleo visa dolore queri.  
(5) Dum luit, atque EPVLO poenas epulatur in igne;  
 Marcani Euripides totus in ore calet.  
Ille stylo Graius, sic altior iste Latinus,  
 Vt pedes Euripides, Marca triumphet eques.  
Iudaeam Imperio BABYLONE premente superbo  
(10) Dum sua gens exul vincula lenta gemit;  
Ecce iterum lacrymis orchaestram incendit amaris  
 Et Sophoclem grandi Marca tumore sonat.  
Audijt, atque hederas, Hircumque, & Syrma Tragaedo  
 Graecia victa nouo cessit, & erubuit.

EPIGRAMMA.

Cedite Romanae, Graiorum cedite Scenae,  
 Nescio quid maius MARCA Tragaedus hiat.

MAXAEMILIANVS VRIENTIVS.

/main/

NABVCHODONOSOR.  
NABVZARDAN PRINCEPS MILITIAE.

HIEREMIAS PROPHETA.

SATELLITIVM.

SEDECHIAS.  
FILII SEDECHIAE.  
CHORVS CHALDAEORVM.  
CHORVS ISRAELITARVM.  
  
  
  
  
CARCER BABYLONIVS.  
TRAGAEDIA SACRA.

Actus primi. Scena Ia.  
NABVCHODONOZOR.  
INFIDA semper Solyma! non vnquam semel  
Periura, perduellis! ingratum caput  
O Sedecia! quò rapit praeceps furor  
Vltrò ruentem? sentio, ignescunt fibrae,  
(5) Et iam citato pectore eluctans dolor  
Vrit medullas, nec satis flammam tego.  
Vaeh Sedecia! testor aeternos Deos,  
Et quos Olympus aureo claudit sinu  
Et quos tenêbrae desides vmbrâ tegunt,  
(10) Improbe peribis, sanguine extinguam tuo  
Quae me fatigat pectoris flammam mei.  
Cur nondum anhelat Martius litui fragor  
Pauidamque Idumen impigro adsultu quatit  
Armata Babylon? Iam meus passim terat  
(15) Damnata miles arua, & infidos lares  
Fundo reuellat; Solyma supplicium dabis,  
Distracta, lacera, dissipata vno omnia  
Condes sepulcro, dira sepeliet cinis  
Vrbis cadauer pallido inuoluens situ; [B]  
[2]

(20) Fugite, rebelles fugite, dum Aegyptus patet  
Et amica Memphis obuios tendit sinus,  
Sequar abeuntes, & Parethonios agam  
Populator agros, militum, armorum potens,  
Non me sonanti Nilus absterret vado,  
(25) Quamuis latratu grande septeno tonet  
Et vorticosum torqueat spumâ caput,  
Ibo, ibo contrâ, quàque se maior vehit  
Scandam per vndas, spolia & Aegypti legam,  
Et porrò vbi olim veteris Isacidae genus,  
(30) Dum faeculento sordidè insudat luto,  
Ceruice vinctâ vile tolerauit iugum,  
Cogam recipere perfugas, cogam reos  
Et luere iustam turpis obsequij notam;  
Quò refugis anime? sanguinem & vitam exspuant.  
(35) Vilis animus seruire pro lucro putat:  
Indigna capita! quis mihi implebit manus  
Igni trisulco? Iupiter caelo tona  
Dirumque ab aure dexterâ librans malum  
Prosterne sontes, quosque non feriet mucro  
(40) Pauore gelidos fulmen arripiat tuum.  
Et quid minamur? segnis est animi minas  
Praeferre tantum: tota debuerat cinis  
lam stare Solyma sanguine imbuta impio,  
De quo cruentas terra concipiat feras,  
(45) Iterumque pauidis bella parturiat Deis  
Fratrum cohortes, ventre vipereo nocens.  
Testor Deos & sacra, non vnquam quater  
Cornuta plenam Diua formabit facem  
Et tu peribis Solyma; iuraui Deos.  
[3]

CHORVS CHALD.  
(50) ECQVIS strepitus? quae turba virûm?  
Vaeh! raucarum mille tubarum  
Furit attonitas clangor ad aures.  
Quò tota simul Chaldaea ruit?  
Vidimus ipsum fulgere in armis  
(55) Qui sceptra tenet latèque sitas  
Temperat vrbes, ponè subibant  
Mille cohortes, & turma Ducum  
Vtrumque tuens conferta latus,  
Porrò ille graues spirare minas,  
(60) Bis terque feram nutare comam,  
Superos, imos iurare Deos  
Atque instabili feruere vultu.  
Quo tanta mali properat moles?  
Vae tibi Solymé si quando tuos  
(65) Infesta petant agmina muros;  
Venient breuibus tempora spatijs  
Et tu celsum deiecta caput,  
Ah virgineos spurcata sinus!  
Lambes propriam mersa ruinam.  
(70) Heu heu Solymé, Solymé infoelix!  
Non tu liquidos amplius ignes  
Cernes rutilis flammare tholis  
Cum nota tibi sabbatha current;  
Non thuricremas ibis ad aras  
(75) Cum noua Lunae cornua crescent;  
Non tu patrio paschata ritu,  
Epulumque Agni solenne sacrum [Bij]  
[4]

Purisque coles Azyma caenis;  
Nec iam vt totum Cynthius annum  
(80) Inrequietis lustrârit equis  
Olim steriles inter lucos,  
Aut praefractae cautis in antro  
Inuidiosam lephtida planges  
Deploratis vsque querelis;  
(85) Omnia festis denata tuis;  
Non tu grauidae vitis in vmbrâ,  
Non purpurei cespite campi  
Propter vitreas lordanis aquas,  
Aut egelidi murmura ponti  
(90) Quà littoream pulsat Iöppen  
Ludes veterem laeta camaenam;  
Non vlla tibi gaudia restant;  
Et nunc sparsas admitte comas,  
Abrumpe sinus, stringe lacertos  
(95) Et funeream vincta cupressum  
Puerosque tuos, puerasque tuas  
Sepeli longo praefica luctu,  
Illos pauido raptos gremio  
Hauriet irae vindicis aestrum  
(100) Cum sanguinei certa triumphi  
Plaudent litui, tympana plodent,  
Murosque tuos hostis habebit;  
Quid tunc animi, quid mentis erit  
Cum multa ferae mortis imago  
(105) Passim ante oculos icta volabit?  
Cum tu laceram rapta per vrbem  
Et vincta manus & passa comas,  
[5]

Tabida caelo lumina figens,  
Heu nocturnos tracta per ignes!  
(110) Planges gelido cernua vultu  
Veteris Solymae turpe cadauer.  
Solymé Solymé, Solymé infoelix  
Nunquam proprio damnata malo!  
Quicquid fatui ludunt Reges  
(115) Luit immerito funere vulgus:  
Foelix animi, qui sollicitos  
Vitat strepitus, turbâque procul  
Auia solus rura frequentat,  
Qui nec Regum crimina nouit,  
(120) Nec regalis funera noxae  
Properata Deo vindice sensit,  
Tantumque sibi notus in vmbrâ  
Fontis opaci captat querulae  
Murmura lymphae, foelix iterum,  
(125) Quem nulla grauis cura momordit,  
Non ira tumens, non liuor edax  
Irrequietos pascitur artus,  
Non ille truces pauet Encelados  
Quamuis caelo brachia iactent,  
(130) Interque feros vescitur insons:  
At tu infoelix Solymé, manes  
Visura tuos, candida nunquam  
Diana quater cornua iunget  
Et tu Solymé, Solymé infoelix  
(135) Et tu Solymè sparsa iacebis.

ACTVS 2. [Biij]  
[6]

Nabuzardan Princeps militiae.  
BENE est, tenentur, nullus effugio est locus,  
Clausêre muros castra & effossos trahent  
Vt se repente totus excutiet furor  
(140) Armorum & irae feruidâ instinctus tubâ.  
Iam ter citatam Phaebus expedijt viam  
Iterumque volucer limpidum instaurat iubar  
Vt clausa Solymé militem hic vidit meum  
Et lenta durat, non sat indocilis pati.  
(145) Ignaua Babylon! ergóne impunes eant,  
Quos vna toties noxa damnauit reos?  
Non sic amamus scelera, vindictam luent,  
Et ne iacentem rideant vltrà moram,  
Cum Sol recedens aureum merget caput  
(150) Pictosque campos furua caligo induet  
Tacitae per alta Cynthiae silentia  
Sternax repente miles attonitos aget,  
Ferroque & igni incaesta miscebit sacris.  
Quid stamus etiam? prurit ad caedem manus,  
(155) Nec tempero animis, odit impatiens moram.  
Hàc quà strepenti murmurat Cedron vado  
Paruosque latices cornibus pigris trahit  
Tentare promptum est, hàc dabis Solymé viam,  
Hâc miles ibit, tacitus hîc aditum leget,  
(160) Hîc crispula aquilas signa vibrabit manu,  
Et intrementem clanget oppressis tubam:  
Qualis vbi densum retibus sepsit nemus  
Venator audax, & truces captat feras,  
Vt forte pedicis haesit infrendens aper  
[7]

(165) Totumque pressus induit venabulum,  
Ferale carmen incito cornu strepit:  
Accendit animos lituus & ciet viros,  
Et dum superbos acuit, efflictos domat.  
O quam libet saeuire & excutere impetum  
(170) Luctantis animi! Solyma, perfidiae caput  
Solyma, videbis sanguinem & stupra & faces.

CHORVS CHALD.  
SI vera canit docta vetustas,  
Nec malè vates omnia fingunt,  
Legit Superis axibus ignem  
(175) Atque Empyreae secreta domus  
Ardua scandens astra Promethêus;  
Hoc igne stetit fictile corpus,  
Et quos liquidâ tornauit humo  
Vigor informes vestijt artus,  
(180) Doluit tactam lupiter aethram  
Et raptorem paena secuta est,  
Sedet in gelidâ rupe ligatus  
Et faecundo pectore gliscens  
Nunquam saturas explet volucres;  
(185) Icarus alâ remige vectus  
Secat aërios vagus anfractus  
Et sinuoso nubila cursu,  
Mox ceratos tabidus humeros  
Fingit vitreo nomina ponto;  
(190) Vindex sequitur natura reos  
Et violati laesa tuetur  
Faedera mundi;  
[8]

Argô lectis instructa viris  
Rupto vetiti iure profundi  
(195) Radere tumidas ausa procellas  
Videt ignotos prima Cythaeos  
Nec plena redit, iacet externo  
Litore mersus, pascitque putri  
Corpore phocas imberbis Hylas,  
(200) Ploratus Hylas; porrò clades  
Obuia luuenes transît in omnes,  
Princeps taedas inter läson  
Fugit ambusti gaudia thalami,  
Et vipeream damnat lölchon;  
(205) Furit Oetaeo nemore Alcides  
Et tabifico languidus igni  
Queritur diram serpere pestem  
Longosque trahit morte dolores;  
Orphêus gelido tractus ab Hebro,  
(210) Dum sollicitum carmen anhelat  
Tractatque suae damna Maritae,  
Imbuit alacres sanguine thyrsos  
Et fatalem plangit arenam;  
Sed piget animo longùm memori  
(215) Ire per omnes; quos ille tamen  
Luet infoelix vndique manes,  
Qui ferali demens studio  
Fodit gelidae viscera matris,  
Et sollicito rapuit gremio  
(220) In multorum vulnera ferrum?  
O quam ille ferus, ferreus ille,  
Et non vno dignus Auerno  
[9]

Quem multiplici torqueat Hydro  
Inferna canis, quem Tisiphone  
(225) Vectum furijs plectat triplici  
Saeua flagello,  
lacet extremâ locus Hespériâ  
Hîc prima noui ramenta mali  
Nudi Chalybes traxêre cauo,  
(230) Porro igniuomis Aetna sub antris  
Scoriam informem, raudamque nimis  
Primùm liqûidos cudit in enses,  
Spicula nexis induit hamis,  
Longosque breui cuspide contos  
(235) Fudit clypeos, finxit galeas,  
Et loricam & retia duri  
Omnia martis;  
Hîc prima cauas clanxit ad auras  
Tuba ferali stridula cantu  
(240) Et sollicitas pupugit matres,  
Micat á toto Lemnius antró  
Et terrigenas sonuisse putat  
Diuisque nouum surgere bellum,  
Timet Encelados ire reuinctos  
(245) Quamvis penitus viderat ictos  
Quamvis Aetna monte sepultos  
Diroque metu pallidus haeret;  
Tu nunc lituos, interque tubas  
Heu incensi murmura belli  
(250) Inter dubiae spicula pugnae  
Et clypeatas mille cohortes  
Repetis lentam tabida curam [C]  
[10]

O Iessaeae Nympha Sionis,  
Furit attonitam miles ad vrbem  
(255) Vastatque tuos impete muros,  
Vndique luctus, vndique curae  
Et solliciti poena timoris  
Vndique Mauors, vndique Erynnes,  
Et purpureos lacerata sinus  
(260) Vxor calidi Martis Enyo  
Et tu pauido septa tumultu  
Ploras longam fessa ruinam,  
Spectasque tuos obruta manes:  
Qualis trepido vagus Icario  
(265) Secat iratos nauita fluctus  
Et iam rapido gurgite vinctus  
Adsilientes excipit vndas,  
Videt obscuros gliscere nimbos  
Pullamque hyemem surgere caelo,  
(270) Videt ingentem feruere pontum  
Et decumanas stare procellas  
Torpensque animo mittit habenas:  
Qualis stabuli capta recessu  
Circumeuntem timet agna lupum,  
(275) Ille impulso limine frendens  
Duram pedibus spargit arenam  
Et si qua patet rima dehiscens  
Protinus instat, quaeritque viam,  
Quò se rapiat pecus infoelix?  
(280) Inter socias balitat agnas  
Notamque premit subruma Matrem  
Nimium certo docta perîclo:  
[11]

Quos tu orba sinus, quos tu aegra Deos  
Casso implores gemitu fatis  
(285) Euersa tuis turrita Salem?  
Solymé ô Solymé quantulum ab illâ  
Seruas Solymâ, quae foeta virûm  
Bellique potens vidit profugos  
Cedere populos, curruque vehi  
(290) Ad sacra patrij delubra Dei  
Domito Reges hoste superbos  
Veteris Iudae sanguine cretos,  
Cum tibi vinctus seruijt Ammon  
Et submisit colla Möabus,  
(295) Cum sua pugnax arma Philistes  
Intrà Syrium maximus orbem:  
Nunquam stabili fortuna loco  
Fixit vitreos insana pedes  
Et quos liquidas vexit ad auras  
(300) Iterum obscurâ mergit in vmbrâ  
Monstrum infidum variumque nimis,  
Instat celeri subnixa pilae  
Et talari cingitur alâ  
Vt se faciles libret in auras;  
(305) Non tam crebros Euripus agit  
Aequore motus, quamvis rapidum  
Sistat pelagus, retroque vehat  
Et praecipites torqueat vndas;  
Illa illa Salem Syriae columen  
(310) Illa antiquis edita muris  
Sceptroque potens iacet aeterno  
Tumulata situ, veteremque trahit  
Obruta fastûm, [C ij]

[12]

Nec si veniat lupiter alto  
(315) Rubramque animet fulmine dextram  
Aut Thrëciam forte bipennem  
Versare velit ferat ipse sacram  
Adiutor opem desperatis  
Vndique rebus;  
(320) Ergóne iaces nobile regnum?  
Ergo resides ibis in vmbras  
Clarum antiquo fulgore nimis?  
Sic fata volunt, fatis agimur  
Mortale genus: qualis dubias  
(325) Cymba per vndas flantibus Austris  
Distracta volat: quicquid Superi  
Statuêre semel solido sculptum  
Adamante riget, rerumque stato  
Ordine currit: fatis agimur  
(330) Cedite fatis fessae Abräides  
Et iam summo margine rerum  
Fletibus haustis claudite longos  
Complorato funere manes.

ACTVS 3.  
PROPHETA.  
QUO fugimus iterum? scilicet non est nouum  
(335) Mutare sedes, fecit hoc Solymé prior  
Et cum Manassen vidit inclusum specu  
Vinctumque loachin imperî exutum notâ  
Trepidare noxae conscium, poenae reum;  
Et iam biennem trahimus obsessi moram  
[13]

(340) Nec patimur vltrà; scelera nos agitant foras:  
Qualis vbi pigro grauida putrescit situ  
Sentina fundo hauritur, & saniem exspuit:  
Qualis Mephitim terra corruptam vomit  
Spargitque in auras & malam purgat luem:  
(345) Nunquam rubenti fulmen intorquet manu,  
Nunquam sonantes increpat nimbos Deus  
Vbi culpa non est, illa nos damnat reos,  
Et fulminantem cogit Astraeam polo.  
Hoc est quod ipse mente praesagâ nimis  
(350) Testabar olim Solyma, cum luctu ebrius  
Dias tremente classico tonui minas,  
Et tu cachinno feruidum excipiens Deum  
Ibas ad aras Numini alieno sacras  
Veteresque lucos, fanaque Astartes Deae,  
(355) Ibi inter vmbras lurido horrentes metu  
Dulcem sonare fistulam volupe fuit,  
Mulcere blandas pollice eneruo fides  
Agere frequentes agmine insano choros,  
Non te Azymorum mensa, non pascha inclyto  
(360) Solenne ritu, non recentis Deliae  
Nouale festum, non sacer ramalium  
Cultus domorum nuda scaenopaegia,  
Neque lubilaei lituus auersam abstulit;  
Et iam subactis imminet ceruicibus!  
(365) Crudelis Assur, torpidae impatiens morae,  
Et quò morantur marcidi? ô lenti nimis!  
Properate flammas, tela proijcite, citò  
Scandite, praeiuit laesus ad caedem Deus,  
Et nocte densâ nubilum cinctus caput [C iij]  
[14]

(370) In fata Solymae ferream arrexit manum.  
Ergóne in ignes ibit, & fumum & putrem  
Nebulam superba Gentium & Regum parens?  
O magne rerum Genitor, ô mundi arbiter!  
Ille ille populus Principe Abrâmo satus  
(375) Qui densa caeli sidera & guttas maris  
Arabumque arenas vinceret numero amplior  
Ibit per enses strage condensâ ruet?  
O parce Genitor, aure quid surdâ abnuis,  
Durumque nostris pectus obstinas malis?  
(380) Hoc ergo fuerat ire deserto vagos  
Reperire terram lacte manantem & fauis  
Captasse Pharios vt probrum Assyrijs eant  
Opstipa vincti colla seruili iugo?  
Heu quam timendum est degere inuisum Deo  
(385) Tentare foetam numinis diri manum!  
Sensit rebellis, sentiet porrò magis  
Euersa Solymé quid sit offensa & Deus  
Cum lapsa ab alto tota fumabit cinis  
Et tot suorum Ciuium accendet rogos,  
(390) Cum mersa fundo sanguinem largum bibet  
Et tot suarum Virginum stupra obruet,  
Heu tot suarum Virginum! ô faciles meae  
Nymphae Sionis soluite admissam comam  
Vtrosque in humeros sparsa caesaries eat,  
(395) Nudate pectus, rumpite intactos sinus,  
Vlulate, talis habitus oppressas decet.  
O si profundâ rupe me statuat Deus,  
Aut sibili antro nemoris á turba procul  
Et flebo Solymae fata dementer meae:  
[15]  
(400) Silentio alitur & viget solus dolor  
Cum nemo testis, nemo subrepit comes,  
Et post querelam mutus, elinguis iacet:  
Plorate Solymi, si mihi verax Deus  
Tonuit ad aurem, magna pernicies adest,  
(405) Conferta strages, ô Deus! vindex Deus!  
O sancte I’Houa! summa iam venit dies  
Et hora praegnans, quam tamen vidi prior,  
Quam nunciaui; quid mihi rursum Deus  
Inspirat animos? Solyma collapsa est mea  
(410) Et clade factâ lugubre excidium trahit.

CHORVS ISRAELIT.  
VERVM est, an miseris imposuit timor  
Chaldeos alacres feruere, & impetu  
Facto praecipites ducere machinas?  
Quo nos cumque loco mergimus obruit  
(415) Clades aut rigidus Marspiter occupat.  
Ex quo Sidonio more veneficam  
Astarten colimus, quaeque comantibus  
Ante aras stitimus monstra sub arbutis  
Foeda, abstrusa nimis, turbaque mobilis  
(420) Tot spectris vetito thure litauimus  
Externam sequitur poena libidinem  
Atque illos Solymae gaudia luculos  
Inter quos alacri ludere tympano  
Longum vrbi & populo delicium fuit  
(425) Inuiti merito sanguine spargimus;  
Nam quaenam est leuitas barbara noxios  
Implorare Deos? ô Superi! ô Deus!  
[16]

Et tu sancta fides! cum patrio sedet  
In templo vetitas post adyti fores  
(430) Monstrum immane, putris truncus, & vndíque  
Informis species aut Cypridos Deae  
Aut quae Phaenicijs venit ab opidis  
Astartes Tyriae, siue Bëelzebub,  
Qui tabo & sanie turpiter obsitus  
(435) Nunquam non calido sanguine pascitur;  
Non sic praecipiti nutat ab africo  
Cum sparsim grauidis emicat vtribus  
Et sacri memoris peruolitat cedros  
Vernantis Libani sylua volubilis:  
(440) Non sic Iönio fluctuat aequore  
Luctans indomitis cymba periculis,  
Vt nunquam stabili consilio labat  
Mens auersa Deo, perfidiae adpetens  
Dudum imbuta malo traduce, cum sibi  
(445) Princeps ille Pater stemmatis improbi  
Indulsit studio captus inutili  
Et blandis nimium frugibus incubans  
Damnauit vetitâ saecla cupidine,  
Diuinoque animum semine consitum  
(450) Non purum maculae traxit ad Inferos  
Incauti sceleris dira rebellio.  
Hinc cura & lacrumae, sontis & exilî  
Commune exitium, findere sarculo  
Telluris gremium, vertere iugera  
(455) Infoecunda nimis, flere puerperas  
Et niti laceris partubus impotes;  
Tum porrò improbitas & furor impius  
[17]

Audax nequitiae spargere semina  
Insanâ rabie cornua sustulit,  
(460) Dum sub nube cauâ conglomerans Deus  
Infestas hyemes omnia turgidis  
Altùm impleuit aquis, dum pelago putres  
Circumsepsit agros, opidaque & viros  
Absorpsit rapidi vortice gurgitis,  
(465) Tantum cum pueris impauidus Nöe  
Euasit trepidi fata periculi  
Securusque mali thure pio litat,  
Non diu illa tamen simplicitas stetit  
Decreuitque timor Numinis, & subît  
(470) Longè deterior progenies Auis;  
Nemrotthus medio tramite deuius  
Obliquam tenuit sacrilegus viam  
Et diuis posuit thura nocentibus,  
Queîs nec lingua crepat, nec fatuam ad precem  
(475) Aures in solido marmore tinniunt.  
Quot tunc monstra Deûm vana licentia  
Exemplo stolidi Principis extulit!  
Sensu quisque suo numina condidit  
Velamen vitijs & tegimen malis.  
(480) Ille ille empyrei Conditor aetheris,  
Qui caelum vario sidere flammeum  
Latè praecipitem gyrat in orbitam,  
Qui terram stabili pondere fulciens  
Neptunum rigidis cautibus adligat  
(485) Templis atque adytis exulat omnibus,  
Donec sub teneri fronde nemusculi  
Propter Sidoniae maenia Sichimae  
Exstructo rigui cespite graminis [D]  
[18]

Abram pacificas immolat hostias  
(490) Mandauitque suis ritè nepotibus  
Integrare statam se duce victimam.

Heu quam incerto voluitur aestu  
Mortale genus! licet á faeto  
Numine creuit, dioque bibit  
(495) Olim cerebro stemma ingenuum,  
Quâ parte tamen deforme lutum  
Et terrenos induit artus  
Nescit solidâ virtute frui,  
Motaque stabili mens aegra loco  
(500) Semper vitio traduce nutat;  
Vix in Pharios ire colonus  
Caeperat agros gnauus Iöseph  
Et post illum duri lsacidae,  
Quos longa fames egerat illuc  
(505) Pellexque boni gratia Fratris,  
Mox ignotis inhiare sacris,  
Mox ad vetitos feruere Deos  
Et barbarico degere ritu;  
Porrò profugos quando populos  
(510) Moses medijs duxit arenis,  
Cum sublimis vertice Sinae  
Inter lituos interque tubas  
Et grandisoni classica tonitrus  
Praecepta tulit, tabulasque nouae  
(515) Munia legis, documenta nouae  
Optima vitae; loquar, an sileam?  
Illi vitulam fusilis auri  
Longis alacres tollere contis,  
[19]

Et iam patrio plaudere cantu,  
(520) Heu indignos glomerare choros,  
Cum praerupto lapsus scopulo  
Frontemque micans luce coruscâ  
Vidit stolidam ludere Gentem,  
Vidit, stupuit, tabulasque ruit  
(525) Findens medias quamvis Dio  
Indice sculptas, animique dolens  
Strauit penitus vile tropaeum.  
Ergóne potuit Gens illa Deo  
Praeduce longos vecta per hostes,  
(530) Quam flamma vagam limpida magno  
Lumine duxit, calidasque Arabum  
Inter arenas, cum Sol medios  
Stringeret aestus, refrigerij  
Roscida nubes, cui de caelo  
(535) Manna cucurrit, candensque nimis  
Texit riguos vndique campos;  
Taceo volucres, quas faetus agens  
Africus alto, blandam elicuit  
Nube saginam, taceo viuos  
(540) Saxi latices, quos scissa dedit  
Petra, rigentem suda cauernam;  
Ille ad statuas, ille ad lapides  
Populus largi numinis vndans?  
Sed fuit illud vulgare scelus,  
(545) Non nisi fragilis noxa popelli  
Et momentum flebilis horae;  
Qui sceptra tenent maiora queunt,  
Maiora patrant, quos vt rectae  
Rationis egens praua voluntas [Dij]

[20]

(550) Caeco impulerit turbine raptos,  
Quicquid placuit licuisse volunt  
Legemque putant si quid cupido  
Plauserit animo;  
Primus Salomon Dauide cretus,  
(555) Ille imbutus pneumate viuo  
Et multisciam Numine mentem,  
Captus Phariae pellicis astu,  
Nec iam sacris ignibus ardens  
Delubra locat, primosque struit  
(560) Ordine lucos, heu peregrinis  
Omnia diuis! sequitur longo  
Stemmate Regum dira libido  
Gaudere choris, ire ad vitulos,  
Quos Hieroboam scelerum inuentor  
(565) Monte locauit;  
Pauci, pauci, quos sibi legit  
Rector Olympi, vetuêre nefas,  
Quos nimis ardens vexit ad aethrae  
Sidera virtus; taceo reliquos,  
(570) Vnum memoro, pius Ezechias  
Dissipat alto culmine lucos  
Arasque trahens & monstra Deûm  
Truncos pedibus calcat inertes;  
Ille Assyrios porrò Dominos  
(575) Vidit trepidis cedere campis  
Pugnante Deo, pauidamque vrbem  
Regum spolijs ditat opimis.  
 O qui sidereos Rector agis polos  
 lessaeam Solymen, faetaque numinis  
(580) Dudum templa tui mitior adspice,  
[21]  
O cuî ales Seraphin militat & choris  
Princeps aligeros instruit Ordines!  
Ille ille Assyrijs terror & vltio,  
Cum dispersa metu ventilat agmina  
(585) Turbatamque aciem victor inambulans  
Longè suppeditat strata cadauera:  
Talis flauicomam dum Cererem secat  
Stat supra segetes messor & attrahens  
Falcem strage vagâ per cumulos furit,  
(590) Tunc conferta videns funera palluit  
Et latam expedijt Sennacherib fugam.  
 Audio? certum est, audio, reboant  
 Vndique rauco tympana pulsu  
 Et feralis buccina captam  
(595) Nunciat vrbem; fugite Isacidae,  
 Omnis Solymae lecta luuentus,  
 Properate fugam, glomerate fugam,  
 Nos imbellis turba virili  
 Dedita noxae dabimus iugulos  
(600) Et sanguineo pectora Marti;  
 Si quid rabies iusserit vltrà,  
 Quod virgineas sauciet aures,  
 Hîc intumulet barbarus hostis  
 Tacitisque bibat terra cauernis.

ACTVS 4.  
NABVCHODONOZOR Rex.  
ET ASPHENES PRINCEPS EVNVCH.  
(605) DVBITAMUS etiam? scilicet sceptro excidit  
Rex perduellis, scilicet vinctus sedet,  
Qui vinculum sociale qui sanctam fidem [D iij]  
[22]

Vltrò recîdit; anime quid fieri iubes?  
Quos ille manes improbus? statue modum,  
(610) At sine modo; matura quae lento venit  
Vindicta passu penitus efflictos trahit  
Et sera quamvis pondere ingenti cadit:  
Vt ille vernae grandinis torrens cauo  
Suspensus imber nubilo glomerat minas,  
(615) Mox follicantes vndique excipiens notos,  
Nubemque hiulcans fulgura & nebulam vomit:  
Aut qualis alto murmurans fundo grauis  
Pelagi procella spumidum albescit caput  
Breuibusque ab aestuarijs pontum ciens  
(620) Vix decima tandem naufrago fluctu venit.  
Ten, habeo Sedechia, & haec Reblata videt  
Infame monstrum? ASPHENES: Maxime ô Regum Parens  
Quid te in tumultum concitas? NABVCH: ille improbus.  
Asphen. Quid te fatigas? NAB: Ille qui sacra & Deos  
(625) Foedifragus. ASPH: Ille qui suâ clade obrutus  
Vidit suorum funera & vidit suos  
Ardere cum penatibus versis lares.  
Nabuch. At sibi superstes. ASPH: Nempe qui calido sedet  
In cinere. NAB: Quin & sanguine? & vastae cadat  
(630) Pars magna stragis? ASPH: Nempe cui totum id suum est  
Quicquid suorum in vrbe subuersâ iacet.  
Nabuch. Vt ergo viuus sceptra contemnat mea?  
Asphen. Est Regis alti spiritum Regi dare.  
Nabuch. Est Regis alti perduelles perdere.  
(635) Asphen. Incensa Solymè est. NAB: Solyma non tales facit,  
Sed ille tumidae peruicax mentis furor,  
Qui dum qua fert occasio, turbam ciet.  
Asphen. Hos vinctus animos? sceptro & exutus throno?  
[23]  
Nabuch. Sed adhuc superbus, dummodò excutiat semel  
(640) Istas catenas. ASPH: Carcer excipiat reum.  
Nabuch. Sed hunc reuellet, addet ingenium dolor.  
Asphen. Babylone mediâ? NAB: Rex & afflictus potest;  
Quae fastuoso turgida imperio grauat,  
Si quando cecidit, pressa nobilitas placet:  
(645) Quid si ad tiaram, ad sceptra si extorrem leuent?  
Non vna Babylon Regibus binis vacat.  
Asphen. Barbarum & Apellam Assyrius? NAB: Et stolidum quoque  
Vt sic libido fuerit. ASPH: Alienum? Improbum?  
Nabuch. Dum palpet, etiam libera improbitas regat.  
(650) Asphen. Quid igitur? NAB: Animi pendeo. ASPH: Mortem oppetat.  
Nabuch. Etiam parum est. ASPH: Quid vltrà? NAB: Et hîc animus stupet,  
Exempla quondam posteris debet suis.  
Asphen. Ceruice caesâ sanguinem largum vomat.  
Nabuch. Ceruice vt vnâ facinus immensum luat?  
(655) Asphen. Quod si leaenam pascat? NAB: Hoc nimium est leue.  
Asphen. Quod si per ignes abeat? NAB: Hoc nimium est breue.  
Asphen. Lentâ fame tabescat. NABVCH: Et parum hoc nimis.  
Asphen. Hé Sedecia! quod tibi impendet malum?  
Nabuch. Quod nemo vidit, nemo spectabit magis,  
(660) Ante ora Patris Liberos caesos traham,  
Tantum hoc videbit, anime nîl grauius iubes?  
Hoc esto; Vtrumque pupulae fossum gemat  
Perîsse lumen noctis aeternae reus.  
Asphen. Hei orbitas! hei caecitas! tanta haec mali  
(665) Farrago ab vno crimine? hae Regum vices?  
Quam varia luteos fulciat vitro pedes  
Fortuna, quam non teneat ancipitem gradum  
Exemplo ab vno didici, & attonitus iacet  
Animus, dolorem fixit alienus dolor.  
[24]

CHORVS ISRAELIT.  
(670) VASTATA Solymé est, vndique in flammis stetit  
Antiqua Bethel, illa quam dono tulit  
Foecundus Abram Gentis extorris suae,  
Cum laeta circum Sodoma vernantes agros  
Lothus recepit, nempe & arbitrij mali  
(675) Incautus, illiusque quam Dominus pluit  
Irae rubentis, Dominus á Domino furens,  
Illa illa vbi olim membra composuit senex  
Patriarcha & aegrum frigido saxo caput,  
Tunc vidit aurêos hiscere immensùm polos  
(680) Et obire curuae pensiles scalae gradus  
Crebro ruentes agmine Aligerûm greges.  
Illa illa Bethel! vidimus flammam cauas  
Luctari ad auras, vidimus sacra & tholos  
Corruere, & illa sancta quae Diuus Cherub  
(685) Pennâ tuetur aureâ, affligi solo,  
Quae semel in anno principes Mystae vident  
Et pauidi adorant inclytum mysterium,  
Hîc inter adyta floridam bijssum obterens,  
Hîc lusit Assur, Virginum hîc gemuit pudor,  
(690) Quas intrementes dura compressit Venus.  
Adhuc anhelus ossa percurrit tremor,  
Vt recolit animus noctis infaustae metus,  
Cum nos libido barbara ad stuprum & nefas  
Abripuit & ludibrio expositas Dea  
(695) Cornuta vidit pallido incedens equo:  
Sic ille raptor incubat stabulis lupus  
Et spargit agnos ebrio rictu madens:  
Sic ille viduam turturem captat ferus  
[25]   
Accipiter, alas circinat, gyro breui  
(670) Suspensus atque innoxiam praedam vehit.  
Heu cruda feritas! vidimus, durum est nimis  
Meminisse, cum Rex inclytus, viduus throni,  
Nudus tiarae rapuit ingentem fugam,  
Quà deuia silent tesqua, & immensis patent  
(675) Syrtes arenis, cum ferox hostis viam  
Praeuertit, & compedibus implicuit reum.  
 Quid tunc animi, quid mentis erat,  
 Cum languenti sublata thoro,

Heu indignas lacerata comas!  
(680) Obuia capto Regina viro  
 Haesit niueis fixa lacertis  
 Super indigni colla mariti,  
 Et defixis obruta curis  
 Vix semiânimes abstulit vlnas.  
(685) Stabant teneri ponè puelli,  
 Omnis Soboles regia, longâ  
 Compede nexi, caelumque oculis  
 (Nam dura manus vinclâ terebant)  
 Suspectantes murmure aperto  
(690) Flebant miseri fata Parentis,  
 Et nunc lacero matris gremio  
 Mergere vultus, nunc ad manicas  
 Ire paternas, atque implicitam  
 Dente innocuo rodere restim,  
(695) Si forte manus libera nodo  
 Circumfusum verteret agmen  
 Atque vltrices spargeret iras;  
 Hei quid facitis? nulli tutum est  
 Pugnare Deo, nihil inuito [E]

[26]

(700) Fidere caelo sors nostra iubet  
 Longùm aeternae dedita noxae:  
 Quicumque Deo mouerit iras,  
 Si nulla reum cura momordit,  
 Sentiet auidum fulmen ad aures,  
(705) Et fulgureas ire sagittas  
 Grauido circum tempora pulsu:  
 Nullum est superis impune scelus:  
 Quâ te merges cumque latebrâ  
 Dira inueniet dextera sontem.  
(710) Ergóne putres semper nebulas,  
 Semper volucres vsta fauillas  
 Terra videbit, quae melle scatens  
 Et lacte mero rorida fluxit?  
 Quis tam durus miles in armis,  
(715) Aut qui Assyrium bibit Euphraten,  
 Et vicinos despicit amnes,  
 Cum ter centum scanderit arces,  
 Aut cui dulces Farfarus ingens  
 Miscuit vndas, aut qui rapidum  
(720) Videt attonitus feruere Tygrin,  
 Quis tam rigidi ferreus animi,  
 Quamvis scopulos pectore gestet,  
 Qui nostra videns funera siccos  
 Duret ocellos, & non lacrumis  
(725) Temperet iram?  
 Foelix Sodomé, licet irato  
 Percussa Deo ventilet atram  
 Vsque mephitim, foelix iterum,  
 Quae cuncta breui vidit in ictu  
(730) Hiscere hiulcas mersa sub vmbras,  
[27]

Nunquam Assyrias visura aquilas,  
Non flammiuomos victa dracones,  
Non indomitos obruta Medos;  
Nos mala nimium lenta fatigant,  
(735) Et iam infensi laeua Tonantis  
Librat miseris immane malum,  
Funera, caedes, atque exulium  
Foedius istis, cogi ad statuas,  
Degere mediâ Babylone vagos  
(740) Et peregrinae margine ripae  
Desperatum plangere carmen  
Damnum nobis flebile restat.  
Et nunc Solymé dilecta vale  
Et vos cineres, busta meorum,  
(745) Sculpto tumuli marmore laeues,  
Quos sibi statuit monte sub isto  
Aut magnorum gloria Regum,  
Aut Diuorum cura Parentum,  
Queîs fatidico Spiritus aestro  
(750) Non ignaros imbuit animos,  
Et dixerunt affore tempus,  
Quando ruderibus surget ab istis  
Stirpis Iësse nobile germen,  
Virginis alui florida proles,  
(755) Dux ignaro catus in populo,  
Qui nos solidâ cum pace tuens  
Sceptrum antiqui firmet lüdae,  
Longeque Atauos nomine claro  
Et superabit fortibus ausis,  
(760) Ille â Superis lapsus ad imos  
Terrae saturos inseret astris, [E ij]

[28]

Atque empyreâ sede locabit  
 Virtute nouâ vectus ad aethram¬  
 Ergóne putas caelo veniet,  
(765) Qui nos istâ compede soluat  
 Atque aerumnis vendicet istis?  
 O passa graues saepè tumultus  
 Vrbs vasta nimis, serò veniet,  
 Si non celeres expedit alas;  
(770) O si veniat! Fallor? an acri  
 Concussa sono nubila strident  
 Et caelorum templa dehiscunt?  
 Fallor, & animi saucia vanos  
 Somnio motus.  
(775) Nuncius Properate Famulae, legite praecipitem fugam,  
Sic imperatum est, Reblatam Princeps vocat.  
Chorus: Iterum Solymé dilecta vale,  
 Princeps Reblatham vocat, & Reblatham  
 Ibimus omnes, Solyma in tenebras  
(780) Ibit inertes, galeasque leues,  
 Et caesa virûm corpora voluens  
 Bibet aeternum mersa cruorem.

ACTVS 5.  
SEDECHIAS, NABVCHODONOZOR,  
SATELLITIVM, ET FILII SEDECHIAE.  
QVICVMQVE sceptro fidit, & vano nimis  
Fulgore captus fragile suspirat bonum,  
(785) Me videat & te Solyma, non vnquam excitus  
Grauiore damno scelera puniuit Deus,  
Quamvis inertes obruit terras salo,  
Cum iussit vdas ire cataractas poli,  
[29]

Fontesque, fluuiosque insolens vexit furor;  
(790) Quamvis olenti sulphure in Sodomis pluit  
Et te Gomorrha luridâ impleuit Styge;  
Quamvis furentûm millia ad Sinae pedem  
Vltor peremit nube flammiuomâ tonans  
Et strage mersit perfidos, Vitulae reos,  
(795) Quando Moyses fronte cornutâ micans,  
Sollicitus animi vidit in choream rapi  
Et obire crebro barbaros gyro modos  
Gentem nefandam, scelere non vno obsitam,  
Legumque tabulas impotens strauit solo.  
(800) Sed quid nefandus, oris effraeni tumens  
Aliena damno scelera, praetereo mea?  
O vos meorum Liberûm cari greges  
Pro me nocentes, ipse ego stragem hanc dedi,  
Et clade factâ perditos mecum traho  
(805) Solymae colonos, Solyma prostrata est mea  
Et crimine meo, nempe quod fecit malè  
Exemplo iniqui Principis struxit scelus,  
Deserere templum patrio cultu inclytum,  
Ire ad cauernas nemoris impuri, & mali  
(810) Obsequia cultus, agere ferales choros,  
Occinere carmen crusmate elisum cauo  
Cytharâque dulci subter vmbrantes comas  
Est sacrilegij maximum facinus mei,  
Post me ruebas Solyma, & insano nimis  
(815) Correpta ab aestro thura ponebas focis,  
Vetitasque ad aras languidam oppedens precem  
Diuos vocabas, quos tibi artificis manus  
Aut aere fusos, aut cauos ligno dedit.  
Corruere ab illo in peius & sensìm omnia [E iij]  
[30]  
(820) Sublapsa ferri, Solyma non stare amplius  
Et hinc & inde mille luctari malis.  
Testor IEHOVAE Numen infensum mihi,  
Et illa Patribus culta non pigrè meis  
Secreta, templorum adyta, penetrales domos,  
(825) Ex quo reliqui Sancta & ad lucos abî  
Vmbrasque inertes, poena consequitur reum  
Et dira Nemesis vndique occurrit mihi,  
Quamcumque nutat animus in partem malo  
Succumbit, & non docilis aerumnam pati  
(830) Fatiscit aeger: qualis in caueâ Leo  
Implicitus haerens saucio rictu fremit,  
Et laesa torquens latera mugitu furit;  
Aut qualis arcto pressus á venabulo  
Luctatur aper, & dente vulnifico ferus  
(835) lacere nescit, vulnere ingenti micans.  
Quid refugis anime? magna pertulimus mala,  
Maiora restant, vinctus, a Solymis procul,  
Sceptro Imperi spoliatus, exutus throno  
Extrema cuncta opperior, ensesque & rogos,  
(840) Aut si quid his deterius inueniat dolor  
Regis superbi, vos mihi facitis metum  
Foecunda pueri turba, quos peperit mihi  
Regina coniunx floridos, pulchros nimis,  
Quam metuo ne vos Principis violet furor,  
(845) Ne forte teneris Iudat in ceruicibus  
Et parua fodicet latera vel Tygride magis  
Crudelis, & se sanguine innocuo domet;  
Sed quis domabit Barbarum? vt venas quoque  
Hauriat hiantes & cor exugat meum  
(850) Nondum minari desinet, non est satis  
[31]  
Semel moriri, mortuis inhiat ferus,  
Et odia nimium lenta funestus coquit.  
Et video? properat rigida carnificum manus  
Et me Tyranno sistet, & turbam hanc simul,  
(855) Turbam innocentem, morimur ô gnati! tamen  
Vnum remedium est tot malis victos mori.  
Satellitium Rex magnus ad tribunal appellat reos.  
Sedech. Reosne? & illa turba quid potuit mali  
Innocua semper? anne quae fontem vocat  
(860) Immitis vrna paruulos etiam rotat?  
Sed eamus, omnes cogimur, Princeps iubet.  
Nabuch. Faedifrage. SED: Princeps. NAB: Principem agnoscis modo?  
Sedech. Magnanime Princeps. NAB: Principem actutùm dabo.  
Corripite ferrum milites, totam hanc luem  
(865) Abripite, stirpem vellite, excisam date,  
Et perditorum capita; SEDECH: Sed parce! ô Deus!  
1. Fil. Succurre, morior. SEDECH: Quid mihi tendis manus?  
O iuste I’Houa! cecidit & truncus iacet.  
2. Fil. Mi Genitor! SEDECH: Et tu moreris; hei crudum scelus!  
(870) 3. Fil. Quò me cruente? Genitor ô Genitor vbi es?  
Sedech. Quid me fatigas? sequere Germanos tuos,  
Et ille cecidit; Nate, iò sanguis meus!  
Ecquid repugnas? expedit miseris mori,  
Et tu iaces miserande; qui tandem est super  
(875) Vel ante gladium pallidam mortem induit,  
Nec est opus ferire, sine plagâ iacet.  
Nabuch. Amplectere istos, ecce delicias habes.  
Sedech. Truculente! NAB: Natis fruere. SEDECH: Vel tales amo,  
Et morte gelidos osculo extremum occupans  
(880) Ibo per omnes. NAB: Scelere qui iacent tuo.  
Sedech. Ipsi innocentes. NAB: Quos malus genuit Pater.  
[32]  
Sedech. Genuisse tanti est? turba natorum mea,  
Quos nulla Patris noxa vel tetigit scelus,  
Quis vos sepulchro condet, & sparsos thoro  
(885) Disponet artus, quis dabit lacrumas super  
Et luctuosam praeficus Musam canet?  
O dura Reblatha quale portentum vides!  
Nabuch. In te reuertor improbe. SEDECH: Et morior libens  
Nabuch. Seruata vita est, limpidum caeli hoc iubar  
(890) Spectare tantum non potes. SEDECH: Caeli hoc iubar?  
Carere votum est, gaudet & tenebris dolor.  
Nabuch. Misereor equidem, mox tibi tenebras dabo;  
Terebrate ferro lumina, ô lenti nimis!  
Cauate penitus. SEDECH: Ergò qui stillat liquor  
(895) Humectus oculis, sanguine & tabo fluet.  
O magne I’Houa iustus est furor tuus.  
Nabuch. Hoc habet; at illas compedes longùm trahat  
Cippoque vinctus carceris faedam luem,  
Et olida semper antra penitus incubet,  
(900) Alitibus istos pabulum eijcite. SEDECH: Meos  
Alitibus? heu me! Regiâ stirpe editos?  
Prohibebo fieri, quis mihi signet viam,  
Dextrâmque obarmans libret incertum impetum?  
Nabuch. Quò se excutit? tenete, dum sedeat furor,  
(905) Vinctumque, ferroque obrutum in caueam date.

CHORVS ISRAELIT. PLANGENTIVM.  
QVO se rapiet dolor & miserae  
Quae prima struam verba querelae?  
O cara Bethel! tu nunc calidis  
Hausta fauillis, deserta procul  
[33]  
(910) Et nuda iaces, nos externo.  
Litore lessum plangimus aegrum  
Subterque vdas iactae salices  
Suspiramus debile carmen;  
Hîc nos raptor Barbarus vrget  
(915) Murmura patriae desueta lyrae  
Et virgineum mulcere melos,  
Heu repetito plaudere cantu  
Non barbaricis formanda modis  
Carmina doctae laeta Sionis;  
(920) At nos tacitus circuit horror  
Et confusus, tabensque dolor  
Cantare vetat;  
Ergò mutas inter salices  
Taciturna sedent organa, & aegras  
(925) Damnata gemit fistula ad auras,  
Et iam patrios oblita sonos  
Non nisi querulo crusmata lessu  
Elisa sonant, nec nisi nostros  
Deducta refert musica casus,  
(930) Heu insanis deuota nimis  
Illa choreis, sacrisque Deûm,  
Quos relligio prisca refellit,  
Cum nos raperet dira libido  
Subter virides adolere comas  
(935) Et bacchantûm more petulcos  
Miscere choros, cum per lucum  
Fistula trepidans dulcè sonaret,  
Et compositis tympana bombis  
Laeto animarent murmure turbam;  
(940) Nunc ad gelidas Euphratis aquas [F]

[34]

Nos Victor habet, sedet aeterno  
Carcere vinctus, qui modo Solymis  
Neglecta dabat iura paternis,  
Sedet in tenebris, captusque oculis  
(945) Repetit longae crimina vitae,  
Hei sollicitâ maestus in vmbrâ  
Numerat captae funera Solymae  
(Si quis poterit numerare tamen)  
Et natorum damna suorum  
(950) Desperato luget in aestro.  
Eheu nimium florida pubes,  
Et spes lapsis vltima rebus!  
Quis vos gelidus messuit Auster,  
Nec maturo flore luuentae  
(955) Lactenti etiam vulsit in herbâ?  
Miseri luuenes, fortia frustrà  
Pectora, raraeque aemula laudis!  
Quis vos tumulo condet, & inter  
Circumstreperi murmura lessus  
(960) Olidos riguo sparget amomo  
Et cara super balsama fundet?  
O quam caecas nubit abyssos,  
Et secreto Deus in gremio  
Quam multa oculis inuisa tegit!  
(965) Crimine Patris plectitur infans  
Et simplicitas adfecta perit;  
Adam sociae fraude Maritae  
Legit vetitos arbore fructus,  
Et posteritas vitiata cadit  
(970) Ante innocuas impia cunas;  
Noach liquidos inter calices  
[35]  
Et genialis pocula mensae  
Nimis ignoto nectare captus  
lacuit nato sanna maligno  
(975) Plusquam mediâ pube retectus,  
Nec satis vni vidisse fuit,  
Faedo insultans scommate prodit  
Fratribus illum, qui post humeros  
Veste recinctâ nupsere bonum  
(980) Exporrecto syrmate Patrem:  
Ille excusso liber läccho  
Chanaan puerum damnat & acris  
Verbere linguae mille aerumnis,  
Et deuotat mille ruinis,  
(985) Audijt alto Deus, & miseros  
Longâ eneruat clade Nepotes,  
Crimine ab vno Gens tota perit  
Noxaeque olim dedita laesi  
Durat memores Numinis iras;  
(990) Dauid Regum maximus, ille  
Nondum viduae Rector Solymae,  
Ille immensi nominis haeres  
Et fatidico Numine plenus  
Bersaabaeam vidit in vndis  
(995) Captare vagae frigora lymphae,  
Et marmoreos deperit artus,  
Simul adspexit, simul & perijt,  
Et malus illum transtulit error,  
Ipsa indigno captata dolo  
(1000) Prodit thalami secreta sui  
Et regali semine turgens  
Enixa parit puerum elumbem, [F ij]

[36]

Qui mox calidis febribus haustus,  
Sicut rigidis flosculus Austris,  
(1005) Redimit propriâ morte Parentes  
Limboque sedet flebilis infans;  
Porrò infestis tutus ab armis  
Et compostâ pace quiescens  
Idem populum censere volens,  
(1010) Quantis Princeps millibus vnus  
lebusaeâ rupe sederet  
Mandat fidis quaerere seruis,  
Illi totam visere Gentem  
Et commisso munere fungi,  
(1015) At qui Empyreum flammeus ambit  
Stellasque citans nomine certo  
Numerat vasti lumina caeli,  
Iterum iustâ feruidus irâ  
Plurima foeti millia populi  
(1020) Tabe lacessit, diroque malo  
Iudaea simul confecta ruens  
Indigestâ strage fatiscit;  
Nemo carum tondere caput,  
Nemo gelidos tergere vultus,  
(1025) Nemo calidam miscere alöen,  
Nemo imputrem spargere myrrham,  
Nemo querulum dicere lessum  
Longumque vale;  
lacet ignauum vulgus, & instans  
(1030) Telo Lachesis funera miscet,  
Ceruice tamen temperat illâ,  
Quae se tumidis extulit ausis;  
[37]

Heu quam profundâ nocte defossa, abdita  
Secreta Diae mentis in tenebris iacent.  
(1035) Et nunc oculi fundite lacrumas  
 Et vasta sonent verbera planctus  
 Non indociles plorare sumus,  
 Ex quo trepidis clausi Solymis  
 Patimur lentae damna ruinae  
(1040) Et iam summo rerum cumulo  
 Foeti grauidam Numinis iram  
 Vinctâ trahimus ceruice, malum  
 Flebile nobis dum vita comes  
 Et reget istos spiritus artus.  
(1045) Ergò rapidis excitus vndis  
 Audiet istam saepè querelam  
 Qui Paradisi fontibus ortus  
 Latè mediam Babylona secat  
 Vagus Euphrates, non limpidior  
(1050) lordane tamen, nec tam viridi  
 Formosus aquâ nec tam laetas  
 Educat herbas, ibi nectareas  
 Philomela strepit dulcè sub auras,  
 Et per roseae deuia ripae,  
(1055) Non vnisonum carmen anhelat;  
 O vbi viridis margine syluae  
 Fistula vernas nostra per vmbras  
 Vaga Pastorum pectora mulsit,  
 Quando paribus plausit numeris  
(1060) Simplex Coridon, & valle cauâ  
 Non damnosos lusit amores!  
 O vbi laetas saepè choreas  
 lordanicolae vidêre Deae, [F iij]

[38]

Atque ipse Pater lardis, in vdo  
(1065) Gramine, laeui caerula pictus  
 Tempora musco, captauit hians  
 Tersâ faciles aure camaenas,  
 Seu quà Libano scatebrosus abit  
 Et se geminâ dissipat vrnâ,  
(1070) Seu quà vitreos Phialae latices  
 Ad Genesarae nobile stagnum  
 Caeco illabens amne maritat;  
 Illic largo copia cornu;  
 Quid loquor? vbi sum? quid delicias  
(1075) Suspiro meas? fuimus, fuimus  
 Olim Isacides, & promisso  
 Munere sudi mellis alumnae  
 Sponte omniparos vidimus agros;  
 Nunc in sterili degimus vluâ,  
(1080) Hîc ad lentas salices, ohé  
 Ad reciproci fluminis aestum  
 Euphrataeae margine ripae,  
 Hîc vbi querulo carmine bubo  
 Dirum miseris nunciat omen,  
(1085) Totamque gemit stridula noctem,  
 Hîc vbi canas purpura moros  
 Tinxit Amantûm sanguine, & ipsas  
 Scelere attacto polluit auras;  
 Hîc vbi tantum vile bitumen  
(1090) Et rimosis terra cauernis  
 Olidam misto sulphure massam  
 Vomit. & semper triste bidental  
 Aliquas Diti struit inferias;  
 Quò me stimulas dolor? hei miserae  
[39]

(1095) Ciues Solymae! VIRGINES: Collapsa iacet,  
Fouete gelidam, spiritus tenues eunt,  
Vix follicantes aegra pulmones trahit.  
Princeps Chori. Quis mihi gelidos excipit artus?   
Quis mihi lapsas reparat vires  
(1110) Ad fortunae lamenta meae?  
Iterum tenerae flete puellae;  
Longùm & longùm flere necesse est,  
Et crescentes plangere curas  
Longo nobis agmine nexas;  
(1115) Non iam ad numerum glomerare pedes,  
Non composito ludere gressu,  
Paetisque oculis struere insidias  
Improba nobis cura superstat,  
Non & nimbo mulcere comam,  
(1120) Non cretatos fingere vultus,  
Non Maeonias ponere mitras,  
Non multiplices spargere vittas,  
Non exertis ire papillis,  
Non virgineo plectere cesto  
(1125) Laeui philyrâ nexile sertum,  
Pictasque rosas, violasque breues,  
Aut formosi lilia veris,  
Non ita manicis congruit istis,  
Atque obnixis vndique fatis;  
(1130) Iterum lacrumas fidae Comites,  
Iterum extremi verbera planctus,  
Et defletas inter salices  
Desperatum claudite lessum;  
Non iam teneras fibulat aures  
(1135) Aut paruus onyx, aut qui longis  
[40]

Venit Ormusijs vnio candens,  
 Pro delicijs & olente croco  
 Spirat foedi carceris horror,  
 Tonsoque hirti vertice crines  
(1140) Gemmas iterum ferre recusant.  
 Postquam Solymae templa vorator  
 Lemnius hausit, vetitosque audax  
 Flamma penates, medias Cherubim  
 Lapsa per alas, post calcatos  
(1145) Adyti cineres, viuere mors est,  
 Et vita mori; Solymè, ô Solymè,  
 Hei mea Solymè! vox ipsa cadit  
 Inter mediam pressa querelam.  
Propheta. Heu quam timendum est degere inuisum Deo,  
(1150) Tentare foetam Numinis diri manum!  
O sancte I’Houa! iustus est furor tuus.

/back/

FINIS.

APPROBATIO.  
Carcerem hunc Babylonicum tragico carmine doctè non minus quam eleganter decantatum, quod vicißitudinis & fragilitatis humanarum rerum Lectorem admoneat, vtiliter in lucem emittendum censeo. Actum Antuerpiae in Seminario Episcopali 17. Decemb. 1609.  
LAVRENTIVS BEYERLINCK.  
S. THEOL. LICENT. CANON. ET  
CENSOR ANTVERPIENSIS.

[scan OCR-d with Transkribus; corrected by Bram Boers, 15-03-2020]