/front/

**Clericus eques, authore evangelista Placentio Trudonense Dominicano**

***p. aijr***

ARGVMENTVM

Clericus in via egens: matronam offendit propitiam. Qua sciscitante vnde veniret : recta, inquit, a Pharrisijs. verbumque prima fronte aliter intelligens, vt fit apud rusticanas foeminas a pratis Elyseis, queis animae emigrare hinc dicuntur redisse concredit. Quare de Corococca marito suo priore, nunc illic nudus incedat vt

5 sepeliebatur, interrogante : Clericus in rem suam dolo sententiam mutat, vestem & aes ibidem ei deferendum capit. Oenophilus nouus coniunx domum rediens, vbi imposturam perpendit : equo insequitur, sed strepitu commonefactus Clericus casu rustici exuuias induit, statque quasi laboraturus, Equitique syluam, sed aequo inuiam qua Clericum intrasse deierat, ostendit. Qui credulus nimis, iumentum illius fidei

10 aliquantisper dat. equoque perniciter Parrhysium versus fugiens, ex pedite subito Clericus Eques effectus est.

NOBILI ADVLESCENTI ET IM/primis docto, Michaeli ab Horion amplissimi principis Cardinalis Leodiensis Pincernae Placentius. S.D.[[1]](#footnote-1)

Nae tu Placentium cum coelo animum quoque mutasse existimes Michael

15 mellitissime, Nam vt tantillum tibi eloquar, concinnitas iocorum, & sales gemini, non temperant sese quo minus, quos deamo, nonnunquam aut verbis aut Epigrammatis ludam. Igitur clericum equitem clericus

***p. aijv***

aliquando, nunc Eques tibi nuncupo vt vel inter seria quae agis, risum tibi moueat luculenta impostura. Principi nostro sacra aliquot paraui argumenta, cui Placentij

20 nonunquam mentionem, vt facias etiam atque etiam oro. Vale Antouerpiae tertio Idus Octrobis. Anno 1534.

/main/

*Clericus & Columbana mulier.*

*Clericus*

Ah quam infeliciter cadit alea studiosis? Quam penitus nouercatur nobis Rhamnusia? Vt post exantlatos sudores plurimos, multum ad animae dotes, parum fere aut nihil, quod ad farinam facit, conquiramus. Equidem vt Philosophia omnis contemptrix est opum: ita videtur singulari Deorum factum consilio, vt Clerici Hyeme algeant, aestate

5 aegeant, Id si antehac vnquam: nunc profecto vsu venit. Neque hoc sine grauissimorum authorum exemplo, cum Poetarum, tum Philosophorum: quibus Penia semper familiaris fuit, quorum catalogum si vel tenuiter attingam: tempus ante deficiet quam verba. Itaque codicillo hoc instructus (vt solemus plaerumque in patriam reduces) signa communia ostiatim ob oculos ponam. Sic enim imperat aegestas sic

10 suadet conditio, non aliquis quam Latinis verbis meam passim miseriam proponere. Sed eccam mulierculam properantem ad me video, & priusquam rogem munificentia sua fortunae meae oc

curentum conspicor. Rogabo? profecto hactenus hanc officinam non noui, & turpis mendicabuli colluuionem generositas mea ceu piaculum abhorret. Nam familiae

15 nostrae vt non est infima claritudo, perinde nollem hanc infami exercitatione confundere veruntamen cum procul absim a patrijs laribus quis me mendicantem audiet? quis rogitatiorem suspicabitur? nemo hercule nemo, Exuenda tibi frons est Clerice: Statis verbis caeremonijsque eleemonsynae petendae. Dij bene vortant, hoc felix auspicium esto. Matronae pientissimae non patiamini munificentiam vestram in

20 supplice Clerico labefactari. Complures anni sunt quibus gnauiter operam literis nauaui Parrhisijs, multos habui magistros, multis sumptibus, & quod aiunt oleo ac opera tempus illic redemi. Sic ex Pharrisijs modo habetis me.

*Columbana*

Dij boni, quam lepidus adulescens, meas obseruat fores ? Miror hunc non esse magnatum contubernalem, tam facie honesta est & liberali, Et profecto quantum video

25 proborum hominum auitum genus refert. Rogabo qui vir siet, quid velit, quo abeat, Amice cuias es tu? Vnde venis?

*Clericus*

A Parrhisijs.

*Columbana*

E pratis elyseis? Bene aecastor habet. Est quod te rogem*.*

*Clericus*

Quid hoc est?

*Columbana*

30 Dicam, fama est non obscura, resque fidem ex concionibus meretur, vt illic omnes amigrent, qui moriuntur in Christo, Paradisum alij vocant, alij prata elysea, Mortem obijt annis abhinc plus minus duobus, optimus maritus meum Corococca suillus. Vidi eum ijs oculis efferi solo tectum linteamine, nudumque in frigida humo confodi, Aiebantque tum sacrifici recta illum in pratis elyseis amigrare. E pratis igitur elyseis si

35 venisti dic illum ibi num videtis. Amaui eum plusquam hos oculos. De hoc me si certiorem facies liberali demerebor munere. Quid ? recte ne degit in pratis elyseis ?

*Clericus*

Miror stupendam hanc simplicatiatem: suboletque luculentum hic mihi aucupium. Mentiar: & mendacio glorioso studiositatis meae specimen praebebo, Illa arbitratur recta me venire e pratis elyseis, at paralogismum sectabor, vtpote qui fuerim Sophista

40 Pharrisijs.

*Columbana*

Quin cedo vt coniunx meus vita functus valeat, Num integre vestitus incedat in pratis elyseis.

*Clericus*

Adeste doli, adeste nequitiae, Haec mihi foemina pulchre se defraudandam, illudendamque exhibet.

*Columbana*

45 Quin perge edicere quicquid est. Si qua in re illius egestatem sarcire queo, haud parcam operae atque impensae. Dic mihi obsecro in pratis elisijs, ijsdem adhunc vestibus incedit quibus corpus defodimus in sepulchro ?

*Clericus*

Ijsedem omnino iam situ atque vetustate plusquam corrosis, solusque inter omnes Paradisi incolas, nudus ambulat, oratque sedulo vt e bono optimoque patrimonio quod

50 tibi familiaeque reliquit, talarem per me tunicam ei transmittas, qua pudenda et nates contegat, Grandis siquidem vobis, non solum illi iniuria est : si inter tot hominum miriades ceu Diogenes Cynicus, nudus obambulet.

*Columbana*

Hoi hoi dixeram fore, piaculumque tam horrendum non praedicaui misera. Atque vtinam omnibus iam iamque postpositis fidum nuncium offenderem, qui illi vestem

55 praeciosiorem vulpinis suffultam pellibus cum nummis aliquot commodum deferret, labores profecto munifica forem exolatrix. Heus Clerice quid vis tibi numerem vt qua venisti via ren/pertaris, vestesque has & nummos praebeas salutesque eum meo nomine degentem in pratis elyseis.

*Clericus*

Multum viae est, multorum periculorum pensitanda ratio, si tres libellas mihi des

60 redibo, &his humeris sarcinulam deferam

*Columbana*

Numerabuntur, atque adeo aurum mauis an argentum?

*Clericus*

Vtrumlibet, modo moneta sit Caesaris, Nam cum adulterinis nummis peregrino semper disceptatio est.

*Columbana*

Cedo manum, En tibi bissex Caesariani, hoc argentums maiusculum est, quam quod

65 totum expendas in diuersorijs.

*Clericus*   
Abeo, Num quid me vis?

*Columbana*   
Non, nisi vt illi dicas planeque ex me recenseas, alteri me nupsisse marito Oenophilo porcino, potore omnium strennuissimo, qui me dum domum ebrius venit: saepe verberat, pacemque concidisse omnem cum meo Corococca, hoi, hoi. Sed heus

70 adesdum Cyrographum eius & literas aueo videre: salutemque desydero ex pratis elyseis.

*Clericus*   
Scribentur Pharrysijs fidem meam tibi spondeo, Vale matrona: et me hoc loco post trimester rursus expectato.

*Columbana*   
O me socordissimam mulierum, quae biennio toto passa sum algere demortuum

75 coniugem, nudumque incedere. Quam ego rerum authori rationem reddam? Eo recta ad Exomologesim, vt ope Sacerdotis ab hoc scrupulo penitus absoluar. Dij faustum atque fortunatum faciant tuum iter clerice, vt non modo hac vice, sed quotannis ei pallium deportes.

***Actus secundus.***

*Oenophilus & Columbana.*

Aedepol hercule quantum vini diluuium fuit? Quanta arte potitatum est? quanta virtute

80 conatum omnem in exhauriendis poculis insumpsimus? Primum tribus folijs vt in militia tribus cornibus acies instituitur: perinde hic quoque in nostra coitione certatum est Deinde semiulnis ceu hastis quibusdam pectus armauimus. Vbi omnes mero incaluimus : cantaris plenis, & lagenis, Bacchus ceu sanguis effusus est, deuictis

que combibonibus vniuersis : solus triumphator euasi, nec pes nec lingua, nec manus

85 suo desunt officio. Ohe Nonne gnauus sum potor? Profecto spongiam in stomacho sentio, & quo plus sum potus: hoc mihi plus mentis ac roboris accedit. Sed quid cesso domum redire? Nox est: & hesperus iam in aethere emicat, actutum vxorcula reclude fores Quin audis meretrix ? fuste tuum grandibo caput

*Columbana*More tuo facis temulente. Nunquam te pudebit ebrietatis & insaniae? Deos precor vt te

90 viuum vinum euisceret, & cor & vaenas & penetralia emasculat: vt totis vitae tuae diebus tanquam claudus sutor nolens volens domi maneas.

*Oenophilus*

Satis verborum venefica, nisi mauis verbera. Quin effer mihi e tunicis meliorem, adeundae sunt nuptiae. Illam, inquam, quam superiore mense ex anglico panno & vulpinis pellibus, & holosericis orbibus iussi consui.

*Columbana*

95 Dij vestram fidem. Perij misera, Clericus iam modo hanc in pratis elyseis Corococce marito primo deferendam accepit, Id si iste iam maritus factum resciscat vapulabo, & me forsitan extrudet foras. Heu me miseram inter saxum ac sacrum haereo, & quod vulgo aiunt, lupum auribus teneo.

*Oenophilus*   
Quid murmuratrix lingua sibi vult ? Quid obgannit anicula ? agedum expedi adfer mihi

100 vestem

*Columbana*   
Eia marite mi non habeo.

*Oenophilus*   
Malum, non habes ? Quid hoc audio? Siccine me absente mea profundis omnia?

*Columbana*   
Parce per Deos immortales oro te, Pietas me huc adegit & honesta ratio.

*Oenophilus*

Quae pietas? Dic plane.

*Columbana*

105 Pietas erga manes demortui coniugis.

*Oenophilus*   
Ecquid ille agat pomposis vestibus, qui iam olim a vermibus corrosus, vix ossium reliquias habet?

*Columbana*   
Ah nescis quae ego hodie seria de illo audiui, integer est, incolumis est, saluus est, viuit,

*Oenophilus*

110 Os impudens tace, nolo audire catalogum anilium fabularum, Scio, sat scio, matronulam aliquam hanc tibi coronidem texuisse.

*Columbana*

Imo vero Clericus fuit. vir multo omnium doctissimus.

*Oenophilus*

Apagesis. Quid tibi rei cum Clerico? Suspectum merito hoc hominum genus habeo, quippe qui tanto ad vafritiem & dolum accliuiores sunt: quanto ingenij dexteritate

115 praestantiores. Polypi sunt: quicquid attigerint haud difficile tenent.

*Columbana*   
Imo vero bonus iuxta ac prudens mihi visus est, aiebatque recta se venisse a pratis elyseis.

*Oenophilus*   
Commentum futile narras hisce in locis qui semel fuerit, nunquam regreditur

*Columbana*

Attamen dicebat venisse se e pratis elyseis.

*Oenophilus*

120 Fortasse parum intelligebas, dicebat se venisse a Parrhisijs vt arbitror. Nam illa

studiosorum longe celeberrima academia est, Clericosque alit quamplurimos.

*Columbana*

Quid? Siue a Parrhisijs siue pratis elyseis dixerit: nihil refert, dicebat se nosse Corococcam coniugem meum sepultum illumque suis apud me depinxit coloribus.

*Oenophilus*

Fatua imponebat tibi scilicet.

*Columbana*

125 Aiebat illum optime quidem valere sed nudum inter multas hominum phalanges magna cum verecundia degere, misertaque sum illius protinus : & numeratis nummis aliquot peruetusti remisi Clericum, onustum insigni ori tunica quam ad te deferri nunc perurges. Abijt, secum attulit, referet mihi tandem Chirographum manu Corococcae descriptum*.*

*Oenophilus*

130 Insulsissima mulierum quas sol videt, quid istuc aggressa es non contata meum consilium? Quid nunc occeptabo? Dic mihi. Quamdudum Clericus hinc abijt? Quam ingressus est viam? Insequar equo pernicissimo insidens. Producite quadrupedem versicolorem optimum, vestigia ipsa deprehendam, & praedam e faucibus excutiam.

*Columbana*

Vix quarta horae pars est quando composito gradu hinc abscessit, regiam plateam hanc

135 tenet: si conuenire voles. Age agedum scio vbi audieris os eloquens bene me fecisse, fidoque rem tradidisse nuncio iudicabis. Ego hinc domum abeo : olusculumque coquam omniaque quae ad popinam faciunt.

***Actus tertius.***

*Oenophilus, Clericus, Coridon rusticus, & Hannibal Praetor*.

Naemon furem Clericum clitellis onustum hic praeterire vidit?

*Clericus*

Audio in me haec faba cudetur. Maritus foeminae est, cuius aes, et vestem dolo

140 abstuli. Quid nunc capto consilij ? Si pedibus fugam committo expeditior multo eques est quam ego. Sin maneo: multo verbere vix semiuiuus euadam. Adesto mihi fraudum architecte magne Mercuri: & ingenioso huic furto meo alipes succurre, Ohe Ohe, exaudiuit me deus propicius, videoque hic technam qua Equitem quoque vocalem, pulchre deludam. Ecce haeic proxime ager floret. Dumeta scindit Rusticus, quem

145 video iam ad caenam sese disponere, vtvt ex more in gramine discumbat. Tunica eius non procul a via cum sarculo iacet: Proijcio in foueam, quicquid est sarcinarum induam me rustica hac tunica cultum ac rastrum manu excipiam, fingam me e dumis spinas putare. Quam egregium commentum, sic stabo tantisper dum Eques transierit actutum. Quis me hac in veste Clericum existimet?

*Oenophilus*

150 Naemon furem Clericum, cum sarcina praetereuntem vidit?

*Clericus*

Et hic in nassam meam cadet, si bene auguror: Hodie futurus sum Clericum Eques.

p. bijr

*Oenophilus*

Heus bone vir, vidistin Clericum sarcina onustum hac praeterire via?

*Clericus*

Vidi meticulosum quendam adulescentem simulatque te audiuit, & equi sonitum: extemplo fugere in proximam hanc syluam, Sed Eques ob lignorum densitatem &

155 limosum fundum: haudquaquam deprehendere illum posses Itaque equum mihi seruandum committe & pedes inquirito, Scio vt fures affecti sunt: omnia ad plenum tibi restituet. Sed obsecro te ne quid in eum violentius agas, quandoquidem sine sanguine omnia sarcire potes.

*Oenophilus*   
Sanum mehercle consilium, te quaeso equum manu tantisper vt teneas: dum reducem

160 me videbis. Sic sic te insequar fugitiue Clerice : dabis poenas furcifer. Experiere quam iniquum sit simplicitate mulieris abuti.

*Clericus*   
Sic sic pedes clericus Eques efficiar. Sed quid cunctor calcaribus stimulum admouere, subitoque cum sarcinula & equo euanescere. Abeo recta Pharrisium versus, & artem hanc conatumque clericalem commilitonibus narrabo, factoque hoc immortalis plane

165 euadam.

*Coridon Rusticus*

Enimuero coena haec multo omnium sapidissima fuit. Sed iam vestes quas reliqueram induo. Nam ad dumeta haec manus conserendae, postquam corpori genioque satifactum est, hoc illud est: hoc itidem istud. Sed hues me miserum: manus in spinas incidit, vt & cruenta est? Quis hic chyrurgum agat?

*Oenophilus*

170 Dij mihi malefaciant si non huius rustici caput mallio contudero. Ita me inaniter & abs re hinc remisit Quaesiui omni in loco, quouis in angulo transfugam Clericum, non inueni, nec gradientis hominis vllum vidi vestigium, ad renes vsque restagnantibus aquis totus madeo. Hocque operae praecium mihi redijt.

*Coridon Rusticus*

Quid si laborem hunc dulci cantilena demulceam? Cantabat vacuus coram latrone

175 Viator.

***p. bijv***

*Oenophilus*

Perdat te fulmine magnus Iupiter, vocem atque ora trisulcum tonitru obtundat, cui non satis est delusisse me plusquam hostiliter: nisi etiam de diffortunio affatim gaudeas. Nebulo si te audio posthac senties manus*.*

*Coridon Rusticus*

Et illud Vergilij O Coridon Coridon quae te dementia coepit ?

*Oenophilus*

180 Pergin bilem mihi mouere scelus? Iam te perimam.

*Coridon Rusticus*   
Malum, qui mihi insultas, nunquam vel de facie cogniti?

*Oenophilus*   
Mentiris nebulo, atque adeo patua res haec videtur in tam periculosam memet viam innoluere mentiri & dicere fugisse illic Clericum? Atqui nulla ibi hominum vestigia, sola ferarum videntur latibula.

*Coridon Rusticus*

185 Ego te illuc ire iussi Clericumque inquirere qui te tota vita non vidi?

*Oenophilus*   
Non vidisti? Cedo dic sodes, quorsum equum meum amouisti?

*Coridon Rusticus*   
Ego neque equum neque te vidi. Quid (malum) obiectas piaculi. Scin vbi es? Nimirum in patria legibus ac plebiscitis optime munita.

*Oenophilus*

Nihil moror. Equum mihi redde quem tibi seruandum aliquandtisper dedi.

*Coridon Rusticus*

190 Tu mihi equum dedisti seruandum os impudens?

*Oenophilus*

Id etiam negas?

*Coridon Rusticus*

Nego et pernego.

*Oenophilus*   
Redde aut Praetorem aduocabo, curaboque te conijci in vincula.

*Coridon Rusticus*   
Quin ego pro iniuria tanta talentum magnum postulo, Heus Praetor

*Praetor Hannibal*

195 Quis hic clamitat: quis me vocat*?*

*Coridon Rusticus*   
Poenam talionis imprecor, hic furti me illigat.

*Oenophilus*   
Redde equum quem tibi seruandum dedi.

*Coridon Rusticus*   
Non dedisti.

*Praetor Hannibal*   
Vtrumque mecum abduxero in carcerem

*Oenophilus*

200 Quin audi me prius, Nunquam ego in vincula incidi: maloque equi iacturam ferre

quam hac infamia palam notary*.*

*Coridon Rusticus*   
At ego pro iniuria talentum magnum postulo.

*Oenophilus*

Itane totum mihi marsupium exenterabitur pecunia? Audi me Praetor, Clericus quidam ab vxore nummos & vestem abstulit, hunc dum insequor, huic equum servandum

205 committo, postquam indice hoc, ista in sylua fugisse furem profectus est.

*Coridon Rusticus*   
Crede mihi neque hunc neque equum hodie vidi : qui recens a coena huc redeo. Tunicam hanc hic reliqui fateor & instrumenta putatoria.

*Praetor Hannibal*   
Equus qualis fuit?

*Oenophilus*   
Versicolor subrufus capit albulo*.*

*Praetor Hannibal*

210 Hahah Clericum illi insidentem obuium habui properauitque quamocyssime Galliam

versus. Si diuinare fas est, tunicam quam humi iacentem inuenit vt te deciperet, induit,

*Oenophilus*   
Credo hercule factum, Iam profecto verum est quod vulgo dicitur, Clericorum ingenia instructissima semper & expositissima ad decipiendos rusticos. Age vero vxorculae ignoscentem decerno: dum etiam gloriosius de viro triumphauerit clericus Praetor

215 atque adeo vir bone obsecro vtrumque vt sileat.

*Praetor Hannibal*   
Fiet, modo symbolum luculentum exolueris.

*Oenophilus*   
Perplacet, Eamus in diuersorio finitimo. Spectatores hoc argumento impostures Clericorum discite, quorum nullum aeque diligens institutum est, quam vt quo iure quaque iniuria nostro incommodo nobis imponant. Venit ille vt aiebat e pratis elyseis,

220 eat recta ad patibulum eminens. Vos valete & plaudite.

/back/

1. S.D.: *salutem dicit*. [↑](#footnote-ref-1)